text:
(2017ལོའི་ཟླ་10ཚེས་25ཉིན།)
ཞི་ཅིན་ཕིང་།
ཐེངས་འདིའི་ཀྲུང་དབྱང་གི་ཚང་འཛོམས་གྲོས་ཚོགས་ཐོག་སྐབས་གསར་པའི་ཀྲུང་དབྱང་འགོ་ཁྲིད་ལས་ཁུངས་འདེམས་བསྐོ་བྱེད་པའི་ལས་འགན་ཡོངས་འགྲུབ་བྱས་ཟིན་པ་རེད། ཏང་དང་མི་དམངས་ཀྱིས་ལོ་རྒྱུས་ཀྱི་ལས་འགན་ལྗིད་མོ་དེ་ང་ཚོའི་ཕྲག་ཏུ་བསྒོས་པ་ནི་ང་ཚོར་ཡིད་ཆེས་ཆེན་པོ་བྱས་པ་ཞིག་དང་རེ་གཞག་ཆེན་པོ་བཅོལ་བ་ཞིག་ཡིན་པས། ང་ཚོས་ཀྱང་ཐོག་མའི་བསམ་འདུན་མ་བརྗེད་ཅིང་འགན་འཁྲི་ཡིད་ལ་བརྟན་པོར་འཆང་བ་དང་། འགན་འཁུར་འཁྲི་སྒྲུབ་དང་ཧུར་ཐག་འབད་བརྩོན་བྱེད་པ། ལྷག་བསམ་དཀར་པོས་ཏང་དང་རྒྱལ་ཁབ་ཀྱི་དོན་ལ་གཞོལ་བའི་ཐོག་ནས། ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པའི་རྒྱལ་ཁ་ཕུ་ཐག་ཆོད་པར་ལེན་པ་དང་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་རྒྱལ་ཁ་རླབས་པོ་ཆེ་ལེན་པའི་དོན་དུ་འབད་འཐབ་བྱེད་དགོས།
ཐེངས་འདིའི་ཚང་འཛོམས་གྲོས་ཚོགས་ཐོག་ཏུ་ང་རང་འདེམས་བསྐོ་བྱས་ཏེ་མུ་མཐུད་དུ་ཀྲུང་དབྱང་ཨུ་ཡོན་ལྷན་ཁང་གི་སྤྱི་ཁྱབ་ཧྲུའུ་ཅིའི་འགན་འཁུར་བས། ངས་བློ་མཐུན་ཚོས་ཡིད་ཆེས་གནང་བར་སྙིང་ཐག་པ་ནས་ཐུགས་རྗེ་ཆེ་ཞུ་རྒྱུ་ཡིན། ངས་རང་ཉིད་ཀྱི་ཕྲག་འགན་ཤིན་ཏུ་ལྗིད་པ་ཤེས་ཀྱི་ཡོད་པས། སྐབས་གསར་པའི་ཀྲུང་དབྱང་གི་འགོ་ཁྲིད་ཐུན་མོང་དང་ལྷན་དུ་ཏང་ཡོངས་ཀྱི་བློ་མཐུན་རྣམས་ལ་རྒྱབ་རྟེན་བཅོལ་བ་དང་། རྒྱལ་ཡོངས་མི་རིགས་ཁག་གི་མི་དམངས་ལ་རྒྱབ་རྟེན་བཅོལ་ནས། ནུས་ཤུགས་ཡོད་རྒུ་རྩད་སྤྲུགས་ཀྱིས་གཞུང་དོན་ལ་འབད་རྒྱུའི་སེམས་ཐག་བཅད་པ་ཡིན་ལ། ཏང་ཡོངས་ཀྱི་བློ་མཐུན་ཚོའི་ཡིད་ཆེས་དང་རེ་གཞག་སྟོང་ཟད་དུ་གཏན་ནས་གཏོང་གི་མིན།
ཏང་གི་ཚོགས་ཆེན་བཅོ་བརྒྱད་པའི་ཚུན་གྱི་ལོ་5ནི་ཏང་དང་རྒྱལ་ཁབ་ཀྱི་འཕེལ་རྒྱས་བརྒྱུད་རིམ་ནང་གི་སྤྱིར་བཏང་མ་ཡིན་པའི་ལོ་5ཡིན་པ་དང་། སྒྱུར་བཅོས་སྒོ་འབྱེད་དང་སྤྱི་ཚོགས་རིང་ལུགས་ཀྱི་དེང་རབས་ཅན་འཛུགས་སྐྲུན་ཐད་ལོ་རྒྱུས་རང་བཞིན་གྱི་གྲུབ་འབྲས་བླངས་ཡོད་པ་རེད། རྒྱལ་སྤྱིའི་རྣམ་པ་ཡོ་ལང་ཆེ་བ་དང་རྒྱལ་ནང་གི་སྒྱུར་བཅོས་བརྟན་བརླིང་འཕེལ་རྒྱས་གསུམ་གྱི་ལས་འགན་ལྗིད་རྫོབ་ཆེ་བའི་གནས་བབ་ཀྱི་གདོང་དུ། ཏང་ཀྲུང་དབྱང་གི་བློ་བརྟན་འགྱུར་མེད་ཀྱིས་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དར་ཆ་རླབས་པོ་ཆེ་མཐོན་པོར་བསྒྲེངས་ནས། ཕྱོགས་ཡོངས་ནས་ཏང་གི་འགོ་ཁྲིད་ལ་ཤུགས་སྣོན་དང་དེ་འཐུས་ཚང་བཏང་བ་དང་། རྒྱལ་ཡོངས་མི་རིགས་ཁག་གི་མི་དམངས་ལ་མཐུན་སྒྲིལ་དང་སྣེ་ཁྲིད་བྱས་ཏེ་དཀའ་ངལ་གྱི་གདོང་བླངས་ཤིང་གསར་སྤེལ་ཡར་བརྩོན་བྱས་པ། ལོ་རྒྱུས་ཀྱི་ཁྱད་ཆོས་གསར་པ་མང་པོ་ལྡན་པའི་འབད་འཐབ་རླབས་པོ་ཆེ་སྤེལ་བ། “ཕྱོགས་ལྔ་གཞི་གཅིག་”གི་སྤྱིའི་བཀོད་པ་སྡེབ་གཅིག་ཏུ་སྐུལ་འདེད་དང་“ཕྱོགས་ཡོངས་བཞིའི་”འཐབ་ཇུས་བཀོད་པ་མཐུན་སྦྱོར་ངང་སྐུལ་འདེད་བཏང་བ། གནད་ཆེའི་བྱེད་ཕྱོགས་སྲིད་ཇུས་རབ་དང་རིམ་པ་ཞིག་བཏོན་པ། གནད་ཆེའི་བྱེད་ཐབས་རབ་དང་རིམ་པ་ཞིག་སྤེལ་བ། གནད་ཆེའི་ལས་ཀ་རབ་དང་རིམ་པ་ཞིག་སྐུལ་སྤེལ་བྱས་པ། གནད་ཆེའི་འགྲན་སློང་རབ་དང་རིམ་པ་ཞིག་ཁྱད་དུ་བསད་པ། ཡུན་རིང་ཐག་གཅོད་འདོད་ཀྱང་ཐག་མ་ཆོད་པའི་དཀའ་གནད་མང་པོ་ཐག་ཆོད་པ་དང་སྔོན་ཆད་བསྒྲུབ་སྙམ་ཡང་བསྒྲུབ་མ་ཐུབ་པའི་དོན་ཆེན་མང་པོ་ཞིག་བསྒྲུབས་པ་བཅས་ཀྱི་ཐོག་ནས། ཏང་དང་རྒྱལ་ཁབ་ཀྱི་བྱ་གཞག་ལ་ལོ་རྒྱུས་རང་བཞིན་གྱི་འཕོ་འགྱུར་བྱུང་བར་སྐུལ་འདེད་བཏང་ཡོད་པ་དང་། རྒྱལ་ཁབ་ཀྱི་དཔལ་འབྱོར་སྟོབས་ཤུགས་དང་། ཚན་རྩལ་སྟོབས་ཤུགས། རྒྱལ་སྲུང་སྟོབས་ཤུགས། ཕྱོགས་བསྡུས་རྒྱལ་སྟོབས། རྒྱལ་སྤྱིའི་ཤུགས་རྐྱེན་ནུས་པ་བཅས་དང་མི་དམངས་ཀྱི་ཐོབ་སྣང་ཆེས་ཆེར་ཡར་རྒྱས་བྱུང་ཡོད་པས། ཏང་དང་རྒྱལ་ཁབ་ཀྱི་བྱ་གཞག་གོང་འཕེལ་ཡར་རྒྱས་ཡོང་བར་སྔར་ལས་བརྟན་པའི་རྨང་གཞི་བཏིང་ཡོད་པ་རེད།
ཏང་གི་ཚོགས་ཆེན་བཅོ་བརྒྱད་པའི་ཚུན་ལ་ང་ཚོར་ཐོབ་པའི་གནད་ཆེའི་གྲུབ་འབྲས་དང་གལ་ཆེའི་ཉམས་མྱོང་དག་ལ་སྐབས་བཅོ་བརྒྱད་པའི་ཀྲུང་དབྱང་ཨུ་ཡོན་ལྷན་ཁང་དང་། ཀྲུང་དབྱང་ཆབ་སྲིད་ཅུས། ཀྲུང་དབྱང་ཆབ་སྲིད་ཅུས་ཀྱི་རྒྱུན་ལས་ཨུ་ཡོན་ལྷན་ཁང་བཅས་ཀྱི་བློ་གྲོས་དང་སེམས་ཤུགས་དྲིལ་ཡོད་པ་རེད། ཚང་མས་ཏང་དང་མི་དམངས་ཀྱི་མངག་བཅོལ་ནན་པོ་མ་བརྗེད་པར་འགན་འཁུར་འཁྲི་སྒྲུབ་དང་ཧུར་ཐག་འབད་བརྩོན་དང་གསར་སྤེལ་གསར་གཏོད་བཅས་བྱས་ཏེ། རང་རང་སོ་སོའི་ལས་གནས་ཀྱི་སྟེང་དུ་གཡུར་དུ་ཟ་བའི་གྲུབ་འབྲས་བླངས་ཡོད་པ་རེད། ད་ལྟ། ཀྲང་ཏེ་ཅང་དང་། ཡུས་ཀྲེང་ཧྲེང་། ལིའུ་ཡུན་ཧྲན། ཝང་ཆི་ཧྲན། ཀྲང་ཀའོ་ལི་སོགས་བློ་མཐུན་མང་པོ་ཞིག་ཏང་ཀྲུང་དབྱང་གི་འགོ་ཁྲིད་ལས་གནས་དང་ཁ་བྲལ་ཡོད་པས། ཏང་དང་མི་དམངས་ཀྱིས་ཁོང་རྣམ་པའི་མཛད་རྗེས་ཆེན་པོ་སེམས་ལ་བརྟན་པོར་འཛིན་གྱི་རེད། འདིར་ངས་སྐབས་བཅུ་དགུ་པའི་ཀྲུང་དབྱང་ཨུ་ཡོན་ལྷན་ཁང་གི་ཚབ་ཞུས་ནས་ཁོང་རྣམ་པར་སྙིང་ཐག་པ་ནས་ཐུགས་རྗེ་ཆེ་ཞུ་རྒྱུ་དང་བླ་ན་མཐོ་བའི་གུས་འདུད་ཞུ་རྒྱུ་ཡིན།
གྲོལ་མ་ཐག་པའི་ཏང་གི་ཚོགས་ཆེན་བཅུ་དགུ་པ་ནི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པའི་རྒྱལ་ཁ་ཕུ་ཐག་གཅོད་པའི་དུས་སྐབས་དང་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་དུས་རབས་གསར་པར་བསྐྱོད་པའི་གནད་འགག་ཆེ་བའི་དུས་སྐབས་སུ་སྐོང་འཚོགས་བྱས་པའི་ཚོགས་ཆེན་གལ་འགངས་ཆེ་བ་ཞིག་ཡིན་པ་དང་། ཐོག་མའི་བསམ་འདུན་མ་བརྗེད་ཅིང་འགན་འཁྲི་ཡིད་ལ་བརྟན་པོར་འཆང་བ་དང་། དར་ཆ་མཐོན་པོར་སྒྲེང་ཞིང་མཐུན་སྒྲིལ་ངང་མདུན་སྐྱོད་བྱེད་པའི་ཚོགས་ཆེན་ཞིག་ཡིན། ཚོགས་ཆེན་ནས་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དར་ཆ་མཐོན་པོར་སྒྲེང་བ་དང་། མར་ཁེ་སི་ལེ་ཉིན་རིང་ལུགས་དང་། མའོ་ཙེ་ཏུང་གི་དགོངས་པ། ཏེང་ཞའོ་ཕིན་གྱི་གཞུང་ལུགས། “མཚོན་བྱེད་གསུམ་”གྱི་དགོངས་པ་གལ་ཆེན། ཚན་རིག་དང་མཐུན་པའི་འཕེལ་རྒྱས་ལྟ་བ། དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བསམ་བློ་བཅས་མཛུབ་སྟོན་དུ་བཟུང་ནས། རྒྱལ་སྤྱི་རྒྱལ་ནང་གི་གནས་བབ་ཀྱི་འཕེལ་རྒྱས་དང་འགྱུར་ལྡོག་ལ་དབྱེ་ཞིབ་བྱས་པ་དང་། འདས་པའི་ལོ་5ཡི་རིང་གི་ལས་ཀ་དང་ལོ་རྒྱུས་རང་བཞིན་གྱི་འཕོ་འགྱུར་ལ་ཕྱིར་ལྟ་དང་སྤྱི་བསྡོམས་བྱས་པ། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་དུས་རབས་གསར་པར་བསྐྱོད་པ་དང་རང་རྒྱལ་སྤྱི་ཚོགས་ཀྱི་འགལ་བ་གཙོ་བོ་དེ་མི་དམངས་ཀྱིས་དགའ་སྐྱིད་ལྡན་པའི་འཚོ་བར་བཅངས་པའི་དགོས་མཁོ་ཉིན་བཞིན་ཆེ་རུ་འགྲོ་བཞིན་པ་དང་འཕེལ་རྒྱས་དོ་མི་མཉམ་ཞིང་གང་ལེགས་མ་བྱུང་བའི་བར་གྱི་འགལ་བར་གྱུར་ཟིན་པའི་ཆབ་སྲིད་ཀྱི་སྡོམ་ཚིག་བཞག་པ། དུས་རབས་གསར་པའི་ཀྲུང་གོའི་གུང་ཁྲན་ཏང་གི་ལོ་རྒྱུས་འགན་འཁྲི་རྒྱས་བཤད་བྱས་པ། དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བསམ་བློ་དང་གཞི་རྩའི་ཐབས་ཇུས་བཏོན་པ། ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པའི་རྒྱལ་ཁ་ཕུ་ཐག་ཆོད་པ་ལེན་དགོས་པ་དང་ཕྱོགས་ཡོངས་ནས་སྤྱི་ཚོགས་རིང་ལུགས་ཀྱི་དེང་རབས་ཅན་དུ་འགྱུར་བའི་རྒྱལ་ཁབ་འཛུགས་སྐྲུན་བྱེད་པའི་འཐབ་ལམ་གསར་པ་འབྱེད་དགོས་པའི་དམིགས་འབེན་གཏན་ལ་ཕབ་པ་བཅས་ལ་བརྟེན། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བྱ་གཞག་རླབས་པོ་ཆེ་དང་ཏང་སྐྱོང་གི་ལས་གཞི་རླབས་པོ་ཆེ་གསར་པ་ལ་སྐུལ་འདེད་གཏོང་རྒྱུ་དེ་ཕྱོགས་ཡོངས་ནས་བཀོད་སྒྲིག་བྱས་ཡོད་པ་རེད།
ཚོགས་ཆེན་ཐོག་སྐབས་བཅོ་བརྒྱད་པའི་ཀྲུང་དབྱང་ཨུ་ཡོན་ལྷན་ཁང་གི་སྙན་ཞུ་གྲོས་འཆམ་བྱུང་ནས། ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པའི་རྒྱལ་ཁ་ཕུ་ཐག་ཆོད་པར་ལེན་པ་དང་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་རྒྱལ་ཁ་རླབས་པོ་ཆེ་ལེན་པའི་དམིགས་ཡུལ་རྒྱ་ཆེན་པོ་འཆར་འགོད་བྱས་ཡོད་པ་དང་། ཏང་དང་རྒྱལ་ཁབ་ཀྱི་བྱ་གཞག་མདུན་དུ་སྐྱོད་པའི་ཁ་ཕྱོགས་གོམ་གང་མདུན་སྤོས་ཀྱིས་གསལ་ངེས་བཟོས་ཡོད་ལ། དེ་ནི་ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ཀྱི་བློ་གྲོས་ཀྱི་ཉིང་བཅུད་ཡིན་པ་དང་། ང་ཚོའི་ཏང་གིས་རྒྱལ་ཡོངས་མི་རིགས་ཁག་གི་མི་དམངས་ལ་མཐུན་སྒྲིལ་དང་སྣེ་ཁྲིད་བྱས་ཏེ་དུས་རབས་གསར་པར་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་འཛིན་སྐྱོང་སྤེལ་གསུམ་བྱེད་པའི་ཆབ་སྲིད་ཀྱི་བསྒྲགས་གཏམ་དང་བྱ་སྤྱོད་ཀྱི་རྩ་འཛིན་ཡིན། ཚོགས་ཆེན་ཐོག་གྲོས་འཆམ་བྱུང་བའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་ལས་ཀའི་སྙན་ཞུ་ལས་སྐབས་བཅོ་བརྒྱད་པའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་ལས་ཀ་སྤྱི་བསྡོམས་བྱས་ཏེ། ཏང་ཀྲུང་དབྱང་གི་འགོ་ཁྲིད་སྟོབས་ལྡན་བྱས་འོག་ཏུ་སྒྲིག་ཁྲིམས་ཞིབ་བཤེར་ལས་ཀའི་ཐད་ཐོབ་པའི་གནད་ཆེའི་གྲུབ་འབྲས་ཁས་ལེན་གདེང་འཇོག་བྱས་ཡོད་པ་དང་། ང་ཚོའི་ཏང་གིས་ཏང་སྲོལ་སྲིད་གཙང་འཛུགས་སྐྲུན་དང་རུལ་སུངས་ལ་ངོ་རྒོལ་བྱེད་པའི་འཐབ་རྩོད་གཏིང་ཟབ་ཏུ་སྐུལ་འདེད་བྱེད་པའི་ཆོད་སེམས་ཆེན་པོ་དང་བློ་སྟོབས་བརྟན་པོ་བསྟན་ཡོད། ཚོགས་ཆེན་ཐོག་གྲོས་འཆམ་བྱུང་བའི་ཏང་གི་སྒྲིག་ཡིག་གི་དག་བཅོས་འཆར་ཟིན་ལས་ཏང་གི་ཚོགས་ཆེན་བཅོ་བརྒྱད་པའི་ཚུན་གྱི་ཏང་གི་གཞུང་ལུགས་ཀྱི་གསར་གཏོད་དང་། ལག་ལེན་གྱི་གསར་གཏོད། ལམ་ལུགས་ཀྱི་གསར་གཏོད་བཅས་ཀྱི་ཐད་དུ་བླངས་པའི་གྲུབ་འབྲས་མཚོན་ཡོད་པ་དང་། ཏང་གི་ཚོགས་ཆེན་བཅུ་དགུ་པའི་སྙན་ཞུ་ལས་གཏན་ལ་ཕབ་པའི་གནད་ཆེའི་གཞུང་ལུགས་ཀྱི་ལྟ་བ་དང་གནད་ཆེའི་འཐབ་ཇུས་ཀྱི་བསམ་བློ་མཚོན་ཡོད་ལ། ཏང་གི་ཕྱོགས་ཡོངས་ཀྱི་འགོ་ཁྲིད་ལ་ཤུགས་སྣོན་དང་ཕྱོགས་ཡོངས་ནས་ཏང་ནན་སྐྱོང་བྱེད་པར་སྐུལ་འདེད་བྱེད་པར་བླང་བྱ་ཁ་གསལ་བཏོན་ཡོད་པ་རེད།
ཕྱོགས་ཡོངས་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་ལག་བསྟར་དོན་འཁྱོལ་བྱས་ཏེ། ཏང་གི་ཚོགས་ཆེན་བཅུ་དགུ་པའི་ཐོག་གཏན་ལ་ཕབ་པའི་དམིགས་འབེན་ལས་འགན་མངོན་འགྱུར་ཡོང་ཆེད་འབད་འཐབ་བྱེད་དགོས་པ་ནི་སྐབས་གསར་པའི་ཀྲུང་དབྱང་འགོ་ཁྲིད་ཐུན་མོང་གི་གནད་ཆེའི་ཆབ་སྲིད་ལས་འགན་དང་ལས་ཀའི་བརྗོད་གཞི་ཡིན། དུས་རབས་གསར་པའི་འགོ་འཛུགས་ས་གསར་པ་དང་བླང་བྱ་གསར་པ་མཚོན་པ་དང་། དུས་རབས་གསར་པས་དར་སྲོལ་གསར་པ་དང་དོན་གཉེར་གསར་པ་མགྲོན་ལ་འགུག་གི་ཡོད། མིག་མདུན་དང་དེང་ཕྱིན་དུས་སྐབས་ཤིག་རིང་གཤམ་གསལ་ཕྱོགས་6གི་ལས་ཀ་གཙོ་གནད་དུ་བཟུང་ནས་ཡག་པོར་འཛིན་དགོས་པ་སྟེ།
དང་པོ། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་དུས་རབས་གསར་པར་བསྐྱོད་པའི་བླང་བྱ་ངེས་པར་བྱས་ཏེ། ཏང་དང་རྒྱལ་ཁབ་ཀྱི་བྱ་གཞག་གི་འཕེལ་རྒྱས་ཆུ་ཚད་བསྟུད་མར་མཐོར་འདེགས་གཏོང་དགོས།
ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་དུས་རབས་གསར་པར་བསྐྱོད་པ་འདི་ནི་རང་རྒྱལ་འཕེལ་རྒྱས་ཀྱི་གནས་ཕྱོགས་གསར་པ་ཡིན། ཏང་གི་ཚོགས་ཆེན་བཅོ་བརྒྱད་པའི་ཚུན་ལ། ཀྲུང་གོ་གསར་པ་བཙུགས་པ་དང་ཁྱད་པར་དུ་སྒྱུར་བཅོས་སྒོ་འབྱེད་བྱས་པའི་ཚུན་ལ་བླངས་པའི་གཡུར་ཟའི་གྲུབ་འབྲས་ཀྱི་རྨང་གཞིའི་སྟེང་དུ། རང་རྒྱལ་གྱི་འཕེལ་རྒྱས་ཉིད་ལོ་རྒྱུས་ཀྱི་འགོ་འཛུགས་ས་གསར་པའི་སྟེང་གནས་པར་གྱུར་པ་དང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བྱ་གཞག་ཉིད་འཕེལ་རྒྱས་ཀྱི་དུས་རིམ་གསར་པར་སླེབས་པ་རེད། དེ་ལས་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བྱ་གཞག་ཉིད་ལོ་བརྒྱ་དང་པོའི་འབད་འཐབ་དམིགས་འབེན་ནས་ལོ་བརྒྱ་གཉིས་པའི་འབད་འཐབ་དམིགས་འབེན་གྱི་ཕྱོགས་སུ་གོམ་ཁ་བསྒྱུར་བ་དང་། ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པར་བྱེད་པ་དང་། སྤྱི་ཚོགས་རིང་ལུགས་ཀྱི་དེང་རབས་ཅན་གྱི་འཛུགས་སྐྲུན་ལ་སྐུལ་འདེད་གཏོང་བ། ཀྲུང་ཧྭ་མི་རིགས་ཀྱི་བསྐྱར་དར་རླབས་པོ་ཆེ་མངོན་འགྱུར་བྱེད་པ་བཅས་ལ་གཟི་དཔལ་ལྡན་པའི་མདུན་ལྗོངས་ཤར་ཡོད་ལ། དེའི་དོན་དུ་ང་ཚོས་སྔར་ལས་ཆེ་བའི་དཀའ་སྤྱད་འབད་བརྩོན་ཡང་བྱེད་དགོས་པ་མཚོན་ཡོད། དུས་རབས་གསར་པའི་འཐབ་ལམ་གྱི་སྟེང་དུ། ཏང་ཡོངས་ཀྱི་བློ་མཐུན་ཚོས་ཡིན་གཅིག་མིན་གཉིས་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་འཕེལ་རྒྱས་ཡོང་བའི་བླང་བྱ་དང་བསྟུན་ཐུབ་པ་བྱས་ནས། འཐབ་ཇུས་ཀྱི་བསམ་གཞིགས་དང་། གསར་གཏོད་ཀྱི་བསམ་གཞིགས། རྩོད་སྒྲུབ་ཀྱི་བསམ་གཞིགས། ཁྲིམས་སྐྱོང་གི་བསམ་གཞིགས། མ་མཐའི་ཚད་ཐིག་གི་བསམ་གཞིགས་བཅས་ཤུགས་ཆེ་རུ་གཏོང་བ་དང་། ལས་ཀའི་སྟེང་གི་རྩ་དོན་རང་བཞིན་དང་། རྒྱུད་ཁོངས་རང་བཞིན། སྔོན་ཚོད་རང་བཞིན། གསར་གཏོད་རང་བཞིན་བཅས་ཤུགས་ཆེ་རུ་གཏོང་བ། རྒྱལ་ཁབ་ཕྱི་ནང་གི་གནས་བབ་ཀྱི་འགྱུར་ལྡོག་ལ་སྔར་ལས་ལྷག་པར་ངེས་ཤེས་རྙེད་པ། ཏང་གི་གཞུང་ལུགས་དང་ལམ་ཕྱོགས་བྱེད་ཕྱོགས་སྲིད་ཇུས་གསུམ་སྔར་ལས་ལྷག་པར་ལག་བསྟར་དོན་འཁྱོལ་བྱེད་པ། ཏང་གི་ཚོགས་ཆེན་བཅུ་དགུ་པས་གཏན་ལ་ཕབ་པའི་བྱེད་ཕྱོགས་སྲིད་ཇུས་དང་འཕེལ་རྒྱས་ཀྱི་འཐབ་ཇུས་དང་སྲིད་ཇུས་ཀྱི་ཐབས་བཀོད་སྔར་ལས་ལྷག་པར་ལག་བསྟར་བྱེད་པ། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བྱ་གཞག་རླབས་པོ་ཆེ་དང་ཏང་འཛུགས་སྐྱོང་བྱེད་པའི་ལས་གཞི་རླབས་པོ་ཆེ་གསར་པ་སྔར་ལས་ལྷག་པར་སྐུལ་སྤེལ་བྱེད་པ་བཅས་ཀྱི་ཐོག་ནས། རྒྱལ་ཡོངས་མི་རིགས་ཁག་གི་མི་དམངས་ལ་མཐུན་སྒྲིལ་དང་སྣེ་ཁྲིད་བྱས་ཏེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པར་བྱེད་པ་དང་། ཕྱོགས་ཡོངས་ནས་སྤྱི་ཚོགས་རིང་ལུགས་ཀྱི་དེང་རབས་ཅན་གྱི་འཛུགས་སྐྲུན་བྱེད་པའི་ལེའུ་གསར་པ་ཧུར་ཐག་འབད་ཐག་གིས་རྩོམ་དགོས།
གཉིས་པ། དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བསམ་བློ་དང་གཞི་རྩའི་ཐབས་ཇུས་ཕྱོགས་ཡོངས་ནས་དོན་འཁྱོལ་བྱས་ཏེ། ཏང་ཡོངས་ཀྱི་མར་ཁེ་སི་རིང་ལུགས་ཀྱི་གཞུང་ལུགས་ཆུ་ཚད་བསྟུད་མར་མཐོར་འདེགས་གཏོང་དགོས།
དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བསམ་བློ་དང་གཞི་རྩའི་ཐབས་ཇུས་ནི་རྩོལ་མེད་ལྷུན་གྱིས་གྲུབ་པ་ཞིག་མ་ཡིན་ལ་རྟོགས་བཟོ་བྱས་པ་ཞིག་ཀྱང་མ་ཡིན་པར། དེ་ནི་ཏང་གི་ཚོགས་ཆེན་བཅོ་བརྒྱད་པའི་ཚུན་ལ། ཀྲུང་གོ་གསར་པ་བཙུགས་པ་དང་ཁྱད་པར་དུ་སྒྱུར་བཅོས་སྒོ་བྱས་པའི་ཚུན་ལ་ང་ཚོའི་ཏང་གིས་གཞུང་ལུགས་ཀྱི་གསར་གཏོད་དང་ལག་ལེན་གྱི་གསར་གཏོད་ལ་སྐུལ་འདེད་བཏང་བའི་རྨང་གཞིའི་སྟེང་དུ། ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ཀྱིས་གསར་གཏོད་དང་གསར་སྐྲུན་བྱས་པའི་བློ་གྲོས་ཀྱི་ཉིང་བཅུད་ཡིན། འཚོ་བའི་ལྗོན་པར་རྟག་ཏུ་ལྗང་མྱུག་རྒྱས་ཟེར་བ་ལྟར། གཞུང་ལུགས་ཤིག་བྱུང་བའི་འགོ་ཁུངས་ནི་རྣམ་པར་བཀྲ་བའི་མངོན་སུམ་གྱི་འཚོ་བ་འབའ་ཞིག་ཡིན་ངེས་པ་དང་། སྒུལ་ཤུགས་ནི་སྤྱི་ཚོགས་ཀྱི་འགལ་བ་དང་གནད་དོན་ཐག་གཅོད་བྱེད་པའི་མངོན་སུམ་གྱི་བླང་བྱ་འབའ་ཞིག་ཡིན་ངེས་རེད། དུས་རབས་གསར་པའི་འཐབ་ལམ་གྱི་སྟེང་དུ། ཏང་ཡོངས་ཀྱི་བློ་མཐུན་ཚོས་ཡིན་གཅིག་མིན་གཉིས་གཞུང་ལུགས་ཉིད་ལག་ལེན་ལ་ཟུང་འབྲེལ་བྱེད་དགོས་པའི་སློབ་སྲོལ་དར་སྤེལ་བཏང་ནས། ཏང་དང་རྒྱལ་ཁབ་ཀྱི་བྱ་གཞག་ལ་ལོ་རྒྱུས་རང་བཞིན་གྱི་འཕོ་འགྱུར་བྱུང་བ་དང་དམ་པོར་འབྲེལ་བ་དང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་དུས་རབས་གསར་པར་བསྐྱོད་པའི་གནས་ཚུལ་གསར་པ་དང་དམ་པོར་འབྲེལ་བ། རང་རྒྱལ་སྤྱི་ཚོགས་ཀྱི་འགལ་བ་གཙོ་བོར་འགྱུར་ལྡོག་ཆེན་པོ་བྱུང་བར་དམ་པོར་འབྲེལ་བ། “ལོ་བརྒྱ་གཉིས་”ཀྱི་འབད་འཐབ་དམིགས་འབེན་དང་ལས་འགན་ཁག་ལ་དམ་པོར་འབྲེལ་བ། རང་རྟོགས་ཀྱིས་གཞུང་ལུགས་སྤྱད་དེ་ལག་ལེན་ལ་མཛུབ་སྟོན་བྱས་ཏེ་ཕྱོགས་གང་ཅིའི་ལས་དོན་ཁག་དེ་བས་ཕྱི་རོལ་ཡུལ་གྱི་ཆོས་ཉིད་དང་མཐུན་ལ་ཚན་རིག་གི་ཆོས་ཉིད་དང་མཐུན་པར་བྱེད་དགོས་པ་དང་། རྒྱུན་ཆད་མེད་པར་དུས་རབས་གསར་པའི་ནང་དུ་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་འཛིན་སྐྱོང་སྤེལ་གསུམ་བྱེད་པའི་ནུས་སྟོབས་ཆེ་རུ་སྐྱེད་པ་བཅས་ཀྱི་ཐོག་ནས། ཏང་གི་ཚན་རིག་དང་མཐུན་པའི་གཞུང་ལུགས་ཉིད་མི་བརྒྱ་སེམས་གཅིག་གིས་“ལོ་བརྒྱ་གཉིས་”ཀྱི་འབད་འཐབ་དམིགས་འབེན་མངོན་འགྱུར་དང་། ཀྲུང་ཧྭ་མི་རིགས་བསྐྱར་དར་རླབས་པོ་ཆེ་ཡོང་བའི་ཀྲུང་གོའི་ཕུགས་འདུན་མངོན་འགྱུར་བྱེད་པར་སྐུལ་འདེད་གཏོང་བའི་སྟོབས་ཤུགས་ཆེན་པོར་སྒྱུར་དགོས།
གསུམ་པ། ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པའི་རྒྱལ་ཁ་ཕུ་ཐག་ཆོད་པར་ལེན་པའི་ལས་འགན་ཁག་ཡོངས་འགྲུབ་བྱས་ཏེ། སྤྱི་ཚོགས་རིང་ལུགས་ཀྱི་དེང་རབས་ཅན་གྱི་འཛུགས་སྐྲུན་ཆུ་ཚད་བསྟུད་མར་མཐོ་རུ་གཏོང་དགོས།
ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པའི་རྒྱལ་ཁ་ཕུ་ཐག་ཆོད་པར་བླངས་ནས། ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པའི་མཇུག་ཡག་པོར་བསྡུ་རྒྱུ་ནི་མིག་མདུན་དང་སླད་ཕྱིན་དུས་སྐབས་ཤིག་རིང་ཏང་དང་རྒྱལ་ཁབ་ཀྱི་ལས་འགན་ཨང་དང་པོ་ཡིན། ཏང་གི་ཚོགས་ཆེན་བཅུ་དགུ་པས་ང་ཚོའི་ཏང་གིས་དུས་བཅད་ལྟར་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་རྒྱུའི་ཁས་ལེན་དམ་བཅའ་སླར་ཡང་གསལ་འདེབས་བྱས་ཡོད། དུས་ཚོད་ཀྱི་སྟེང་ནས་བཤད་ན་ལོ་ངོ་3ལྷག་ནི་རིང་རྒྱུ་མེད་པར་སྐད་ཅིག་ཙམ་ལ་འདས་འགྲོ་བས་ཧ་ཅང་ཟླ་གཏུགས་པོ་ཡིན། བླང་བྱའི་སྟེང་ནས་བཤད་ན་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པ་ལ་མི་དམངས་ཀྱི་ཁས་ལེན་ཐོབ་དགོས་པ་དང་ལོ་རྒྱུས་ཀྱི་ཉམས་ཚོད་ཐེག་དགོས་པས། ངེས་པར་དུ་མིག་མཐོང་ལག་ཟིན་ཡིན་དགོས་ཤིང་བསྲེས་ལྷད་གཅིག་ཀྱང་ཡོད་མི་ཉན། ལས་འགན་གྱི་སྟེང་ནས་བཤད་ན་གཙོ་གནད་འཛིན་པ་དང་པང་ཐུང་བསབ་པ་དང་ཞན་ཆ་སྐོང་བའི་ཐད་དུ་ད་དུང་དཀའ་གནད་མང་པོ་ཞིག་སེལ་དགོས་ཀྱི་ཡོད་པ་དང་། ལྷག་པར་དུ་ཚབས་ཆེའི་ཉེན་ཁ་འགོག་སེལ་དང་། དབུལ་བྲལ་གནད་འཁེལ། སྦགས་བཙོག་འགོག་བཅོས་བཅས་ཀྱི་འགག་སྒྲོལ་དམག་འཁྲུག་བློ་ཐག་རྦད་ཆོད་ཀྱིས་ཡག་པོར་རྒྱག་དགོས་ཀྱི་ཡོད། ཁྱད་དུ་འཕགས་པའི་འཕྲིན་ལས་འགྲུབ་དགོས་ན་ཁྱད་དུ་འཕགས་པའི་བློ་སྟོབས་དང་བྱ་སྤྱོད་ཡོད་དགོས་པ་རེད། རྒྱལ་ཁ་ཕུ་ཐག་ཆོད་པར་ལེན་པ་ནི་གདོང་ལེན་གྱི་དམག་བརྡ་ཡིན་པ་དང་སྤྱི་ཁྱབ་ཀྱི་སྐུལ་སློང་ཡིན། དུས་རབས་གསར་པའི་འཐབ་ལམ་གྱི་སྟེང་དུ། ཏང་ཡོངས་ཀྱི་བློ་མཐུན་ཚོས་ཡིན་གཅིག་མིན་གཉིས་ཏང་གི་ཚོགས་ཆེན་བཅུ་དགུ་པས་དཔལ་འབྱོར་འཛུགས་སྐྲུན་དང་། ཆབ་སྲིད་འཛུགས་སྐྲུན། རིག་གནས་འཛུགས་སྐྲུན། སྤྱི་ཚོགས་འཛུགས་སྐྲུན། སྐྱེ་ཁམས་དཔལ་ཡོན་འཛུགས་སྐྲུན་བཅས་ཀྱི་ཐད་དུ་བཀོད་སྒྲིག་བྱས་དོན་ལྟར་ལས་འགན་ཁག་ཡོངས་འགྲུབ་བྱས་ཏེ། དུས་བཅད་ལྟར་དུ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་རྒྱུ་ཁག་ཐེག་བྱེད་དགོས་པ་དང་། དེར་མ་ཟད་རྨང་གཞི་དེའི་སྟེང་དུ་སྟབས་བསྟུན་གྱིས་མདུན་སྐྱོད་བྱས་ཏེ། ཕྱོགས་ཡོངས་ནས་སྤྱི་ཚོགས་རིང་ལུགས་ཀྱི་དེང་རབས་ཅན་གྱི་རྒྱལ་ཁབ་འཛུགས་སྐྲུན་བྱེད་པའི་འཐབ་ལམ་གསར་པ་འབྱེད་དགོས།
བཞི་པ། ཕྱོགས་ཡོངས་ནས་ཁྱབ་ཁོངས་ཁག་དང་ཕྱོགས་སོ་སོའི་སྒྱུར་བཅོས་སྐུལ་འདེད་བཏང་སྟེ། རྒྱལ་ཁབ་བཅོས་སྐྱོང་མ་ལག་དང་བཅོས་སྐྱོང་བྱེད་ནུས་དེང་རབས་ཅན་དུ་སྒྱུར་བའི་ཆུ་ཚད་བསྟུད་མར་མཐོར་འདེགས་གཏོང་དགོས།
བྱ་གཞག་གོང་དུ་འཕེལ་བས་དྲི་བ་འདོན་པ་དང་། སྒྱུར་བཅོས་ཟབ་ཏུ་སྤེལ་བས་དྲིས་ལན་འདེབས་དགོས། ཏང་གི་ཚོགས་ཆེན་བཅུ་དགུ་པས་ཏང་དང་རྒྱལ་ཁབ་ཀྱི་བྱ་བཞག་གོང་འཕེལ་གཏོང་བའི་བླང་བྱ་གསར་པར་གཞིགས་ཏེ། ཕྱོགས་ཡོངས་ནས་སྒྱུར་བཅོས་ཟབ་སྤེལ་བྱེད་པར་ལས་འགན་གསར་པ་བཏོན་ཡོད་པ་རེད། ཏང་ཡོངས་ཀྱི་བློ་མཐུན་ཚོས་ངེས་པར་དུ་སེམས་ལ་འཇགས་དགོས་པ་ནི། སྒྱུར་བཅོས་སྒོ་འབྱེད་ནི་དེང་རབས་ཀྲུང་གོའི་ལས་དབང་ཐག་གཅོད་བྱེད་པའི་འགག་རྩའི་ཐབས་བཀོད་ཡིན་ལ། “ལོ་བརྒྱ་གཉིས་”ཀྱི་འབད་འཐབ་དམིགས་འབེན་དང་ཀྲུང་ཧྭ་མི་རིགས་བསྐྱར་དར་རླབས་པོ་ཆེ་ཡོང་བའི་ཀྲུང་གོའི་ཕུགས་འདུན་མངོན་འགྱུར་བྱེད་པའི་འགག་རྩའི་ཐབས་བཀོད་ཀྱང་ཡིན་པ་དང་། སྒྱུར་བཅོས་སྒོ་འབྱེད་མེད་ན་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་མེད་ལ། དེང་སང་གི་ཀྲུང་གོའི་སྟོབས་འབྱོར་མངའ་ཐང་རྒྱས་པའི་རྣམ་པ་ཡག་པོ་ཡང་ཡོད་མི་སྲིད། ཏང་གི་ཚོགས་ཆེན་བཅོ་བརྒྱད་པའི་རྗེས་སུ། ང་ཚོས་ཕྱོགས་ཡོངས་ནས་སྒྱུར་བཅོས་ཟབ་སྤེལ་བྱེད་རྒྱུ་དེ་“ཕྱོགས་ཡོངས་བཞིའི་”འཐབ་ཇུས་བཀོད་པའི་ནང་བཞག་སྟེ་གོམ་སྟབས་བརྟན་བརླིང་གིས་ཕྱོགས་གང་ཅིའི་སྒྱུར་བཅོས་སྐུལ་འདེད་བྱས་པས། གྲུབ་འབྲས་གཡུར་དུ་ཟ་བ་བླངས་ནས་བྱ་གཞག་ཁག་གི་འཕེལ་རྒྱས་ལ་སྐུལ་འདེད་ཤུགས་ཆེན་བྱས་ཡོད། དེ་དང་ལྷན་དུ་ང་ཚོས་ཤེས་དགོས་པ་ཡང་ནི། བྱ་གཞག་འཕེལ་རྒྱས་ཡོང་བར་འཛད་མཐའ་མེད་ལ། སྒྱུར་བཅོས་ཟབ་སྤེལ་བྱེད་པར་འཛད་མཐའ་མེད་པ་དང་། བྱ་གཞག་འཕེལ་རྒྱས་ཕྱོགས་ཡོངས་ནས་སྐུལ་འདེད་བྱེད་པ་དེས་སྒྱུར་བཅོས་ཕྱོགས་ཡོངས་ནས་ཟབ་སྤེལ་བྱེད་པའི་འབོད་སྐུལ་གཏོང་གི་ཡོད་པ་རེད། འདི་ནི་ངས་བཤད་པའི་སྒྱུར་བཅོས་ལ་བྱེད་བཞིན་ད་ལྟ་བ་མ་གཏོགས་བྱས་ཟིན་འདས་པ་མེད་ཟེར་བ་དེ་ཡིན། དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་འཛིན་སྐྱོང་སྤེལ་གསུམ་བྱེད་པའི་རྩ་བའི་སྒུལ་ཤུགས་ནི་སྔར་བཞིན་ཕྱོགས་ཡོངས་ནས་སྒྱུར་བཅོས་ཟབ་སྤེལ་བྱེད་རྒྱུ་དེ་ཡིན། དུས་རབས་ཀྱི་འཐབ་ལམ་གསར་པའི་སྟེང་དུ། ཏང་ཡོངས་ཀྱི་བློ་མཐུན་ཚོས་ཡིན་གཅིག་མིན་གཉིས་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་བྱ་གཞག་གི་འཕེལ་རིམ་ལ་བསྟུན་པ་དང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ལམ་ལུགས་གོང་འཕེལ་གཏོང་བ་དང་རྒྱལ་ཁབ་བཅོས་སྐྱོང་མ་ལག་དང་བཅོས་སྐྱོང་བྱེད་ནུས་དེང་རབས་ཅན་དུ་སྒྱུར་བར་སྐུལ་འདེད་གཏོང་བའི་སྤྱིའི་དམིགས་འབེན་གྱི་གནད་ཟིན་པ། ཁྱབ་ཁོངས་ཁག་དང་ཕྱོགས་སོ་སོའི་སྒྱུར་བཅོས་གཅིག་གྱུར་གྱིས་འཆར་འགོད་བྱེད་པ། གཞུང་ལུགས་གསར་གཏོད་དང་། ལམ་ལུགས་གསར་གཏོད། ཚན་རྩལ་གསར་གཏོད། རིག་གནས་གསར་གཏོད་བཅས་དང་དེ་བཞིན་དུ་ཕྱོགས་གང་ཅིའི་གསར་གཏོད་ལ་བསྟུད་མར་སྐུལ་འདེད་གཏོང་བ། དུས་བབ་དང་མི་མཐུན་པའི་བསམ་བློ་ལྟ་བ་དང་སྒྲིག་སྲོལ་ལམ་སྲོལ་གྱི་འགོག་རྐྱེན་མཐའ་དག་བློ་ཐག་རྦད་ཆོད་ཀྱིས་ཁྱད་གསོད་བྱེད་པ། ཁེ་ཕན་རེངས་གྱུར་གྱི་སྒོ་ར་གཏོར་བ་བཅས་བྱས་ཏེ། ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པའི་རྒྱལ་ཁ་ཕུ་ཐག་ཆོད་པར་ལེན་པ་དང་། ཕྱོགས་ཡོངས་ནས་སྤྱི་ཚོགས་རིང་ལུགས་ཀྱི་དེང་རབས་ཅན་གྱི་རྒྱལ་ཁབ་འཛུགས་སྐྲུན་བྱེད་པའི་འཐབ་ལམ་གསར་པ་འབྱེད་པར་སྒུལ་ཤུགས་ཆེན་པོ་མཁོ་སྤྲོད་བྱེད་དགོས།
ལྔ་པ། ཕྱོགས་ཡོངས་ནས་མི་དམངས་ལྟེ་བར་འཛིན་པའི་འཕེལ་རྒྱས་ཀྱི་བསམ་བློ་དོན་འཁྱོལ་བྱས་ཏེ། དམངས་འཚོ་འགན་སྲུང་དང་ལེགས་བཅོས་བྱེད་པའི་ཆུ་ཚད་བསྟུད་མར་མཐོར་འདེགས་གཏོང་དགོས།
མི་དམངས་ལ་བདེ་སྐྱིད་བརྩོན་ལེན་བྱེད་རྒྱུ་ནི་ཀྲུང་གོའི་གུང་ཁྲན་ཏང་མིའི་ཐོག་མའི་བསམ་འདུན་ཡིན། ང་ཚོས་དུས་དང་རྣམ་པ་ཀུན་ཏུ་ཐོག་མའི་བསམ་འདུན་འདི་མི་བརྗེད་པར་མི་དམངས་ཀྱིས་དགའ་སྐྱིད་ལྡན་པའི་འཚོ་བའི་རེ་སྨོན་དེ་དུས་གཏན་གྱི་འབད་འཐབ་དམིགས་འབེན་བྱེད་དགོས། ཏང་གི་ཚོགས་ཆེན་བཅུ་དགུ་པས་དམངས་འཚོ་འགན་སྲུང་དང་ལེགས་བཅོས་བྱེད་པའི་ཐད་དུ་བཀོད་སྒྲིག་ཆ་ཚང་བྱས་ཡོད་པ་རེད། ང་ཚོས་ཐོག་མཐའ་བར་གསུམ་དུ་ཆེས་རྒྱ་ཆེ་བའི་མི་དམངས་ཀྱི་བདེ་རྩར་ཐུག་པའི་ཁེ་ཕན་མངོན་འགྱུར་ཡག་པོ་དང་སྲུང་སྐྱོབ་ཡག་པོ་དང་གོང་སྤེལ་ཡག་པོ་བྱེད་རྒྱུ་དེ་ཆེས་མཐོའི་ཚད་གཞིར་འཛིན་པ་དང་། མི་དམངས་སྣེ་ཁྲིད་ཀྱིས་དགའ་སྐྱིད་ཀྱི་འཚོ་བ་གསར་སྐྲུན་བྱེད་ཅིང་། སྒྱུར་བཅོས་དང་འཕེལ་རྒྱས་ཀྱི་གྲུབ་འབྲས་ཉིད་སྔར་ལས་མང་བ་དང་སྔར་ལས་དྲང་སྙོམ་གྱིས་མི་དམངས་ཡོངས་ལ་ཕན་པའི་གསོས་སུ་བསྒྲུབས་ཏེ། མི་དམངས་ཀྱི་ཐོབ་སྣང་དང་སྐྱིད་སྣང་དང་བདེ་སྣང་སྔར་ལས་རྒྱས་པ་དང་། སྔར་ལས་འགན་སྲུང་ཡོད་པ། སྔར་ལས་རྒྱུན་མཐུད་ཐུབ་པ་བཅས་ཡོང་བར་བྱེད་དགོས་པ་དང་། མི་དམངས་ཡོངས་རྫོགས་ཐུན་མོང་ཐོག་འབྱོར་ཕྱུག་ལྡན་པར་འགྱུར་བའི་ཕྱོགས་སུ་མུ་མཐུད་དུ་སྐྱོད་དགོས། དུས་རབས་གསར་པའི་འཐབ་ལམ་གྱི་སྟེང་དུ། ཏང་ཡོངས་ཀྱིས་བློ་མཐུན་ཚོས་ཡིན་གཅིག་མིན་གཉིས་མི་དམངས་ཀྱིས་ཆེས་སེམས་འཁུར་བྱེད་པ་དང་ཆེས་ཐད་ཀ་དང་ཆེས་མངོན་སུམ་ཆེ་བའི་ཁེ་ཕན་གྱི་གནད་དོན་སྟངས་འཛིན་བྱས་ཏེ། མི་དམངས་མང་ཚོགས་ཀྱིས་སེམས་འཁུར་བྱེད་པའི་དོན་དག་གང་ཡིན་རང་ཉིད་ཀྱི་དོན་དག་ལ་རྩིས་དགོས་པ་དང་། མི་དམངས་མང་ཚོགས་ཀྱིས་སེམས་འཁུར་བྱེད་པའི་དོན་དག་ནས་ལས་འགོ་བརྩམས་ཏེ། དམངས་འཚོའི་ལས་དོན་མང་ཙམ་སྒྲུབ་པ་དང་དམངས་འཚོའི་དཀའ་ངལ་མང་ཙམ་སེལ་དགོས་ལ། ཕྲུ་གུ་ལ་གསོ་སྐྱོང་ཡོད་པ་དང་། སློབ་མར་སློབ་གསོ་ཡོད་པ། ངལ་རྩོལ་ལ་ཐོབ་ཆ་ཡོད་པ། ན་ཚ་ལ་སྨན་བཅོས་ཡོད་པ། བགྲེས་སོང་ལ་རྒན་གསོ་ཡོད་པ། གནས་སྡོད་ལ་ཁང་པ་ཡོད་པ། ཉམས་ཆུང་ལ་རོགས་སྐྱོར་ཡོད་པ་བཅས་ཀྱི་ཐད་དུ་མུ་མཐུད་ནས་འཕེལ་སྐྱེད་གསར་པ་ཡོང་བར་བྱེད་དགོས་ཤིང་། སྤྱི་ཚོགས་ཀྱི་དྲང་སྙོམས་དྲང་བདེན་མུ་མཐུད་ནས་སྐུལ་སྤེལ་གཏོང་དགོས་ལ། མིའི་ཕྱོགས་ཡོངས་ཀྱི་འཕེལ་རྒྱས་དང་མི་དམངས་ཡོངས་རྫོགས་ཐུན་མོང་དུ་ཕྱུག་འགྱུར་ཡོང་བར་མུ་མཐུད་ནས་སྐུལ་འདེད་བྱེད་དགོས།
དྲུག་པ། ཕྱོགས་ཡོངས་ནས་ཏང་སྐྱོང་གི་ལས་གཞི་རླབས་པོ་ཆེ་གསར་པ་ལ་སྐུལ་འདེད་བཏང་ནས། ཕྱོགས་ཡོངས་ནས་ཏང་ནན་སྐྱོང་བྱེད་པའི་ཆུ་ཚད་བསྟུད་མར་མཐོར་འདེགས་གཏོང་དགོས།
ཏང་གི་འགོ་ཁྲིད་མཐའ་འཁྱོངས་དང་། ཏང་གིས་ཏང་ལ་བདག་པོ་བྱེད་རྒྱུ་དང་ཕྱོགས་ཡོངས་ནས་ཏང་ནན་སྐྱོང་བྱེད་རྒྱུ་མཐའ་འཁྱོངས་བྱེད་པ་ནི་ལོ་རྒྱུས་ཀྱི་ཁྱད་ཆོས་གསར་པ་མང་པོ་ལྡན་པའི་འཐབ་རྩོད་རླབས་པོ་ཆེ་སྤེལ་བ་དང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བྱ་གཞག་རླབས་པོ་ཆེ་སྐུལ་འདེད་བྱེད་པ། མི་རིགས་བསྐྱར་དར་ཡོང་རྒྱུའི་ཕུགས་འདུན་རླབས་པོ་ཆེ་མངོན་འགྱུར་བྱེད་པ་བཅས་ཀྱི་འགན་ལེན་ཡིན་ལ། ང་ཚོའི་ཏང་གིས་དུས་རབས་མདུན་སྐྱོད་ཀྱི་ཕྱི་རྗེས་འབྲངས་བ་དང་ཐོག་མཐའ་བར་གསུམ་དུ་སྔོན་ཐོན་རང་བཞིན་དང་དྭངས་གཙང་རང་བཞིན་འཛིན་སྐྱོང་བྱེད་པའི་དགོས་ངེས་ཀྱི་བླང་བྱ་ཡང་ཡིན། ང་ཚོའི་ཏང་གིས་མི་དམངས་ལ་སྣེ་ཁྲིད་བྱས་ཏེ་གསར་བརྗེ་འཛུགས་སྐྲུན་སྒྱུར་བཅོས་གསུམ་སྤེལ་བའི་ལག་ལེན་ལས་བདེན་དཔང་མཐར་ཕྱིན་བྱས་དོན། ནམ་ཞིག་ང་ཚོ་རང་ཉིད་འགྱུར་མེད་སྟོབས་ལྡན་ཡིན་པ་དེའི་དུས་སུ་ཏང་དང་མི་དམངས་ཀྱི་བྱ་གཞག་ལ་མི་འགྲུབ་པའི་དུས་མེད་པ་རེད། ཏང་གི་ཚོགས་ཆེན་བཅུ་དགུ་པས་ང་ཚོའི་ཏང་གི་འགོ་ཁྲིད་མཐའ་འཁྱོངས་དང་ཏང་འཛུགས་སྐྱོང་ལ་ཤུགས་སྣོན་བརྒྱབ་པའི་ཉམས་མྱོང་གསར་པ་སྤྱི་བསྡོམས་བྱས་ཏེ། དུས་རབས་གསར་པའི་ཏང་འཛུགས་སྐྱོང་སྐོར་གྱི་བླང་བྱ་གསར་པ་ཁ་གསལ་སྒོས་བཏོན་ཡོད། སྤྱིའི་བླང་བྱ་འདི་ནི་མིང་གི་ལྷག་མ་ཙམ་དང་འོལ་སྤྱི་ཙམ་དང་བསླབ་བྱ་སྟོན་པ་ཙམ་མ་ཡིན་པར། ཏང་འཛུགས་སྐྱོང་ལ་ཤུགས་སྣོན་རྒྱག་པ་དང་ཕྱོགས་ཡོངས་ནས་ཏང་ནན་སྐྱོང་བྱེད་པར་སྐུལ་འདེད་གཏོང་བའི་མངོན་སུམ་གྱི་དགོས་མཁོ་ལས་བྱུང་བ་ཞིག་དང་། ཏང་ནང་ཁུལ་དུ་གནས་པའི་འབུར་དུ་ཐོན་པའི་འགལ་བ་དང་གནད་དོན་གྱི་མངོན་སུམ་གྱི་དགོས་མཁོ་ལས་བྱུང་བ་ཞིག ཏང་གི་སྔོན་ཐོན་རང་བཞིན་དང་དྭངས་གཙང་རང་བཞིན་འཛིན་སྐྱོང་དང་ཏང་གི་གསར་གཏོད་བྱེད་ནུས་དང་གོང་བུར་འགྲིལ་ནུས་དང་འཐབ་འཛིང་བྱེད་ནུས་ཆེར་སྐྱེད་བྱེད་པའི་མངོན་སུམ་གྱི་དགོས་མཁོ་ལས་བྱུང་བ་ཞིག ཏང་དང་མི་དམངས་བར་གྱི་ཤ་ཁྲག་གི་འབྲེལ་བ་འཛིན་སྐྱོང་བྱེད་པའི་མངོན་སུམ་གྱི་དགོས་མཁོ་ལས་བྱུང་བ་ཞིག ཏང་གི་སྲིད་སྐྱོང་གོ་གནས་མཐའ་འཁྱོངས་དང་། ཏང་གི་སྲིད་སྐྱོང་ནུས་པ་ཆེར་སྐྱེད། ཏང་གི་ངོ་བོ་དང་དམིགས་འབེན་གཏན་སྐྱོང་དང་ཏང་གི་སྲིད་སྐྱོང་རྨང་གཞི་སྲ་བརྟན་བཅས་བྱེད་པའི་མངོན་སུམ་གྱི་དགོས་མཁོ་ལས་བྱུང་བ་ཞིག་བཅས་ཡིན། གྲུ་གཟིངས་ལྡོག་སྐྱོད་ཤུགས་ཀྱིས་བཀན་པའི་ཚེ། །བཀན་ཤིང་ལྷོད་ན་ཕྱི་ནུར་དཔག་བརྒྱ་བྱེད། ། ཅེས་ཟེར་བ་ལྟར། ང་ཚོས་ཡིན་གཅིག་མིན་གཉིས་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱིས་ང་ཚོའི་ཏང་གི་རང་ཉིད་འཛུགས་སྐྱོང་བྱེད་པའི་ཐད་བཏོན་པའི་བླང་བྱ་གསར་པ་ངོས་འཛིན་ཟབ་མོ་བྱས་ཏེ། ང་ཚོའི་ཏང་གིས་སྔར་ལས་ལྷག་པར་འགན་འཁྲི་དང་དུ་ལེན་རྒྱུར་དམིགས་ནས་ལེགས་གྲུབ་ཀྱི་ཉམས་མྱོང་སྤྱི་བསྡོམས་དང་བེད་སྤྱོད་བྱེད་དགོས་པ་དང་། འབུར་དུ་ཐོན་པའི་གནད་དོན་ཐག་གཅོད་བྱེད་པར་དོ་སྣང་བྱེད་དགོས་ཤིང་། སྐད་ཅིག་ཙམ་ལ་ཡང་མི་སྡོད་པར་ཕྱོགས་ཡོངས་ནས་ཏང་ནན་སྐྱོང་བྱེད་རྒྱུ་དེ་ཟབ་ཡངས་སུ་སྤེལ་བར་སྐུལ་འདེད་གཏོང་དགོས། དུས་རབས་གསར་པའི་འཐབ་ལམ་གྱི་སྟེང་དུ། ཏང་ཡོངས་ཀྱི་བློ་མཐུན་ཚོས་ཡིན་གཅིག་མིན་གཉིས་དུས་རབས་གསར་པའི་ཏང་འཛུགས་སྐྱོང་གི་སྤྱིའི་བླང་བྱ་ལྟར། ཏང་གིས་ཕྱོགས་ཡོངས་ཀྱི་འགོ་ཁྲིད་མཐའ་འཁྱོངས་དང་དེར་ཤུགས་སྣོན་རྒྱག་དགོས་པ་དང་། ཏང་གིས་ཏང་ལ་བདག་པོ་རྒྱག་རྒྱུ་དང་ཕྱོགས་ཡོངས་ནས་ཏང་ནན་སྐྱོང་བྱེད་རྒྱུ་མཐའ་འཁྱོངས་བྱེད་དགོས་ཤིང་། བརྩོན་པ་བསྟར་ཆགས་སུ་སྤྱད་དེ་མུ་མཐུད་དུ་རྒྱུན་ཆགས་དང་རྒྱུན་རིང་དང་། གཟབ་ནན་དང་ཏན་ཏིག གཏིང་ཟབ་དང་ཞིབ་ཕྲ་བཅས་ཀྱི་ཐད་དུ་ཤུགས་རྒྱག་དགོས་ལ། གོམས་བྱང་ཆགས་པ་དང་འབྲས་བུ་ཐོན་པར་བྱེད་དགོས། དེ་ཡང་ཐོག་མཐའ་བར་གསུམ་དུ་རང་ཉིད་བརྟན་བརླིང་འཛིན་སྐྱོང་བྱས་པ་ཡིན་ན་ང་ཚོའི་ཏང་གིས་ཀྲུང་གོའི་མི་དམངས་ཀྱི་ཕུགས་འདུན་རླབས་པོ་ཆེ་འདྲེན་པའི་གྲུ་གཟིངས་དཀྲུགས་ནས་རླབས་རྒོད་གཤགས་ཏེ་གཟི་དཔལ་བཀྲ་བའི་རྒྱལ་ཁའི་ཕ་མཐར་སྐྱོད་ཐུབ་ངེས་རེད།
ཏང་གི་ཚོགས་ཆེན་བཅུ་དགུ་པའི་དགོངས་དོན་ལག་བསྟར་དོན་འཁྱོལ་བྱེད་པར་ད་དུང་ལས་འགན་གལ་ཆེན་ཞིག་ཡོད་པ་ནི་ཏང་གི་སྒྲིག་ཡིག་ནན་ཏན་གྱིས་སློབ་སྦྱོང་དང་ལག་བསྟར་བྱེད་རྒྱུ་དེ་ཡིན། ཏང་གི་ཚོགས་ཆེན་བཅུ་དགུ་པའི་ཐོག་གྲོས་འཆམ་བྱུང་བའི་ཏང་གི་སྒྲིག་ཡིག་གི་དག་བཅོས་འཆར་ཟིན་ལས་ཏང་གི་ཚོགས་ཆེན་བཅོ་བརྒྱད་པའི་ཚུན་གྱི་ཏང་གི་གཞུང་ལུགས་ཀྱི་གསར་གཏོད་དང་། ལག་ལེན་གྱི་གསར་གཏོད། ལམ་ལུགས་ཀྱི་གསར་གཏོད་བཅས་ཀྱི་ཐད་དུ་བླངས་པའི་གྲུབ་འབྲས་མཚོན་ཡོད་པ་དང་། འགྱུར་བག་སྤུ་ཙམ་མེད་པར་ཏང་གི་ཕྱོགས་ཡོངས་ཀྱི་འགོ་ཁྲིད་མཐའ་འཁྱོངས་དང་། བློ་བརྟན་འགྱུར་མེད་ཀྱིས་ཕྱོགས་ཡོངས་ནས་ཏང་ནན་སྐྱོང་བྱེད་པར་སྐུལ་འདེད། ཏང་འཛུགས་སྐྱོང་བྱེད་རྒྱུ་མཐའ་འཁྱོངས་དང་འཐུས་སྒོ་ཚང་དུ་གཏོང་བ། རྒྱུན་ཆད་མེད་པར་ཏང་འཛུགས་སྐྱོང་གི་ཆུ་ཚད་མཐོར་འདེགས་གཏོང་བ་བཅས་ལ་བླང་བྱ་གསར་པ་མང་པོ་ཞིག་བཏོན་ཡོད་པ་རེད། ཏང་ཡོངས་ཀྱི་བློ་མཐུན་ཚོས་ཏང་གི་སྒྲིག་ཡིག་སློབ་སྦྱོང་དང་ལག་བསྟར་བྱེད་རྒྱུ་དེ་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་བྱེད་པའི་གལ་ཆེའི་ནང་དོན་དང་། “སློབ་སྦྱོང་གཉིས་དང་ཚད་ལོན་གཅིག་”གི་སློབ་སྦྱོང་སློབ་གསོ་རྒྱུན་རྣམ་ཅན་དང་ལམ་ལུགས་ཅན་དུ་སྐུལ་འདེད་གཏོང་བའི་གལ་ཆེའི་ཐབས་བཀོད་བྱས་ཏེ། ཏང་ཡོངས་སུ་རང་རྟོགས་ཀྱིས་ཏང་གི་སྒྲིག་ཡིག་སློབ་སྦྱོང་བྱེད་པ་དང་། དཔེ་བཟང་བསྟན་ནས་ཏང་གི་སྒྲིག་ཡིག་ལག་བསྟར་བྱེད་པ། གཟབ་ནན་གྱིས་ཏང་གི་སྒྲིག་ཡིག་བརྩི་སྲུང་བྱེད་པ། བློ་ཐག་རྦད་ཆོད་ཀྱིས་ཏང་གི་སྒྲིག་ཡིག་སྲུང་སྐྱོང་བྱེད་པ་བཅས་ཀྱི་རྣམ་པ་བཟང་པོ་ཞིག་ཆགས་པར་བྱེད་དགོས་པ་དང་། ཏང་གི་སྒྲིག་ཡིག་གི་བླང་བྱ་ཉིད་ཏང་གི་ལས་ཀ་དང་ཏང་འཛུགས་སྐྱོང་གི་བརྒྱུད་རིམ་ཡོངས་དང་ཕྱོགས་སོ་སོར་དོན་ལ་གནས་པར་ལག་བསྟར་བྱེད་དགོས།
བློ་མཐུན་ཚོ། རྒྱལ་ཡོངས་མི་རིགས་ཁག་གི་མི་དམངས་ལ་མཐུན་སྒྲིལ་དང་སྣེ་ཁྲིད་བྱས་ཏེ་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བགྲོད་ལམ་སྟེང་དུ་ཕྱོགས་ཡོངས་ནས་འབྱོང་འབྲིང་སྤྱི་ཚོགས་སྐྲུན་ཐུབ་པར་བྱེད་པ་དང་། དེ་ནས་ཀྱང་ཕྱོགས་ཡོངས་ནས་སྤྱི་ཚོགས་རིང་ལུགས་ཀྱི་དེང་རབས་ཅན་གྱི་རྒྱལ་ཁབ་སྟོབས་ལྡན་སྐྲུན་ཐུབ་པ་དང་ཀྲུང་ཧྭ་མི་རིགས་ཀྱི་བསྐྱར་དར་རླབས་པོ་ཆེ་མངོན་འགྱུར་བྱེད་པ་ནི། དུས་རབས་གསར་པའི་ཀྲུང་གོའི་གུང་ཁྲན་ཏང་གི་ལོ་རྒྱུས་འགན་འཁྲི་ཡིན། ད་ལྟ་ལོ་རྒྱུས་ཀྱི་མཐུད་རྒྱུག་དབྱུ་གུ་ང་ཚོའི་ལག་པའི་ནང་དུ་སྤྲད་ཡོད་པ་རེད། ལས་འགན་ལྗིད་མོ་འདི་ཕྲག་ཏུ་ལེན་པ་ལ། ང་ཚོར་གདེང་ཚོད་ཆེན་པོ་ལྡན་ཡོད་ལ་སེམས་ཁྲལ་ཆེན་པོ་ཡང་སྐྱེས་ཡོད། གདེང་ཚོད་ཆེན་པོ་ལྡན་དོན་ནི། ང་ཚོར་མར་ཁེ་སི་རིང་ལུགས་ཀྱི་བདེན་ལུས་ཀྱི་སྟོབས་ཤུགས་ལྡན་ཡོད་པས་ཡིན་པ་དང་། ང་ཚོར་ཏང་གི་འགོ་ཁྲིད་སྟོབས་ལྡན་ཡོད་པས་ཡིན་ཞིང་། ང་ཚོར་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བགྲོད་ལམ་ཡང་དག་པ་ཡོད་པས་ཡིན་ལ། ང་ཚོར་ཏང་ཡོངས་དང་དམག་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ཀྱི་མཐུན་སྒྲིལ་ཆེན་མོ་ཡོད་པས་ཡིན། སེམས་ཁྲལ་ཆེན་པོ་སྐྱེ་དོན་ནི། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཉིད་མུ་མཐུད་དུ་དཀའ་སྤྱད་འཚོལ་ཞིབ་བྱེད་དགོས་པར་ཐུག་ཡོད་པས་ཡིན་པ་དང་། ཉེན་ཁ་དང་འགྲན་སློང་སྣ་ཚོགས་ལ་ཁ་གཏད་གཅོག་པར་བར་མེད་དུ་ངལ་བ་ཧུར་ལེན་དང་དཀའ་ངལ་ཁྱད་གསོད་བྱེད་དགོས་པས་ཡིན་ཞིང་། རུལ་སུངས་ཀྱི་བསམ་བློ་སྣ་ཚོགས་ཀྱི་ལྷད་སྐྱོན་བཟློག་དགོས་ན་རང་གིས་རང་ཉིད་གསར་བརྗེ་བྱེད་ཕོད་དགོས་པས་ཡིན།
ལོ་5ཡི་སྔོན་གྱི་ཏང་གི་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་དང་པོའི་སྟེང་དུ། ངས་བླ་ན་མཐོ་བའི་དད་སེམས་ནི་ཐོག་མཐའ་བར་གསུམ་དུ་ང་ཚོའི་ཏང་གི་བསམ་པའི་གདུང་འདེགས་ཡིན་པ་དང་། མི་དམངས་མང་ཚོགས་ནི་ཐོག་མཐའ་བར་གསུམ་དུ་ང་ཚོའི་ཏང་གི་སྲིད་སྐྱོང་གི་རྨང་གཞི་བརྟན་པོ་ཡིན་ཞིང་། དེ་ཡང་ང་རང་ཚོས་དུས་གཏན་དུ་དད་སེམས་མ་བསྒྱུར་བ་དང་མང་ཚོགས་དང་ཁ་མ་བྲལ་བ་ཡིན་ན། ང་རང་ཚོར་རྒྱལ་ཁ་མི་ཐོབ་པའི་དུས་མེད་ཅེས་བཤད་མྱོང་ཡོད། སྐད་ཆ་དེ་ངས་དེ་རིང་ཡང་གསལ་འདེབས་ཤིག་ཞུ་རྒྱུ་ཡིན། སྐབས་བཅུ་དགུ་པའི་ཀྲུང་དབྱང་ཨུ་ཡོན་ལྷན་ཁང་གི་བློ་མཐུན་ལྷན་རྒྱས་ནས་ཡིན་གཅིག་མིན་གཉིས་ཏང་ལ་བློ་དཀར་བ་དང་། མེས་རྒྱལ་ལ་བློ་དཀར་བ། མི་དམངས་ལ་བློ་དཀར་བ་བཅས་བྱེད་དགོས་པ་དང་། ཡིན་གཅིག་མིན་གཉིས་ཉམས་ཉེས་དྲན་པ་དང་། འཁུར་ལེན་ཕོད་པ། སྐྱེས་འབུལ་ལ་མོས་པ་བཅས་བྱེད་དགོས་ཤིང་། ཡིན་གཅིག་མིན་གཉིས་ཁེངས་སྐྱུང་གཟབ་བརླིང་དང་། ང་རྒྱལ་མེད་པ། དཀའ་སྤྱད་འབད་བརྩོན་བཅས་བྱེད་དགོས་ལ། བློ་སེམས་རྩེ་གཅིག་གིས་ཏང་དང་མི་དམངས་ཀྱི་བྱ་གཞག་ལ་གཞོལ་དགོས། འདིར་ལྷན་རྒྱས་དང་སྐུལ་མ་མཉམ་གཏོང་བྱེད་ཕྱིར་ངས་རེ་བ་འགའ་ཞུ་རྒྱུ་ཡིན།
དང་པོ། ཕུགས་སེམས་དང་དད་འདུན་བརྟན་པོར་སྐྱེད་དགོས། ཕུགས་སེམས་དང་དད་འདུན་ནི་བྱ་གཞག་དང་མི་ཚེའི་ལམ་སྟོན་སྒྲོན་མེ་ཡིན་པ་དང་། དེས་ང་ཚོའི་ཁ་ཕྱོགས་དང་ལངས་ཕྱོགས་ཐག་གཅོད་བྱེད་ཀྱི་ཡོད་ལ། ང་ཚོའི་ཁ་ནང་གི་གཏམ་དང་ལག་ནང་གི་སྤྱོད་པ་ཡང་ཐག་གཅོད་བྱེད་ཀྱི་ཡོད། མཐོ་རིམ་ལས་བྱེད་པ་དང་ལྷག་པར་དུ་ཀྲུང་དབྱང་ཨུ་ཡོན་ལྷན་ཁང་གི་བློ་མཐུན་ཚོས་ནི་དེ་བས་ཀྱང་དུས་རབས་ཀྱི་རླབས་རྒྱུན་ཁྲོད་དུ་གུང་ཁྲན་ཏང་མིའི་བསམ་པའི་དོན་གཉེར་བརྟན་པོར་འཛིན་པའི་གདུང་འདེགས་ཀྱི་ཀ་བ་ལྟ་བུ་བྱེད་དགོས། ལོ་འདི་དག་གི་རིང་ལ། ང་ཚོས་འགོ་ཁྲིད་ལས་བྱེད་པ་དེ་འདྲ་མང་པོ་ཞིག་རྩད་ཞིབ་ཐག་གཅོད་བྱས་པ་དང་། ཁོ་པ་ཚོས་ཁྲིམས་འགལ་སྒྲིག་འགལ་བྱས་མཐར་བྱས་ཉེས་ཀྱི་ཀློང་དུ་བྱིང་བ་ལ། རྩ་བའི་སྟེང་ནས་བཤད་ན་ཕུགས་སེམས་དང་དད་འདུན་གྱི་སྲུང་རགས་ཤོར་བར་ལན་པ་རེད། འགོ་ཁྲིད་ལས་བྱེད་པར་ནམ་ཞིག་ཕུགས་སེམས་དང་དད་འདུན་ཤོར་བ་ཡིན་ཕྱིན་རང་ཚོད་མི་ཟིན་པར་འགྱུར་བ་དང་ཁ་ཕྱོགས་ནོར་བར་འགྱུར་བས། ཏང་ཡོན་གྱི་མ་མཐའི་ཚད་ཐིག་ལས་བརྒལ་འགྲོ་བར་མ་ཟད་མི་ཆོས་སྐྱོང་བའི་མ་མཐའི་ཚད་ཐིག་ལས་ཀྱང་བརྒལ་འགྲོ་བ་རེད། ཀྲུང་དབྱང་ཨུ་ཡོན་ལྷན་ཁང་གི་བློ་མཐུན་ཚང་མས་ཕུགས་སེམས་དང་དད་འདུན་བརྟན་པོར་སྐྱེད་རྒྱུ་དེ་མི་ཆོས་སྐྱོང་བའི་དོན་ཆེན་ཨང་དང་པོར་རྩིས་དགོས་པ་དང་། རང་རྟོགས་ཀྱིས་ཏང་ཡོངས་ལ་མིག་ལྟོས་ཡར་འདྲེན་བྱེད་དགོས། རང་རྟོགས་ཀྱིས་མར་ཁེ་སི་རིང་ལུགས་ཀྱི་གཞུང་ལུགས་སློབ་སྦྱོང་བྱེད་དགོས་དང་། འཛམ་གླིང་གི་འཕེལ་ཕྱོགས་ཆེན་པོར་ལྟ་ཞིབ་ཟབ་མོ་བྱེད་དགོས་ཤིང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ལག་ལེན་རླབས་པོ་ཆེ་ལ་ཉམས་ལེན་ཟབ་མོ་བྱེད་དགོས་ལ། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བགྲོད་ལམ་གྱི་གདེང་ཚོད་དང་། གཞུང་ལུགས་ཀྱི་གདེང་ཚོད། ལམ་ལུགས་ཀྱི་གདེང་ཚོད། རིག་གནས་ཀྱི་གདེང་ཚོད་བཅས་རྒྱུན་ཆད་མེད་པར་ཆེ་རུ་སྐྱེད་དགོས། ཕྱི་རྒྱལ་དང་ཕྱི་རྒྱལ་གྱི་སྲིད་ཏང་གི་དར་རྒུད་རྒྱལ་ཕམ་གྱི་ནང་དང་། ང་ཚོའི་རྒྱལ་ཁབ་དང་ང་ཚོའི་ཏང་གི་ལོ་རྒྱས་ཀྱི་ནང་དང་། ལོ་འདི་དག་གི་རིང་ལ་ཏང་ནང་ཁུལ་གྱི་དྲང་ཕྱོགས་དང་ལྡོག་ཕྱོགས་གཉིས་ཀའི་དཔེ་མཚོན་གྱི་ནང་བཅས་ལས་ཉམས་མྱོང་དང་བསླབ་བྱ་བསྡུ་ལེན་བྱེད་དགོས་པ་དང་། རང་རྟོགས་ཀྱིས་གུང་ཁྲན་ཏང་མིའི་བསམ་པའི་མགོ་འཕང་མཐོན་པོར་གཏོད་དགོས་ཤིང་། བྱ་སྤྱོད་དངོས་ཀྱི་སྟེང་ནས་མི་དམངས་མང་ཚོགས་ལ་ཕུགས་སེམས་དང་དད་འདུན་དང་མཆོག་གྱུར་མི་གཤིས་ཀྱི་སྟོབས་ཤུགས་ཆེན་པོ་ཉམས་སུ་མྱོང་དུ་འཇུག་དགོས། ཕུགས་སེམས་དང་དད་འདུན་ནི་ཁ་བཤད་ཙམ་དང་། འདོན་ཆ་ཙམ་དང་། ངོ་སོ་འཛིན་བྱེད་ཙམ་ཞིག་མ་ཡིན་པར་དངོས་སུ་ལག་ལེན་བྱས་ན་ད་གཟོད་རྣ་ལ་འགྲོ་ཤུགས་ཆེ་བ་རེད། ཤེས་སྤྱོད་ཟུང་འབྲེལ་དང་གཏམ་སྤྱོད་གཅིག་གྱུར་བྱས་ཏེ་ཕུགས་སེམས་དང་དད་འདུན་ལ་སྤྲོ་བ་རྒྱས་ཤིང་བློ་རྩེ་གཏོད་རྒྱུ་རྒྱུན་འཁྱོངས་བྱེད་དགོས་པ་དང་། ཡང་དག་པའི་འཇིག་རྟེན་ལྟ་བ་དང་། དབང་ཆའི་ལྟ་བ། བྱ་གཞག་གི་ལྟ་བ་བཅས་བརྟན་པོར་སྐྱེད་དགོས་ཤིང་། རང་ཉིད་ཀྱི་བྱ་སྤྱོད་དངོས་ཀྱི་སྟེང་ནས་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་འཛིན་སྐྱོང་སྤེལ་གསུམ་བྱེད་པ་དང་། གུང་ཁྲན་རིང་ལུགས་ཀྱི་རྒྱང་རིང་ཕུགས་སེམས་མངོན་འགྱུར་བྱེད་པའི་དོན་དུ་འབད་བརྩོན་ལྷོད་མེད་བྱེད་དགོས།
གཉིས་པ། ཆབ་སྲིད་ཀྱི་འཁུར་སེམས་ཆེ་རུ་གཏོང་དགོས། ཏང་ཀྲུང་དབྱང་གི་དབང་གྲགས་དང་གཅིག་བསྡུས་གཅིག་གྱུར་གྱི་འགོ་ཁྲིད་ལ་ཆ་མཚོན་ན་འགག་རྩ་ནི་ཆབ་སྲིད་ཀྱི་འགོ་ཁྲིད་ཡིན། ཏང་ཡོན་ལས་བྱེད་པ་ཞིག་དང་ལྷག་པར་དུ་མཐོ་རིམ་ལས་བྱེད་པ་ཞིག་གི་བྱང་ཚད་དང་འཇོན་ཐང་ལ་ལྟ་ན་ཐོག་མར་ཆབ་སྲིད་ཀྱི་སྟེང་དུ་ལངས་ཚུགས་བརྟན་མིན་དང་བློས་འཁེལ་མིན་ལ་ལྟ་དགོས་པ་རེད། ལངས་ཚུགས་བརྟན་ལ་བློས་འཁེལ་བར་མཚོན་ན་ཆེས་གལ་ཆེ་ཤོས་ནི་“འདུ་ཤེས་བཞི་”བརྟན་པོར་བསྐྱེད་དེ། རང་རྟོགས་ཀྱིས་བསམ་བློའི་སྟེང་དང་བྱ་སྤྱོད་ཀྱི་སྟེང་དུ་ཏང་ཀྲུང་དབྱང་དང་ཚད་མཐོའི་གཅིག་གྱུར་བྱེད་དགོས་པ་དང་། བློ་ཐག་རྦད་ཆོད་ཀྱིས་ཏང་ཀྲུང་དབྱང་གི་དབང་གྲགས་དང་གཅིག་བསྡུས་གཅིག་གྱུར་གྱི་འགོ་ཁྲིད་སྲུང་སྐྱོང་བྱེད་དགོས་ཤིང་། ལས་ཀ་ཁག་གི་ཁྲོད་དུ་འགྱུར་བག་སྤུ་ཙམ་མེད་པ་དང་བར་ཆད་གང་རུང་གིས་མི་ཐུབ་པར་ཀྲུང་དབྱང་གི་ཐབས་ཇུས་དང་བཀོད་སྒྲིག་ལག་བསྟར་དོན་འཁྱོལ་བྱེད་དགོས་ལ། ཆད་ལུས་གང་ཡང་མེད་ཅིང་མགོ་བདེ་གང་ཡང་མི་བྱེད་ལ་ཁྲལ་སེལ་གང་ཡང་མི་སྤེལ་བར་བྱེད་དགོས། ཀྲུང་དབྱང་ཨུ་ཡོན་ལྷན་ཁང་གི་བློ་མཐུན་ཚང་མས་དར་ཆ་གསལ་སྟོན་གྱིས་ཆབ་སྲིད་ལ་དང་དོད་བྱས་ཏེ། རང་རྟོགས་ཀྱིས་མར་ཁེ་སི་རིང་ལུགས་ཀྱི་ཆབ་སྲིད་པའི་ཚད་གཞི་སྤྱད་དེ་རང་ཉིད་ལ་བླང་བྱ་འདོན་དགོས་པ་དང་། ཆབ་སྲིད་ཀྱི་གནས་ས་ངེས་དགོས་ཤིང་། ཆབ་སྲིད་ཀྱི་འདུ་ཤེས་དང་ཆབ་སྲིད་ཀྱི་འཁུར་ལེན་ཤུགས་ཆེ་རུ་གཏོང་དགོས། ཆབ་སྲིད་ཀྱི་འཇོན་ཐང་ཆེ་རུ་སྐྱེད་པར་མཐོང་ཆེན་བྱེད་དགོས་པ་སྟེ། ལྷག་པར་དུ་ཁ་ཕྱོགས་འཛིན་པ་དང་། གནས་བབ་ངེས་པ། སྤྱི་ཁོག་ཟིན་པ་བཅས་ཀྱི་འཇོན་ཐང་དང་། ཆབ་སྲིད་ཀྱི་ངེས་ཤུགས་འཛིན་སྐྱོང་དང་། ཆབ་སྲིད་ཀྱི་གནས་བབ་ལ་ཁ་ལོ་སྒྱུར་བ། ཆབ་སྲིད་ཀྱི་ཉེན་ཁ་འགོག་ཟོན་བྱེད་པ་བཅས་ཀྱི་འཇོན་ཐང་ཆེ་རུ་སྐྱེད་པར་མཐོང་ཆེན་བྱེད་དགོས། བྱ་གཞག་འཕེལ་རྒྱས་ཀྱི་ཇུས་གཞི་གཤོམ་པ་དང་། སྲིད་ཇུས་ཀྱི་ཐབས་བཀོད་གཏན་འབེབས་བཟོ་བ། ལས་བྱེད་པ་དང་ཤེས་ལྡན་མི་སྣ་སྐྱེད་སྲིང་བྱེད་པ། ལས་ཀ་དོན་འཁྱོལ་བྱེད་རྒྱུར་སྐུལ་འདེད་གཏོང་བ་བཅས་ཚང་མས་ང་ཚོའི་ཏང་གི་སྲིད་སྐྱོང་རྨང་གཞི་སྲ་བརྟན་དང་གོང་འཕེལ་ཡོང་བར་དམིགས་གཏོད་དགོས་པ་དང་། ཏང་དང་མི་དམངས་ཀྱི་བྱ་གཞག་འཕེལ་རྒྱས་ཡོང་བར་དམིགས་གཏོད་དགོས། ཆབ་སྲིད་ཀྱི་སྒྲིག་ཁྲིམས་དང་ཆབ་སྲིད་ཀྱི་སྒྲིག་ལམ་བརྩི་སྲུང་ནན་མོ་བྱེད་དགོས་པ་དང་། ཏང་ནང་ཁུལ་གྱི་ཆབ་སྲིད་འཚོ་བའི་ཚད་གཞི་ཕྱོགས་ཡོངས་ནས་ལག་བསྟར་བྱས་ཏེ། ཏང་ཀྲུང་དབྱང་གི་སྲིད་བཀའ་ཤར་རྒྱུག་ཡོང་རྒྱུ་ཁག་ཐེག་དང་། ཆ་ཤས་ཀྱིས་སྤྱི་ཡོངས་ལ་བརྩི་བཀུར་བྱེད་རྒྱུ་ཁག་ཐེག་དང་། ལས་ཀ་ཁག་ནས་ཡང་དག་པའི་ཆབ་སྲིད་ཀྱི་ཁ་ཕྱོགས་མཐའ་འཁྱོངས་བྱེད་རྒྱུ་ཁག་ཐེག་བཅས་བྱེད་དགོས།
གསུམ་པ། ཕྱོགས་ཡོངས་ནས་འཇོན་ཐང་ཆེ་རུ་གཏོང་དགོས། ད་ལྟའི་འཛམ་གླིང་ཉིད་དཔེ་མེད་ཀྱི་འཕོ་འགྱུར་ཆེན་པོར་ཐུག་ཡོད་པ་དང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་དུས་རབས་གསར་པར་བསྐྱོད་ཡོད་པ་རེད། ཏང་ཕྱི་ནང་དང་རྒྱལ་ཁབ་ཕྱི་ནང་གི་ཁོར་ཡུག་ལ་འགྱུར་ལྡོག་ཟབ་མོ་འབྱུང་བ་དང་། ལས་ཀའི་ཁ་གཏད་ཡུལ་དང་ལས་ཀའི་ཆ་རྐྱེན་ལ་འགྱུར་ལྡོག་ཟབ་མོ་འབྱུང་བ། ཤེས་བྱའི་གསར་སྒྱུར་དུས་འཁོར་ཆེས་ཆེར་ཐུང་དུ་འགྲོ་བ་བཅས་ཀྱིས་ང་ཚོའི་འཇོན་ཐང་ཐད་བླང་བྱ་གསར་པ་མང་པོ་ཞིག་བཏོན་ཡོད་པ་རེད། དེར་བརྟེན། ཏང་གི་ཚོགས་ཆེན་བཅུ་དགུ་པས་ང་ཚོའི་ཏང་འདི་ཆབ་སྲིད་ཐད་ཉམས་སད་ཐེག་ཐུབ་པ་དགོས་ལ་འཇོན་ཐང་ཡང་ཧ་ཅང་ཆེན་པོ་ལྡན་དགོས་ཞེས་དམིགས་བསལ་གྱིས་ནན་ཏན་བྱས་པ་དང་འབྲེལ། ཕྱོགས་ཡོངས་ནས་སྲིད་སྐྱོང་གི་འཇོན་ཐང་ཆེ་རུ་གཏོང་བའི་ཐད་དུ་བླང་བྱ་བྱེ་བྲག་ཏུ་བཏོན་ཡོད་པ་རེད། དེ་ལ་དམིགས་གཏད་ཆེན་པོ་ཡོད་པ་རེད། ཀྲུང་དབྱང་ཨུ་ཡོན་ལྷན་ཁང་གི་བློ་མཐུན་ཚང་མས་ཤེས་དགོས་པ་ནི། གོ་ས་མཐོ་ན་ནུས་པ་ཡང་རང་བཞིན་གྱིས་ཆེ་བའི་ངེས་པ་མེད་པ་དང་། དབང་ཆ་ཆེ་ན་འཇོན་ཐང་ཡང་རང་བཞིན་གྱིས་ཆེ་བའི་ངེས་པ་མེད་པ་དེ་རེད། ཚང་མར་ཤེས་བྱས་མི་འདང་བ་དང་། འཇོན་ཐང་གིས་མི་འདང་བ་དང་། ནུས་པས་མི་འདང་བ་བཅས་ཀྱི་དགོས་གཏུག་ཆེ་སེམས་ཡོད་དགོས་པ་དང་། རང་རྟོགས་ཀྱིས་སློབ་སྦྱོང་ལ་ཤུགས་སྣོན་དང་ལག་ལེན་ལ་ཤུགས་སྣོན་བྱེད་དགོས་ཤིང་། ནམ་ཡང་རང་རློམ་ཆེ་མི་རུང་བ་དང་སྒྱིད་ལུག་བྱེད་མི་རུང་བ་རེད། ང་རང་ཚོས་ཏང་དང་རྒྱལ་ཁབ་ཀྱི་ལས་ཀའི་འཕེལ་རིམ་གསར་པར་བསྟུན་ནས། ཧུར་བརྩོན་གྱིས་ཕྱོགས་གང་ཐད་ཀྱི་འཇོན་ཐང་ཆེ་རུ་གཏོང་དགོས་པ་སྟེ། སློབ་སྦྱོང་གི་འཇོན་ཐང་དང་། ཆབ་སྲིད་འཇོན་ཐང་། སྒྱུར་བཅོས་དང་གསར་གཏོད་ཀྱི་འཇོན་ཐང་། ཚན་རིག་དང་མཐུན་པར་གོང་འཕེལ་གཏོང་བའི་འཇོན་ཐང་། ཁྲིམས་ལྟར་སྲིད་དབང་སྐྱོང་བའི་འཇོན་ཐང་། མང་ཚོགས་ལས་ཀ་བྱེད་པའི་འཇོན་ཐང་། དོན་འཁྱོལ་དམ་འཛིན་བྱེད་པའི་འཇོན་ཐང་། ཉེན་ཁ་ལ་ཁ་ལོ་སྒྱུར་བའི་འཇོན་ཐང་ལ་སོགས་ཚང་མ་ཆེ་རུ་གཏོང་དགོས་པ་རེད། ལོ་འདི་དག་གི་རིང་ལ། ང་ཚོས་ཐོག་མ་ཉིད་ནས་ལས་བྱེད་པའི་དཔུང་སྡེ་ཆེད་ལས་ཅན་དུ་འཛུགས་སྐྱོང་བྱེད་དགོས་པ་ནན་ཏན་བྱེད་དོན་ནི། སྒྱུར་བཅོས་སྒོ་འབྱེད་དང་སྤྱི་ཚོགས་རིང་ལུགས་ཀྱི་དེང་རབས་ཅན་འཛུགས་སྐྲུན་བསྟུད་མར་གོང་དུ་འཕེལ་བར་སྐུལ་འདེད་བཏང་བ་དང་སྦྲགས་ནས་ལས་ཀ་ཁག་ཆེད་ལས་ཅན་དང་། ཆེད་དམིགས་ཅན། ཞིབ་ཚགས་ཅན་བཅས་སུ་འགྱུར་བའི་ཐད་དུ་འདོན་པའི་བླང་བྱ་ཇེ་མཐོ་ནས་ཇེ་མཐོར་འགྲོ་བཞིན་ཡོད་པས། སྤྱིར་བཏང་བ་དང་འུར་སྒྲོག་ཆེན་པོ་དང་རགས་གཉེར་ཅན་བཅས་ཀྱི་འགོ་ཁྲིད་བྱེད་སྟངས་དང་འགོ་ཁྲིད་བྱེད་ཐབས་ནི་འཕྲོད་པོ་ཁྱོན་ནས་ཡོད་པ་མ་རེད། ཀྲུང་དབྱང་ཨུ་ཡོན་ལྷན་ཁང་གི་བློ་མཐུན་ཚང་མས་སློབ་སྦྱོང་ལ་བརྩོན་འགྲུས་དང་སློབ་སྦྱོང་བྱེད་མཁས་པོ་བྱེད་པ་དང་། ཐོག་མཐའ་བར་གསུམ་དུ་དྲེགས་མེད་ཁེངས་སྐྱུང་དང་སྐོམ་པ་ཆུ་འདོད་ལྟ་བུའི་སློབ་སྦྱོང་གི་རྣམ་པ་བསྐྱངས་ནས། གནས་ཀུན་ཤེས་ལ་གནས་གཅིག་མཁས་པ་དང་རྙིང་ཚབ་གསར་བརྗེ་བྱེད་པའི་གོམས་བྱང་གི་གྲུབ་ཚུལ་ཧུར་ཐག་གིས་སྐྲུན་དགོས། དཔེ་ཆའི་སྟེང་ནས་སྦྱོང་དགོས་པར་མ་ཟད་ལག་ལེན་གྱི་ནང་ནས་ཀྱང་སྦྱོང་དགོས་པ་དང་། འགོ་ཁྲིད་དང་ལས་གྲོགས་ཀྱི་ས་ན་སྦྱོང་དགོས་པར་མ་ཟད་ཆེད་ལས་མཁས་པ་དང་གཞི་རིམ་དང་མང་ཚོགས་ཀྱི་ས་ནས་ཀྱང་སྦྱོང་དགོས་ལ། སྲོལ་རྒྱུན་ལ་སྦྱོང་དགོས་པར་མ་ཟད་དེང་རབས་ལ་ཡང་སྦྱོང་དགོས་པ་བཅས་ཀྱི་ཐོག་ནས། ཀུན་ལེན་མང་གསོག་དང་གཅིག་ཤེས་ཀུན་བཀྲོལ་བྱེད་ཐུབ་པའི་སྒོ་མང་མཁས་པ་ཆགས་པར་བརྩོན་པ་བྱེད་དགོས།
བཞི་པ། ཏན་ཏིག་སྒོས་སྤྱོད་ཚུལ་ལེགས་སྒྱུར་བྱེད་དགོས། ལས་བྱེད་པའི་སྤྱོད་ཚུལ་ནི་མི་དམངས་མང་ཚོགས་ཀྱིས་ཏང་སྲོལ་ལ་ལྟ་ཞིབ་དང་གདེང་འཇོག་བྱེད་པའི་ཚ་གྲང་ལྟ་ཆས་ལྟ་བུ་ཡིན། ཏང་གི་ཚོགས་ཆེན་བཅོ་བརྒྱད་པའི་ཚུན་གྱི་ལག་ལེན་ལས་བདེན་དཔང་བྱས་གསལ། སྤྱོད་ཚུལ་འཛུགས་སྤེལ་ནི་ངེས་པར་དུ་གོང་ནས་འོག་ཏུ་མིག་ལྟོས་ཡར་འདྲེན་བྱེད་དགོས་པ་དང་། ལྕགས་གཟེར་འདེབས་པའི་སྙིང་སྟོབས་ཀྱིས་དོན་འཁྱོལ་དམ་འཛིན་བྱེད་དགོས་པ་རེད། ཏང་ཡོངས་ཀྱི་སྤྱོད་ཚུལ་འཛུགས་སྤེལ་འཛིན་ན་ཐོག་མར་ཀྲུང་དབྱང་ཨུ་ཡོན་ལྷན་ཁང་གི་སྤྱོད་ཚུལ་འཛུགས་སྤེལ་ཡག་པོར་འཛིན་དགོས་ཀྱི་ཡོད། སྐབས་གསར་པའི་ཀྲུང་དབྱང་ཨུ་ཡོན་ལྷན་ཁང་ནས་ཡིན་གཅིག་མིན་གཉིས་ཏང་གི་ཚོགས་ཆེན་བཅོ་བརྒྱད་པའི་ཚུན་ལ་བྱུང་བའི་ཏང་སྲོལ་འཛུགས་སྤེལ་ཐད་ཀྱི་འཕེལ་ཕྱོགས་བཟང་པོ་འཛིན་སྐྱོང་བྱེད་དགོས་པར་མ་ཟད་དེ་བས་ཡག་པོར་སྒྲུབ་གང་ཐུབ་བྱེད་དགོས། ཀྲུང་དབྱང་ཨུ་ཡོན་ལྷན་ཁང་གི་བློ་མཐུན་ཚང་མས་དམངས་དོན་ལ་འབད་འབུངས་བྱེད་དགོས་པ་དང་། ཧུར་ཐག་འབད་ཐག་གིས་ལས་ཀ་སྒྲུབ་དགོས་ལ། གཙང་མ་གཙང་རྐྱང་གིས་མི་ཆོས་སྐྱོང་དགོས། དམངས་དོན་ལ་འབད་འབུངས་བྱེད་དགོས་པ་ནི། བློ་གཅིག་སེམས་གཅིག་གིས་མི་དམངས་ལ་ཞབས་འདེགས་ཞུ་བའི་རྩ་བའི་དམིགས་འབེན་ཉམས་ལེན་བྱས་ཏེ། མི་དམངས་ཀྱི་སྤྱི་ཞབས་པ་བྱེད་དགོས་པ་དང་། དུས་དང་རྣམ་པ་ཀུན་ཏུ་མི་དམངས་ཀྱི་བདེ་སྡུག་ཚ་གྲང་སེམས་ལ་འཛིན་དགོས་ཤིང་། གནད་དོན་བསམ་པ་དང་ཇུས་གཞི་གཅོད་པ་དང་ལས་ཀ་འཛིན་པ་བཅས་ཚང་མའི་ཐད་མང་ཚོགས་ལས་ཡོང་བ་དང་མང་ཚོགས་ཁྲོད་འཇུག་པ་རྒྱུན་འཁྱོངས་བྱེད་དགོས་ལ། དུས་དང་རྣམ་པ་ཀུན་ཏུ་མང་ཚོགས་དང་བདེ་སྡུག་མཉམ་མྱོང་དང་། དགའ་སྐྱོ་མཉམ་སྐྱེ། བརྩོན་པ་མཉམ་སྤྱོད་བཅས་བྱེད་དགོས་དེ་ཡིན། ཧུར་ཐག་འབད་ཐག་གིས་ལས་ཀ་སྒྲུབ་དགོས་པ་ནི། ཏང་དང་མི་དམངས་ཀྱི་བྱ་གཞག་གི་དོན་དུ་ལུས་སེམས་འབུལ་བའི་བླ་མེད་ལྷག་སེམས་སྐྱེད་དགོས་པ་དང་། བློ་སེམས་རྩེ་གཅིག་གིས་ཏང་དང་མི་དམངས་ཀྱིས་བསྒོས་པའི་མཆོག་གྱུར་འགན་འཁྲི་སྒྲུབ་དགོས་ཤིང་། བགྱི་བ་དོན་ལྡན་དང་བརྩོན་པ་ལྷོད་མེད་བྱེད་དགོས་ལ། བྱས་རྗེས་རྩེར་སོན་གྱིས་ཏང་དང་མི་དམངས་ཀྱི་ཡིད་ཆེས་དང་མངག་བཅོལ་ལ་དྲིན་ལན་གཟོ་དགོས་པ་དེ་ཡིན། གཙང་མ་གཙང་རྐྱང་གིས་མི་ཆོས་སྐྱོང་དགོས་པ་ནི། སེམས་རྒྱུད་དྲང་ལ་སྤྱོད་པ་གཙང་བ་དང་། རང་རྟོགས་ཀྱིས་སྤྱོད་གཙང་རང་གཅུན་གྱི་ཚད་གཞི་བརྩི་སྲུང་བྱེད་དགོས་པ་དང་། རང་རྟོགས་ཀྱིས་ཀྲུང་དབྱང་གི་གཏན་འཁེལ་རྣམ་པ་བརྒྱད་བརྩི་སྲུང་བྱེད་དགོས་པ། རང་རྟོགས་ཀྱིས་ལྟ་སྐུལ་དང་ལེན་བྱེད་དགོས་པ། མི་དམངས་ལ་གུས་ཞུམ་དང་། རྩ་འཛུགས་ལ་གུས་ཞུམ། ཁྲིམས་སྲོལ་ལ་གུས་ཞུམ་བཅས་བྱེད་དགོས་པ། དབང་ཆ་དྲང་སྙོམས་སུ་སྤྱོད་པ་དང་། དབང་ཆ་ཁྲིམས་ལྟར་སྤྱོད་པ། དབང་ཆ་གཙང་མར་སྤྱོད་པ་བཅས་བྱེད་དགོས་པ། རུལ་སྐྱོན་གཏན་བཟློག་བྱེད་དགོས་པ། དབང་ཆར་བརྟེན་ནས་སྒེར་དོན་གཏན་ནས་མི་སྒྲུབ་པ། གུང་ཁྲན་ཏང་མི་རྣམ་དག་ཅིག་བྱེད་དགོས་པ་བཅས་ཡིན། ང་རང་ཚོའི་འགོ་ཁྲིད་ལས་བྱེད་པ་རྣམས་ཀྱིས་རང་ཉིད་ཧྲག་པོ་བྱེད་དགོས་པར་མ་ཟད། ནང་མི་དང་ཉེ་འཁོར་གྱི་ལས་བྱེད་མི་སྣ་ལ་ཡང་བདག་པོ་ཡག་པོ་བྱེད་དགོས་པ་དང་། རང་ཉིད་ཀྱི་འགན་འཁུར་ཁྱབ་ཁོངས་ཀྱི་ཏང་སྲོལ་སྲིད་གཙང་འཛུགས་སྐྱོང་གི་འགན་འཁྲི་འཁུར་དགོས་ཤིང་། བློ་ཐག་རྦད་ཆོད་ཀྱིས་ཚུལ་མིན་གྱི་སྤྱོད་པ་དང་རུལ་སུངས་ཀྱི་སྣང་ཚུལ་ལ་འཐབ་རྩོད་བྱེད་དགོས།
མིག་སྔར། རྒྱལ་སྤྱིའི་གནས་བབ་ལ་མུ་མཐུད་ནས་གཏིང་ཟབ་ཅིང་རྙོག་འཛིང་ཆེ་བའི་འགྱུར་ལྡོག་འབྱུང་བཞིན་ཡོད་པ་དང་། འཛམ་གླིང་གི་སྟོབས་ཤུགས་ཀྱི་བསྡུར་བ་དེ་རྒྱལ་སྤྱིའི་གནས་བབ་སྤྱི་ཆ་ནས་དོ་མཉམ་ཡོང་རྒྱུར་ཕན་ཐོགས་ཡོད་པ་དང་། དེ་དང་ལྷན་དུ་འཛམ་གླིང་གི་ཞི་བདེ་དང་འཕེལ་རྒྱས་ལ་ཛ་དྲག་ཆེ་བའི་འགྲན་སློང་མང་པོ་ཞིག་འཕྲད་ཡོད། རང་རྒྱལ་གྱི་རྒྱལ་ནང་གི་གནས་བབ་སྤྱི་ཆ་ནས་ཧ་ཅང་ཡག་པོ་ཡོད་པ་དང་ལྷན་དུ་ང་ཚོའི་མདུན་སྐྱོད་ཀྱི་བགྲོད་ལམ་སྟེང་དུ་ཡང་ཐག་གཅོད་བྱེད་དགོས་རྒྱུར་ཐུག་པའི་འགལ་བ་དང་གནད་དོན་འབུར་ཐོན་ཅན་ཁག་ཅིག་ལྷགས་ཡོད་པ་རེད། ང་ཚོས་ཡིན་གཅིག་མིན་གཉིས་ཉམས་ཉེས་དྲན་པའི་འདུ་ཤེས་ཆེར་སྐྱེད་བྱས་ཏེ་བདེ་བའི་དུས་སུ་ཉམས་ཉེས་དྲན་པར་བྱེད་དགོས་པ་དང་། འཐབ་ཇུས་ཀྱི་ངེས་ཤུགས་འཛིན་སྐྱོང་དང་རྣམ་པར་རྒྱལ་ངེས་ཀྱི་གདེང་ཚོད་ཆེར་སྐྱེད་ཀྱིས་སྤོབས་པ་ཆེན་པོས་ལས་ཀ་སྤེལ་དགོས་པ། ཕྱོགས་ཡོངས་ནས་སྒྱུར་བཅོས་གོང་སྤེལ་བརྟན་བརླིང་གསུམ་གྱི་ལས་ཀ་ཡག་པོར་སྒྲུབ་དགོས་པ། ཤུགས་བཏོན་ནས་འགལ་བ་དང་གནད་དོན་འབུར་ཐོན་ཅན་ཐག་གཅོད་བྱེད་དགོས་པ། གོ་འཕེར་ངང་ཉེན་ཁ་སྣ་ཚོགས་སྔོན་འགོག་དང་ཁྱད་གསོད་བྱེད་དགོས་པ། ཧུར་བརྩོན་གྱིས་ལོ་ཧྲིལ་པོའི་དཔལ་འབྱོར་དང་སྤྱི་ཚོགས་གོང་འཕེལ་གྱི་སྔོན་ཚོད་དམིགས་འབེན་མངོན་འགྱུར་བྱས་ནས་སང་ལོའི་ལས་ཀར་རྨང་གཞི་བརྟན་པོ་ཞིག་འདིང་དགོས་པ་བཅས་ཡིན།
འདིར་ངས་ད་དུང་གནད་དོན་ཞིག་གསལ་འདེབས་ཞུ་རྒྱུ་ནི། ཏང་ཡོངས་ཀྱིས་བརྟག་དཔྱད་ཞིབ་འཇུག་གི་དར་སྲོལ་ཆེས་ཆེར་དར་སྤེལ་གཏོང་དགོས་པ་དེ་ཡིན། བརྟག་དཔྱད་ཞིབ་འཇུག་ནི་ལས་དོན་འགྲུབ་པའི་གཞི་མ་དང་ལས་དོན་འགྲུབ་པའི་ཐབས་བཀོད་ཡིན་པ་དང་། བརྟག་དཔྱད་མ་བྱས་པར་སྐད་ཆ་བཤད་པའི་དབང་ཆ་མེད་ལ། བརྟག་དཔྱད་མ་བྱས་པར་ཐབས་ཇུས་གཅོད་པའི་དབང་ཆ་མེད་ཅེས་ངས་བཤད་མྱོང་ཡོད། བརྟག་དཔྱད་ཞིབ་འཇུག་ནི་ང་ཚོས་ལས་ཀ་ཡག་པོར་སྒྲུབ་ཐུབ་པའི་མ་མཐའི་ནུས་རྩལ་ཡིན། ཏང་གི་ཚོགས་ཆེན་བཅུ་དགུ་པས་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་འཛིན་སྐྱོང་སྤེལ་གསུམ་བྱེད་པའི་སྲིད་ཇུས་བྱེད་ཕྱོགས་ཆེན་པོ་གཏན་འབེབས་བྱས་ཏེ། གནད་ཆེའི་ལས་ཀའི་བཀོད་སྒྲིག་རབ་དང་རིམ་པ་ཞིག་བྱས་ཡོད་པ་དང་། གནད་ཆེའི་བྱེད་ཐབས་རབ་དང་རིམ་པ་ཞིག་བཏོན་ཡོད་པ་ལ། གནད་འགག་ནི་ལག་བསྟར་དོན་འཁྱོལ་བྱེད་རྒྱུ་དེ་ཡིན། ཡང་དག་པའི་བཀོད་ཇུས་ནི་བརྟག་དཔྱད་ཞིབ་འཇུག་བྱེད་རྒྱུ་དང་ཁ་འབྲལ་ཐབས་མེད་པ་དང་། ཡང་དག་པའི་ལག་བསྟར་དོན་འཁྱོལ་བྱེད་རྒྱུ་དེ་ཡང་བརྟག་དཔྱད་ཞིབ་འཇུག་བྱེད་རྒྱུ་དང་ཁ་འབྲལ་ཐབས་མེད། ཀྲུང་དབྱང་ཨུ་ཡོན་ལྷན་ཁང་གི་བློ་མཐུན་ཚང་མས་ཧུར་བརྩོན་གྱིས་བརྟག་དཔྱད་ཞིབ་འཇུག་བྱེད་དགོས་པ་དང་། དམན་སར་འབབ་པ་དང་། ལས་ཡུལ་དང་པོར་འཇུག་པ། གོམ་པ་སྤོས་ནས་སྒོ་ཕྱིར་འགྲོ་བ། འཁོར་ཁང་དང་ཞིང་ཁར་སྐྱོད་པ། ཁྲོམ་ར་དང་སྡེ་ཁུལ་ལ་འཛུལ་བ། དངོས་ལྟ་ངོ་སྒྲུབ་དང་ཉམས་སུ་ལེན་པ་བཅས་བྱེད་དགོས། བརྟག་དཔྱད་ཞིབ་འཇུག་བྱེད་རྒྱུ་དེ་མི་དམངས་མང་ཚོགས་ཀྱི་འཚོ་བ་ལ་ཉེ་བར་གཏུག་པ་དང་། དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་གནས་ཚུལ་ལ་ཉེ་བར་གཏུག་པ། ཕྱོགས་ཡོངས་ནས་ཏང་ནན་སྐྱོང་བྱེད་པར་ཐུག་ཡོད་པའི་མངོན་སུམ་གྱི་གནད་དོན་ལ་ཉེ་བར་གཏུག་པ། ཏང་གི་ཚོགས་ཆེན་བཅུ་དགུ་པའི་དགོངས་དོན་ལག་བསྟར་དོན་འཁྱོལ་བྱེད་པའི་ཐད་ཀྱི་ཐག་གཅོད་བྱེད་དགོས་པའི་གནད་དོན་ལ་ཉེ་བར་གཏུག་པ་བཅས་བྱེད་དགོས། ལས་ཀའི་རྣམ་པ་བཟང་ལ་སྔོན་ཐོན་ཡིན་པའི་ས་ཆར་ཕྱིན་ནས་ཉམས་མྱོང་ཕྱོགས་བསྡོམས་བྱེད་དགོས་པར་མ་ཟད། དཀའ་ངལ་ཅུང་མང་ལ་གནས་ཚུལ་རྙོག་འཛིང་ཆེ་ཞིང་འགལ་བ་ཛ་དྲག་ཆེ་བ་བཅས་ཀྱི་ས་ཆར་ཕྱིན་ནས་གནད་དོན་ལ་ཞིབ་འཇུག་ཀྱང་བྱེད་དགོས་ལ། ལྷག་པར་དུ་མང་ཚོགས་བསམ་འཆར་ཆེ་བའི་ས་ཆར་མང་ཙམ་འགྲོ་དགོས་པ་དང་། ལས་ཀ་ཡག་པོ་བྱུང་མེད་པའི་ས་ཆར་མང་ཙམ་འགྲོ་དགོས་ཤིང་། མང་ཚོགས་ཀྱི་སྐད་ཆ་སྙན་པོ་ཉན་དགོས་པར་མ་ཟད་མང་ཚོགས་སྙན་པོ་མེད་པའི་གཏམ་ལ་ཡང་ཉན་དགོས་པ་སྟེ། དེ་ལྟར་བྱས་ན་གཞི་ནས་སྐད་ཆ་དྲང་མོ་གོ་ཐུབ་པ་དང་། གནས་ཚུལ་ངོ་མ་རྟོགས་ཐུབ་ཅིང་། དོན་འབྲས་ངོ་མ་ཐོན་ཐུབ་པ་རེད། རིམ་པ་ཁག་གི་ལས་བྱེད་པ་དང་ལྷག་པར་དུ་འགོ་ཁྲིད་ལས་བྱེད་པ་ཚོས་ཏང་གི་ཚོགས་ཆེན་བཅུ་དགུ་པའི་དགོངས་དོན་ལག་བསྟར་དོན་འཁྱོལ་བྱེད་པ་དང་ཟུང་འབྲེལ་བྱས་ཏེ་དངོས་གནས་དྲང་གནས་ལས་འགོ་རྩོམ་པ་དང་གཏིང་ཟབ་མོར་ཞུགས་ནས། འགལ་བ་དང་གནད་དོན་གང་ཡོད་གསལ་རྟོགས་དང་མཐིལ་རྟོགས་བྱེད་དགོས་པ་དང་། ལས་ཀ་ཁག་ནན་ནན་བཅགས་བཅགས་ཀྱིས་ཡག་པོར་སྒྲུབ་དགོས།
བློ་མཐུན་ཚོ། ང་རང་ཚོ་མཐུན་སྒྲིལ་སྔར་ལས་དམ་པོ་བྱས་ཏེ། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དར་ཆ་རླབས་པོ་ཆེ་མཐོན་པོར་སྒྲེང་བ་དང་། དཀའ་སྤྱད་ཡར་བརྩོན་དང་ཧུར་ཐག་འབད་ཐག་དང་། གསར་འབྱེད་ཕོད་པ་དང་གསར་གཏོད་ཕོད་པར་བྱས་ཏེ། ཏང་གི་ཚོགས་ཆེན་བཅུ་དགུ་པས་གཏན་ལ་ཕབ་པའི་དམིགས་འབེན་ལས་འགན་མངོན་འགྱུར་བྱེད་ཕྱིར་འབད་འཐབ་བྱེད་དགོས།
རྟ་རྡོས་བསྒྱུར།


c: text/html

text:
2009-08-24
བཙན་བྱོལ་བོད་མིའི་ནང་གི་རིགས་གཅིག་རྐང་འཛིན་པ་དང་པོའི་གྲས་ཤིག
དེང་རབས་ཀྱི་གསོ་བ་རིག་པའི་ཐོག་སློབ་སྦྱོང་མཐར་ཕྱིན་པ་གནང་སྟེ་བཙན་བྱོལ་བོད་མིའི་སྤྱི་ཚོགས་ནང་ཞབས་ཞུ་གནང་མཁན་ཌོག་ཊར་སྤེན་པ་ལགས་ནི་ཕྱི་ལོ་ ༡༩༤༩ ནས་ ༡༩༥༥ བར་དབྱིན་ཇིའི་རྒྱལ་ས་ལོན་ཌོན་དུ་ཡུ་ནན་བྷ་སེ་ཊི་ཞེས་པའི་མཐོ་རིམ་སྨན་ཁང་ཆེ་བའི་ནང་སྨན་དང་གཤག་བཅོས་རིག་པའི་ཐད་ཉེ་བའི་གཙུག་ལག་རབ་འབྱམས་(MBBS)པའི་སློབ་སྦྱོང་གནང་སྟེ་རྒྱ་གར་དུ་ལོག ། དེ་རྗེས་ཕྱི་ལོ་ ༡༩༦༥ ནས་ ༡༩༦༧ བར་གོང་གསལ་དབྱིན་ཡུལ་གྱི་སློབ་གྲྭ་དེར་བསྐྱར་དུ་ཕེབས་ནས་མཐོ་རིམ་གཤག་བཅོས་ཀྱི་གཙུག་ལག་སློབ་གཉེར་(Member of the Royal College of Surgeons.)མཐར་ཕྱིན་པ་གནང། དེ་ནི་བོད་རིགས་ཤིག་དང་ཧི་མ་ལ་ཡའི་རི་རྒྱུད་ཀྱི་མི་རིགས་ཤིག་ལ་ལག་འཁྱེར་དེ་ཐོབ་པ་ཐེངས་དང་པོ་ཡིན། སྐབས་དེར་ཁོང་དང་མཉམ་དུ་སློབ་གཉེར་བྱེད་མཁན་མི་རིགས་མི་འདྲ་བ་ ༢༥༠ ཙམ་ཡོད་པའི་ནང་ནས་བཞི་ཟུར་གཅིག་ཙམ་ལ་མ་གཏོགས་ལག་འཁྱེར་དེ་ཐོབ་མེད། ལོན་ཌོན་དུ་བཞུགས་རིང་ཁོང་གིས་བོད་ཀྱི་འབྱུང་ཁུངས་སྐོར་ལ་དེབ་ཅིག་ཀྱང་བརྩམས་ཏེ་བོད་དོན་དྲིལ་བསྒྲགས་ལ་ཕན་པར་མཛད། ཕྱི་ལོ་ ༡༩༦༧ ཟླ་ ༧ ཚེས་ ༣༡ ཉིན་ཁོང་མཁའ་ལམ་བརྒྱུད་ཤི་ལི་གུ་རི་གནམ་ཐང་དུ་ཕེབས་སྐབས་ཁོང་གི་སྐུ་ཟླ་སྲས་སྲོས་དང་གཉེན་ཚན་ཁག །རྡོར་གླིང་བཙན་བྱོལ་བོད་མིའི་གཏན་སློབ་ཀྱི་སློབ་སྤྱི་སོགས་ཀྱིས་ཕེབས་བསུ་ཞུས། ཁོང་གིས་རང་གི་སྨན་པའི་ཆེད་ལས་ལ་བརྟེན་ནས་ནད་ཀྱིས་མནར་བའི་སྐྱེ་བོ་སྤྱི་དང་ལྷག་པར་བཙན་བྱོལ་བོད་མིར་ཕན་འདོགས་ཆེན་པོ་གནང་ཞིང། རྡོར་གླིང་རང་འཚོའི་བཟོ་གྲྭར་ཡང་ཁོང་གིས་ཡང་ཡང་ཕེབས་ཏེ་སྨན་བཅོས་དང་འཕྲོད་བསྟེན་གྱི་སློབ་སྟོན་ཡུན་རིང་གནང་མྱོང་འདུག ། ཁོང་དབྱིན་ཡུལ་དུ་མ་ཕེབས་གོང་གཞི་རིམ་གྱི་སློབ་གཉེར་ཇི་ལྟར་གནང་བ་དང། སྐུ་ཚེའི་མཇུག་གི་ལོ་རྒྱུས་རྣམས་ད་ཕན་མ་རྙེད།།
Subscribe to: Post Comments (Atom)

robotstxt: allowed

filter: keep


text:
Software མཉེན་ཆས་གླིང་།
Friday, 14 June 2013
All the Windows 8 Activator སྒེའུ་རྟགས་ཅན་ ༨ པའི་གསང་ཟ་འབྱེད་བྱེད།
འདི་ནི་སྒེའུ་རྟགས་ཅན་ ༨ པའི་གསང་ཟ་འབྱེད་བྱེད་ཅིག་རེད། གལ་སྲིད་ཁྱེད་ཀྱི་རིག་མཛོད་སྒེའུ་ཁུང་རྟགས་ཅན་ཐོན་རིམ་ ༨ དེ་ཚད་ལྡན་མིན་ཚེ་ཟླ་ཤས་རྗེས་ནས་ལས་ཀ་ཏག་ཏག་བྱ་མི་ཐུབ། མ་ཟད་གནོན་སྐྱོན་དེའི་རྒྱུད་ནས་དྲ་དུག་འཛུལ་ཏེ་ཁྱེད་ཀྱི་ཡིག་ཆ་རིགས་མི་གཞན་གྱིས་རྐུ་འཁྱེར་ཡང་བྱ་སྲིད། དེས་ན་མཉེན་ཆས་འདི་བེད་སྤྱོད་གནང་ན་དཀའ་ངལ་དེ་དག་སེལ་ཐུབ་པར་མ་ཟད་ཁྱེད་ཀྱི་སྒེའུ་ཁུང་རྟགས་ཅན་ཡང་ཚད་ལྡན་ཞིག་ཏུ་འགྱུར་རྒྱུ་རེད། མཉེན་ཆས་འདི་དྲ་བའི་ཁྲིམས་ཆད་ལ་གཟབ་ཕྱིར་པར་གྱི་གཟུགས་སུ་བཅོས་ཡོད་སྟབས་དེ་ཇི་བཀྲོལ་སྟངས་འདིར་གཟིགས་རོགས།
ཤམ་བྷ་ལ་ནས། Posted by Shambhala ཟླ་ཚེས། 6/14/2013 10:47:00 am
སྡེ་ཚན། Labels: Windows
Subscribe to: Post Comments (Atom)


text:
“སེམས་དང་ཚེ་སྲོག”ཚོགས་ཐེངས་སོ་གསུམ་པའི་ཉིན་དང་པོ།
ཏིན་ཡི་ཧྥུ་དང་ལི་ཅང་ལིན་གྱིས་བརྩམས།
ལོ་མ་རྒྱལ་གྱིས་རྒྱ་ཡིག་ནས་བསྒྱུར།
ལོ་མང་གི་རིང་ལ་ཏཱ་ལའི་བླ་མ་མཆོག་དང་། ཚན་རིག་པ་གཉིས་བགྲོ་གླེང་གནང་སའི་བརྟན་འཇགས་ཀྱི་གླེང་སྟེགས་ཤིག་ཡོད་པ་ནི། སེམས་དང་ཚེ་སྲོག་གི་བགྲོ་གླེང་ཚོགས་འདུ་དེ་ཡིན། ཟླ་གསུམ་པའི་ཚེས་བཅུ་གཉིས་ཉིན། སེམས་དང་ཚེ་སྲོག་ཚོགས་ཐེངས་སོ་གསུམ་པ་དེ་ངྷ་རམ་ས་ལ་ནས་འཚོགས་འགོ་བརྩམས་ཤིང་། ཁྱོན་ཉིན་གྲངས་ལྔའི་རིང་དུ་འཚོགས་རྒྱུ་རེད། ངེད་གཉིས་ཀྱིས་དེའི་གནས་ཚུལ་གོ་བ་དང་། ཨ་རི་ནས་ངྷ་རམ་ས་ལར་ཡོང་སྟེ། ཐེངས་འདིའི་ཏཱ་ལའི་བླ་མ་མཆོག་དང་ཚན་རིག་པའི་བར་གྱི་བགྲོ་གླེང་ལ་ཞུགས་པ་ཡིན།
ཨ་རིའི་ཤར་བྱང་ལ་ཁ་བ་ཆེན་པོ་ཞིག་བབས་ཏེ་ཅང་འགོར་མེད། ཡིན་ནའང་། ཟླ་གསུམ་པའི་རི་བོ་ཧི་མ་ལ་ཡའི་བྱང་རྒྱུད་འདི་ནི་ཉི་འོད་ལམ་ལམ་འཚེར་ཞིང་། གནམ་གཤིས་དྲོ་ཞིང་འཇམ་པས་ཁམས་དང་འཕྲོད་པ་ཞིག་རེད། ཨ་རི་དང་ཡུ་རོབ། འཛམ་གླིང་གང་ས་ནས་ཕེབས་པའི་ཚན་རིག་པ་དང་། སློབ་གསོ་དང་སེམས་ཁམས་འཕྲོད་བསྟེན་གྱི་ཆེད་མཁས་པ། ད་དུང་། ཆེད་མངགས་གདན་དྲངས་པའི་སྐུ་མགྲོན་དང་། གཞན་ཡང་ཟུར་ཉན་པ་བཅས། མི་སྣ་མང་པོ་ཞིག་ངྷ་རམ་ས་ལར་ཕེབས་ཏེ། རི་ངོགས་ཀྱི་གྲོང་སྡེ་ཆུང་ཆུང་འདི་ལ་དུས་ཆེན་ལྟ་བུའི་རྣམ་པ་ཞིག་བསྩལ་འདུག སྔོན་ཆད། ཏཱ་ལའི་བླ་མ་མཆོག་དང་ཚན་རིག་པའི་བགྲོ་གླེང་དེ། གལ་ཏེ། ངྷ་རམ་ས་ལ་ནས་འཚོགས་པ་ཡིན་ན། ཏཱ་ལའི་བླ་མ་མཆོག་དང་ཚན་རིག་པ་གྲོགས་པོ་ཁ་ཤས་སྒེར་ངོས་ནས་འཚོགས་ཀྱིན་ཡོད་སྟབས། ནམ་རྒྱུན་རྒྱལ་བའི་ཕོ་བྲང་དུ་འཚོགས་ཀྱི་ཡོད། འོན་ཀྱང་། ཉིས་སྟོང་བཅུ་གསུམ་ནས་བཟུང་སྟེ། བགྲོ་གླེང་འདི་མང་ཚོགས་དང་ལྷན་དུ་གནང་གི་ཡོད། དེ་ཡང་། མཚམས་རེར་ཨ་རི་དང་ཡུ་རོབ་ནས་འཚོགས་ཀྱི་ཡོད་ལ། ཡང་ན། རྒྱ་གར་དུ་ཡོད་པའི་བོད་ཀྱི་དགོན་པ་ཁག་ནས་འཚོགས་ཀྱི་ཡོད། ཐེངས་འདིའི་བགྲོ་གླེང་ཕོ་བྲང་ཕྱི་ན་ཡོད་པའི་གཙུག་ལག་ཁང་ནས་ཚོགས་ཤིང་། འདི་ནི་ལོ་རྒྱུས་ཀྱི་སྟེང་ནས་ཐོག་མ་དེ་ཡིན།
གཙུག་ལག་ཁང་གི་འདུ་ཁང་གི་དབུས་ན་གསེར་མདོག་གི་སྟོན་པའི་སྐུ་ཞིག་འདུག་ཅིང་། ཏཱ་ལའི་བླ་མ་མཆོག་དང་ཚན་རིག་པའི་བགྲོ་གླེང་གནང་སའི་རྣམ་པ་ནི་སྔོན་ཆད་དང་འདྲ་བར། གསུང་བཤད་པ་དང་མི་སྣ་གཙོ་བོ་རྣམས་མདུན་ལྕོག་དམའ་མོ་ཞིག་གི་མཐའ་བཞི་ན་བཞུགས་ཤིང་། ཟུར་ཉན་པ་རྣམས་ནི་ཁོ་ཚོའི་མཐའ་བསྐོར་ནས་བསྡད་འདུག འདུ་ཁུང་དུ་མི་སུམ་བརྒྱ་ལྷག་ཤོངས་པའི་ཞབས་བཀྱག་བསྒྲིགས་འདུག་ཅིང་། འདུ་ཁུང་གི་ཕྱི་རོལ་དུའང་ཞབས་བཀྱག་བཞག་འདུག་པས། བརྙན་རས་ཀྱི་ཐོག་ནས་བགྲོ་གླེང་དེར་ཐད་ཀར་ལྟ་ཐུབ་ཀྱི་འདུག བགྲོ་གླེང་དུ་སྤྱོད་པའི་སྐད་ཆ་ནི། སྔོན་ཆད་དང་འདྲ་བར། དབྱིན་སྐད་རེད། བོད་སྐད་དུའང་སྐད་སྒྱུར་ཏེ་ཐད་སྲིང་བརྙན་འཕྲིན་བརྒྱུད་ནས་ལྟ་ཐུབ་ཅིང་། ཐེངས་འདིའི་བགྲོ་གླེང་དུ་ད་དུང་རྒྱ་སྐད་ཀྱི་སྐད་སྒྱུར་བའང་འདུག དེ་ཡང་། ཏཱ་ལ་བླ་མ་མཆོག་གིས་ཆེད་མངགས་འབུམ་རམས་པ་འཇམ་དབྱངས་རིན་ཆེན་ལགས་ཐེ་ཝན་ནས་ཚུར་བོས་ཏེ། སྐད་སྒྱུར་དགོས་པར་གསུངས་འདུག་ཅིང་། ཁོང་ནི་ཁ་སང་དགོང་མོར་ངྷ་སར་འབྱོར་བ་ཞིག་རེད། རྒྱ་སྐད་ཀྱི་ལམ་ནས་སྐད་བསྒྱུར་བའང་ཐད་སྲིང་བརྙན་འཕྲིན་བརྒྱུད་ནས་གཏོང་གི་འདུག
ཐེངས་འདིའི་བགྲོ་གླེང་གི་ཁ་བྱང་ནི། མིའི་རིགས་ཀྱི་དར་རྒྱས་ལ་གསར་དུ་བསམ་གཞིག་བྱེད་པ།(Reimagining Human Flourishing)ཞེས་པ་འདི་རེད། དེ་ལ་མཐོང་སྣེ་གསར་པ་ཞིག་དང་། ལྟ་ཚུལ་གསར་པ་ཞིག་གི་སྒོ་ནས་འགྲོ་བ་མིའི་རིགས་ཀྱི་མ་འོངས་པའི་དཔལ་ཡོན་གྱི་ཐད་ལ་བསམ་གཞིག་བྱེད་པ་ཞེས་ཀྱང་བརྗོད་ཆོག བརྗོད་གཞི་འདི་ནི་ཧ་ཅང་ཁྱབ་རྒྱ་ཆེ་ནའང་། ཉིན་ལྔའི་ཚོགས་འདུའི་རིང་དུ་བརྗོད་དོན་སྤྱི་ཁོག་ཅིག་བཤད་པའི་སྟ་གོན་གནང་འདུག་ཅིང་། བརྗོད་བྱ་དེ་དག་ཀྱང་ཧ་ཅང་ཞིབ་ཚགས་པོ་དང་། གཏིང་ཟབ་པོ་ཞིག་རེད།
དེ་རིང་ནི་བགྲོ་གླེང་གི་ཉིན་དང་པོ་རེད། བགྲོ་གླེང་གི་བརྗོད་གཞི་ནི། ཆུང་བྱིས་པའི་འཚར་ལོངས་དང་སྤྱི་ཚོགས་སེམས་སྦྱོང་གི་སློབ་གསོ།(Early Childhood development and social emotional learning)ཞེས་པ་འདི་རེད། གཙོ་སྐྱོང་བ་ནི་ཀིམ་བྷེར་ལེ-སི་ཁོ་ནེར་ཊི-རེ་ཆལ(Kimberly Schonert-Reichl)རེད། ཁོ་མོ་ནི་བྷི་ཊེ་ཤི་ཁོན་ལོན་བྷི་ཡ་སློབ་ཆེན་གྱི་སློབ་གསོ་གླིང་གི་དགེ་རྒན་ཆེན་མོ་ཞིག་ཡིན་པར་མ་ཟད། སློབ་ཆེན་དེའི་སྨན་གྱི་སློབ་གླིང་གི“འགྲོ་བ་མིའི་རིགས་ཀྱི་གནའ་དུས་སློབ་སྦྱོང་གི་ལས་གཞི།”ཞེས་པའི་འགན་ཁུར་མཁན་ཡང་རེད། སྔོན་ཆད། ཁོ་མོ་སློབ་འབྲིང་གི་དགེ་རྒན་གནང་མྱོང་བར་མ་ཟད། མཐོ་འབྲིང་ཞིག་གི་དགེ་རྒན་ཡང་གནང་མྱོང་འདུག
དེ་རིང་སྔ་དྲོའི་གསུང་བཤད་པ་གཙོ་བོ་གསུམ་ནི། (Richard Davidson)རི་ཆ་ཊི-ཏ་ཝེ་ཏ་སིན། (Michel Boivin)མེ་ཆེལ-བྷོ་ཝིན (Daniel Goleman)ཏ་ནིལ-གྷོ་ལེ་མན་བཅས་རེད།
སྔོན་ཆད་དང་གཅིག་མཚུངས་ཀྱིས། ཚོགས་འདུ་གཙོ་སྐྱོང་བ་ནི་ཏཱ་ལའི་བླ་མ་མཆོག་གི་འགྲམ་གྱི་ཞབས་བཀྱག་སྟེང་ནས་འདུག་དགོས་ཤིང་། ཚན་རིག་པ་ཚོས་ཞབས་བཀྱག་དེའི་མིང་ལ“ཞབས་བཀྱག་ཚ་བོ”ཞེས་འབོད་ཀྱིན་འདུག་ཅིང་། དེའི་དོན་ནི། ཏཱ་ལའི་བླ་མ་མཆོག་དང་ལྷན་དུ་བགྲོ་གླེང་བྱེད་པར་བློ་རྩེ་གཅིག་ཏུ་སྒྲིམ་དགོས་ཤིང་། ལས་སླ་བོ་ཞིག་མིན་པའི་དོན་ཡིན། “ཞབས་བཀྱག་ཚ་བོ”འི་སྟེང་དུ་ཐོག་མར་སྡོད་མཁན་ནི། རྒྱལ་སྤྱིའི་སྟེང་ན་མིང་དུ་གྲགས་པའི་དབང་རྩའི་ཚན་རིག་པ་རི་ཆ་ཊི-ཏ་ཝེ་ཏ་སིན་རེད།
ཏ་ཝེ་ཏ་སིན་གྱིས་ཐེངས་འདིའི་བགྲོ་གླེང་ནི། ལོ་མང་གི་རིང་ལ་ཚན་རིག་པ་དང་ཏཱ་ལའི་བླ་མ་མཆོག་བགྲོ་གླེང་གནང་པ་དེ་མུ་མཐུད་ནས་མཇུག་སྐྱོང་གི་ཡོད་པ་ཞིག་ཡིན་པར་བརྗོད་ཅིང་། དམིགས་སུ་བཀར་ཏེ། སེམས་དང་ཚེ་སྲོག་ཚོགས་ཐེངས་ལྔའི་བརྗོད་གཞི་རྣམས་གླེང་སློང་གནང་། དེ་ཡང་། ༡༩༩༥ ལོའི་སེམས་དང་ཚེ་སྲོག་ཚོགས་ཐེངས་ལྔ་པའི་སྐབས་སུ། གཞན་ཕན་གྱི་བློ་དང་། ཀུན་སྤྱོད། སྙིང་རྗེའི་བློ་བཅས་ཀྱི་སྐོར་བགྲོ་གླེང་གནང་བ་དང་། ཕྱི་ལོ་ ༢༠༠༠ ཐམ་པའི་ལོར། ཚོགས་ཐེངས་བརྒྱད་པའི་སྐབས་སུ། མི་དགེ་བའི་བློའི་སྐོར་གླེང་། ༢༠༠༣ གྱི་ལོར། MITནས་འཚོགས་པའི་ཚོགས་ཐེངས་བཅུ་གཅིག་གི་སྐབས་སུ། སེམས་ལ་བརྟག་དཔྱད། ནང་པ་དང་སྐྱེ་དངོས་བྱ་སྤྱོད་ཚན་རིག་གཉིས་ཀྱིས་སེམས་ཀྱི་གནད་དོན་ཐད་ལ་བསམ་ཚུལ་བརྗེ་རེས་གནང་། ༢༠༠༤ ཡི་ལོར། ཚོགས་ཐེངས་བཅུ་གཉིས་ཀྱི་སྐབས་སུ། དབང་རྩྭའི་རང་བཞིན་གྱི་ཐད་ལ་བགྲོ་གླེང་གནང་། ༢༠༠༦ ཡི་ལོར། ཚོགས་ཐེངས་བཅུ་དགུ་པའི་སྐབས་སུ། དུས་རབས་ཉེར་གཅིག་གི་གོ་ལའི་འབངས་མི་གསོ་སྐྱོང་བྱེད་ཐབས་སྐོར་ལ་བགྲོ་གླེང་གནང་། ཁོས་དབང་རྩྭའི་རང་བཞིན་དང་ཀླད་པའི་འཚར་ལོངས་ཀྱི་ཐད་ནས། ཧ་ཅང་གལ་འགངས་ཆེ་བའི་དྲི་བ་ཞིག་བཏོན་ཞིང་། དེ་ཡང་། སེམས་དང་ཀླད་པའི་སྐོར་གྱི་དྲི་བ་ཞིག་རེད། སེམས་ཀྱིས་ཀླད་པ་ལ་ཡོངས་སུ་སྟངས་འཛིན་བྱེད་ཀྱིན་ཡོད་དམ།
འདས་པའི་ལོ་ངོ་སུམ་ཅུའི་རིང་གི་ཚན་རིག་བགྲོ་གླེང་གི་རྣམ་པ་དེ་ནི། “ཞབས་སྟེགས་ཚ་བོ”འི་སྟེང་གི་ཚན་རིག་པས་ཏཱ་ལའི་བླ་མ་མཆོག་ལ་ཚན་རིག་དང་འབྲེལ་བའི་བརྗོད་གཞི་རྣམས་གླེང་སློང་བྱས་པ་ཞིག་ཡིན། དེའི་སྐབས་སུ། ཏཱ་ལའི་བླ་མ་མཆོག་གིས་དྲི་བ་དང་དགོངས་འཆར་ནམ་ཞིག་ཏུ་གསུང་ནའང་ཆོག་པར་མ་ཟད། དེའི་བརྗོད་དོན་དང་དུས་ཡུན་ལའང་ཚད་བཀག་མེད། ཏ་ཝེ་ཏ་སིན་གྱིས་འདས་པའི་ཚོགས་འདུ་ཁ་ཤས་ཀྱི་བརྗོད་གཞི་རྣམས་རགས་བཤད་ཅིག་བྱས་པ་ན། ཏཱ་ལའི་བླ་མ་མཆོག་གིས་དེའི་ཐད་ལ་དགོངས་འཆར་དང་ཡི་རང་གནང་ཞིང་། སྐབས་དེའི་སེམས་དང་ཚེ་སྲོག་གི་ཚོགས་འདུའི་སྟེང་གི་སྙན་གྲགས་ཆེ་བའི་ཚན་རིག་པ། ཧྥ་རན་སེ་སི་ཁོ-ཝ་རེ་བླ(Francisco Varela)གླེང་ཞིང་། ཁོ་ནི་ཚེ་ལས་འདས་ཟིན། ད་དུང་། ཚེ་འདས་ཚན་རིག་པ་ལི་ཝིན་སི་ཊོན(Livingston)ཡང་གླེང་། དེ་ནས། ཁོང་གིས་འདི་ལྟར་གསུངས། ངོས་རང་ད་ལྟ་དགུང་ལོ་གྱ་གསུམ་དུ་བསླེབས་ཀྱང་། ང་ཚོས་འགྲོ་བ་མིའི་རིགས་ཀྱི་བདེ་སྡུག་ལ་འགན་ཁུར་དགོས་ཤིང་། དེང་གི་འཛམ་གླིང་གི་གནད་དོན་དག་སྣང་མེད་དུ་གཏོང་མི་རུང་། གནད་དོན་དེ་དག་ནི་འཛམ་གླིང་མི་མང་ཡོངས་ཀྱི་གནད་དོན་ཞིག་ཡིན། དཔེར་ན། སའི་གོ་ལའི་གནམ་གཤིས་ཀྱི་འགྱུར་ལྡོག་དང་། ཆོས་ལུགས་ཕན་ཚུན་གྱི་བར་ལ་འགལ་ཟླ་བྱུང་བའི་གནད་དོན་ལྟ་བུ་རེད། གནད་དོན་འདི་དག་ལ་གདོང་ལེན་བྱེད་ཐབས་ནི། འགྲོ་བ་མི་རྣམས་གོང་བུ་གཅིག་ཡིན་པའི་འདུ་ཤེས་ཀྱི་ཐོག་ནས་སེལ་དགོས་པ་ཞིག་ཡིན་ཞིང་། ང་ཚོས་མིའི་རང་བཞིན་ནི་དགེ་བའི་ངོ་བོ་ཞིག་ཏུ་གནས་ཡོད་པར་ཡིད་ཆེས་བྱེད་ཀྱི་ཡོད་སྟབས། གནད་དོན་དེ་དག་སེལ་ཐུབ་པའི་རྩ་བའི་རེ་བ་ཞིག་ཡོད། དེར་བརྟེན། ང་ཚོས་གཞན་ཕན་དང་སྙིང་རྗེའི་བསམ་བློར་བརྟེན་ནས། འཚེ་བ་དང་དྲག་ཤུགས་ཀྱིས་སེལ་མི་ཐུབ་པའི་དཀའ་ངལ་མང་པོ་ཞིག་སེལ་ཐུབ། ད་དུང་། ཁོང་གིས་འདི་ལྟར་གསུངས། གཞན་ལ་ཡིད་རྟོན་བྲལ་བའི་མི་ལ་བདེ་སྐྱིད་མི་ལྡན་ནོ།།
ཏ་ཝེ་ཏ་སིན་ནི་ཏཱ་ལའི་བླ་མ་མཆོག་གི་གྲོགས་པོ་རྙིང་པ་ཞིག་ཡིན། ཏཱ་ལའི་བླ་མ་མཆོག་གིས་ཧ་ཅང་ཡིད་སེམས་བསྒུལ་བའི་དགོངས་འཆར་རིང་པོ་ཞིག་གསུངས་ཤིང་། མཚམས་རེར་རྩེད་མཚར་རེ་གནང་ཡོང་བས། མི་རྣམས་གད་མོ་ལྷང་ལྷང་ངང་ཤོར་འགྲོ། བགློ་གླེང་ཚོགས་ཐེངས་རེ་རེར། ཁོང་གིས་འདི་ལྟར་ཁ་ཞེ་གཉིས་མེད་ཀྱི་སྒོ་ནས་དགོངས་འཆར་གནང་བར་ཚོགས་ཞུགས་པ་ཡོངས་ཧ་ཅང་དགའ་ཞིང་སྤྲོ་བཞིན་ཡོད་པ་ཤེས་ཐུབ། ཁོང་གིས་གསུང་བཤད་གནང་སྐབས། ཚོགས་བཅར་བ་ཡོངས་ཁ་ཁུ་སིམ་མེར་གནས།
ཏ་ཝེ་ཏ་སིན་གྱིས་བྱིས་པའི་སེམས་ཁམས་རིག་པ་དང་། སློབ་གསོ་ཆེད་མཁས་པས་བྱིས་པའི་འཚར་ལོངས་ཀྱི་གོ་རིམ་ཁྲོད་ནས། ཚོར་བ་སྐྱེན་པའི་དུས་རིམ་ལྟ་བུའི་དུས་རིམ་ཁ་ཤས་ནི་ཧ་ཅང་གལ་ཆེན་ཡིན་པ་གསུང་གི་ཡོད་པར་གླེང་ཞིང་། དུས་རིམ་དེ་དག་གིས་རང་ཉིད་ལ་སྙོམ་སྒྲིག་བྱེད་པའི་ནུས་པ་དང་། རིག་སྟོབས་ཆུ་ཚད།( Intelligence quotience-IQ) སྤྱི་ཚོགས་དཔལ་འབྱོར་ནུས་པ། དེ་བཞིན་དུ། ལུས་པའི་འཕྲོད་བསྟེན་གྱི་གནས་སྟངས། སེམས་ཀྱི་བདེ་ཐང་བཅས་ཀྱི་ཐད་ལའང་ཤུགས་རྐྱེན་དང་ཐག་གཅོད་ངེས་ཅན་ཞིག་ཡོང་གི་ཡོད་པར་བརྗོད།
ཏཱ་ལའི་བླ་མ་མཆོག་གིས་ཏ་ཝེ་ཏ་སིན་གྱི་བཤད་མཚམས་བཅད་དེ་འདི་ལྟར་གསུངས། རྒྱ་གར་ནས། གྲོང་ཁྱེར་ནང་གི་ཕྱིའི་དངོས་པོའི་མཐུན་རྐྱེན་གྲོང་གསེབ་ཁུལ་ལས་བཟང་ནའང་། གྲོང་ཁྱེར་ནང་དུ་རང་སྲོག་གཅོད་པའི་མི་གྲངས་ནི། གྲོང་གསེབ་ཁུལ་ལས་མང་བར་བརྗོད། འདི་ནི་གྲོང་གསེབ་ཁུལ་གྱི་མི་དང་མིའི་ཕན་ཚུན་ལ་རོགས་རམ་བྱེད་པའི་སྲོལ་རྒྱུན་དེ་དང་ཕལ་ཆེར་འབྲེལ་བ་ཡོད་པ་དང་། གྲོང་ཁྱེར་ནང་དུ་མི་ཡིས་རང་ཉིད་ནི་འཕྲུལ་ཆས་ཆེན་པོ་ཞིག་གི་ཆ་ཤས་ལྟ་བུ་ཞིག་ཡིན་པའི་ཚོར་སྣང་ཡོང་གི་ཡོད་པ་རེད་ཅེས་ཀྱང་གསུངས།
དེ་ནས། ཏ་ཝེ་ཏ་སིན་གྱིས་ཨ་རིའི་སེམས་ཁམས་འཕྲོད་བསྟེན་ཞིབ་འཇུག་ཁང་གིས་བཏོན་པའི་སྙན་ཐོ་དེ་གླེང་། སྙན་ཐོ་དེ་རུ་ཨ་རི་ཡིས་སེམས་ཁམས་བདེ་ཐང་དང་། སེམས་ཁམས་ནད་པའི་ཐད་ལ་འགྲོ་གྲོན་འབོར་ཆེན་ཞིག་གཏོང་གི་ཡོད་ནའང་། སེམས་ཁམས་ཀྱི་དཀའ་ངལ་སེལ་བའི་ཕྱོགས་ནས་ཕན་ཐོགས་ཀྱི་མེད་པའི་སྐོར་བཀོད་འདུག
ཞབས་བཀྱག་ཚ་བོའི་སྟེང་དུ་སྡོད་མཁན་གཉིས་པ་ནི། མེ་ཆེལ-བྷོ་ཝིན(Michel Boivin)རེད། ཁོ་ནི་ཁ་ན་ཏ་རྒྱལ་ཁབ་ནས་ཕེབས་པའི་མཁས་པ་ཞིག་རེད་ལ། ལ་ཝ(Lava) སློབ་ཆེན་གྱི་སེམས་ཁམས་རིག་པའི་དགེ་རྒན་ཆེན་མོ་ཞིག་ཡིན་པ་དང་། བྱིས་པའི་འཚར་ལོངས་དང་། བྱིས་པའི་སེམས་ཁམས་སྐྱོན་ཅན་སོགས་ཀྱི་ཐད་ལ་ཆེད་དུ་ཞིབ་འཇུག་གནང་མྱོང་བར་མ་ཟད། ལུས་ཁམས་དང་སེམས་ཁམས། སྤྱི་ཚོགས་བཅས་ཀྱིས་བྱིས་པའི་འཚར་ལོངས་ཀྱི་ཐད་ལ་ཤུགས་རྐྱེན་ཇི་ལྟར་ཐེབས་ཀྱི་ཡོད་པའི་སྐོར་ལའང་ཞིབ་འཇུག་གནང་འདུག
ཁོས་ལོ་ངོ་མང་པོ་ཞིག་གི་རིང་དུ་བྱིས་པ་འབོར་ཆེན་ཞིག་ལ་ལྟ་ཞིབ་དང་ཞིབ་འཇུག་བྱས་པའི་སྐོར་ངོ་སྤྲོད་གནང་། ཞིབ་འཇུག་དེས་ཅི་ཞིག་ར་སྤྲོད་བྱེད་ཀྱིན་འདུག་ཅེ་ན། བྱིས་པའི་སློབ་གསོ་ཡིས་མིའི་སྤྱོད་ལམ་དང་མི་གཤིས་འཚར་ལོངས་ཀྱི་ཐད་ལ་ཤུགས་རྐྱེན་ཆེན་པོ་ཐེབས་ཀྱི་ཡོད་པ་དང་། ད་དུང་། མི་ཚེའི་འཕེལ་ཕྱོགས་དང་ཚེ་གང་གི་བདེ་ཐང་བཅས་ནི་ཆུང་བྱིས་པའི་དུས་ནས་འགོ་རྩོམ་བཞིན་ཡོད་པ་དང་ཤུགས་རྐྱེན་ཐེབས་ཀྱི་ཡོད་པར་གསལ་སྟོན་གནང་གི་འདུག དེ་ནི། ལོ་གསུམ་གྱི་ཐོག་ནས་དར་མ་མཐོང་། ལོ་བདུན་གྱི་ཐོག་ནས་རྒན་པ་མཐོང་། ཞེས་པའི་རྒྱ་ནག་གི་བཤད་རྒྱུན་དེ་དང་མཚུངས། (ལོ་གསུམ་གྱི་སྐབས་སུ། དར་མ་ཆགས་སྐབས་ཀྱི་གཟུགས་གཞི་དང་སེམས་ཁམས་ཤེས་པ་དང་། ལོ་བདུན་གྱི་ཐོག་ནས། རྒན་པ་ཆགས་སྐབས་ཀྱི་བྱ་གཞག་དང་ལེགས་འགྲུབ་ཤེས་པ། ཞེས་པའི་དོན་ནོ།) མི་རིགས་ཀྱི་ལོ་ངོ་སྟོང་ཕྲག་གི་རིང་དུ་བྱིས་པ་གསོ་སྐྱོང་བྱས་པའི་བརྒྱུད་རིམ་གྱི་ཁྲོད་ན། དེ་འདྲའི་ཐུན་མོང་དུ་གྲུབ་པའི་སྡོམ་ཚིག་ཀྱང་འདུག འོན་ཀྱང་། ནུབ་ཕྱོགས་ཀྱི་ཚན་རིག་པ་རྣམས་ཀྱིས་སྡོམ་ཚིག་དེའི་སྔུན་ནས་མཚམས་མ་བཞག་པར་མུ་མཐུད་ནས་ཞིབ་འཇུག་གནང་། མེ་ཆེལ-བྷོ་ཝིན་གྱིས་མུ་མཐུད་ནས་བཤད། རྒྱུ་རྐྱེན་གང་དག་གིས་བྱིས་པའི་ཆུང་དུས་ཀྱི་འཚར་ལོངས་ལ་ཤུགས་རྐྱེན་ཐེབས་ཀྱི་ཡོད་དམ། དེ་ལ་མིའི་རྒྱུད་རྒྱུ་ཡིས་ཤུགས་རྐྱེན་ཐེབས་ཀྱི་ཡོད་དམ། ཡང་ན། བྱིས་པ་འཚར་ལོངས་བྱུང་སའི་ཁོར་ཡུག་གིས་ཤུགས་རྐྱེན་ཐེབས་ཀྱི་ཡོད་དམ། ཡང་ན། བྱིས་པའི་ཆུང་དུས་ཀྱི་འཚར་ལོངས་ནི། སྔོན་ནས་ཐག་གིས་བཅད་ཡོད་པ་ཞིག་ཡིན་ནམ། ཡང་ན། ཕྱིས་འབྱུང་གི་གནས་སྟངས་ལ་རག་ལས་པ་ཞིག་ཡིན་ནམ།
མེ་ཆེལ-བྷོ་ཝིན་གྱི་ཞིབ་འཇུག་གི་གྲུབ་དོན་གྱིས་དྲི་བ་དེར་ལན་བསྐྱོན། ཁོ་རང་གིས་མཚེ་མ་མང་པོ་ཞིག་ལ་དུས་ཡུན་རིང་པོ་ཞིག་སྤྱད་དེ་ལྟ་ཞིབ་དང་བརྟག་དཔྱད་གནང་བར་མ་ཟད། སྒོ་ང(Ova)གཅིག་ལས་བྱུང་བའི་མཚེ་མ་དང་། སྒོ་ང(Ova)མི་འདྲ་བ་ལས་བྱུང་བའི་མཚེ་མའི་བར་ལའང་ཞིབ་བསྡུར་བྱས། ཁོ་རང་གིས་རྒྱུད་རྒྱུ་དང་ཁོར་ཡུག་གཉིས་ཕན་ཚུན་ལ་ཤན་ཞུགས་ཐེབས་ཀྱི་ཡོད་པར་བརྗོད་ཅིང་། ད་དུང་། སྡོམ་ཚིག་ཅིག་འདི་ལྟར་བཀོད། རྒྱུད་རྒྱུ་ནི་གལ་ཆེན་པོ་ཞིག་ཡིན་ནའང་། ངེས་གཏན་ཅན་ཞིག་མིན་ཞིང་། ཞིབ་འཇུག་ལྟར་ན། བྱིས་པའི་སྤྱོད་པ་ལ་ཤན་ཤུགས་ཐེབས་པའི་རྒྱུ་རྐྱེན་བརྒྱ་ཆའི་བཞི་བཅུ་ནི་རྒྱུད་རྒྱུ་ལས་བྱུང་བ་དང་། བརྒྱ་ཆའི་ལྔ་བཅུ་ལས་མང་བ་ཞིག་ནི་ཕྱིས་འབྱུང་གི་ཁོར་ཡུག་ལས་བྱུང་བ་ཞིག་རེད། དེ་ཡང་། བྱིས་པའི་སྔ་སྟོད་ཀྱི་འཚར་ལོངས་ལ་ཆ་མཚོན་ནས་བཤད་ན། ཁྱིམ་ཚང་གི་ཁོར་ཡུག་དེ་རེད།
བརྗོད་གཞི་འདིའི་ཐད་ལ། ཚ་ཚ་འུར་འུར་གྱིས་བགྲོ་གླེང་དང་དོགས་འདྲི་གནང་སོང་། མེ་ཆེལ-བྷོ་ཝིན་གྱིས། རྒྱུད་རྒྱུ་དང་ཁོར་ཡུག་གཉིས་ཕན་ཚུན་ལ་ཤུགས་རྐྱེན་ཐེབས་པའི་རྣམ་པ་དེ་ནི་ཧ་ཅང་རྙོག་འཛིང་ལྡན་པ་ཞིག་ཡིན་པ་དང་། ཤུགས་རྐྱེན་ཐེབས་ཚུལ་དེའི་ཁྱད་ཆོས་གཙོ་བོ་ཞིག་ནི། ཆེ་ཞིང་ཆུང་བ་དང་། ཕན་ཚུན་དུ་གྲུབ་པ། སྒྲིག་གཞི་དང་ལྡན་པ། རྒྱུན་གནས་རང་བཞིན་ལྡན་པ། རིགས་རྒྱུད་ཀྱི་རང་བཞིན་ལྡན་པ་བཅས་རེད་ཅེས་བརྗོད་སོང་།
“ཞབས་བཀྱག་ཚ་བོ”སྟེང་དུ་སྡོད་མཁན་གསུམ་པ་དེ་ནི། (Daniel Goleman)ཏ་ནིལ-གྷོ་ལེ་མན་རེད། ཁོ་ནི་སྒོམ་ཉམས་ལེན་པ་ཞིག་དང་། མིང་དུ་གྲགས་པའི་རྩོམ་པ་པོ། ཐེངས་མང་ལ་སེམས་དང་ཚེ་སྲོག་གི་ཚོགས་འདུར་ཞུགས་མཁན་དང་འགན་ཁུར་མཁན་ཞིག་རེད། ཁོ་རང་གིས་བྱིས་པའི་འཚར་ལོངས་ཀྱི་བརྒྱུད་རིམ་ཁྲོད་ནས། སྤྱི་ཚོགས་རང་བཞིན་གྱི་སློབ་གསོ་དང་སེམས་སྦྱོང་གི་སློབ་གསོ་ཡིས་མི་ཚེ་ལ་ཤུགས་རྐྱེན་ཐེབས་ཀྱི་ཡོད་པར་བརྗོད། དེ་ཡང་། དེ་ལྟ་བུའི་ཆུང་དུས་ཀྱི་སློབ་གསོ་ཡིས་རང་ཉིད་ངོས་ཟིན་པ་དང་། རང་ཉིད་བདག་སྐྱོང་བྱེད་པའི་ནུས་པ། སྤྱི་ཚོགས་ལ་ངོས་ཟིན། འགན་འཁྲི་དང་ལྡན་པའི་ཐག་གཅོད་བྱེད་པའི་ནུས་པ། མི་དང་མིའི་འབྲེལ་བའི་ཐད་ཀྱི་དཀའ་ངལ་སེལ་བའི་ནུས་པ་བཅས་ཀྱི་ཐད་ལ་ཤན་ཤུགས་ཐེབས་ཀྱི་ཡོད་འདུག
དེ་ནས། ཁོ་རང་གིས་འདི་ལྟར་འགྲེལ་བརྗོད་གནང་། བྱིས་པ་ལོ༥-༨ལ་སོན་སྐབས། མྱོང་ཚོར་ངོས་འཛིན་གྱི་ཐད་ལ་སློབ་སྦྱོང་སྤྲད་དེ། མྱོང་ཚོར་དང་འབྲེལ་ཏེ་སྤྱོད་པ་ཇི་ལྟར་སྟོན་དགོས་མིན་དང་། གནོད་པའི་མྱོང་ཚོར་ལ་ཇི་ལྟར་སྟངས་འཛིན་བྱེད་དགོས་མིན་གྱི་སྐོར་ལ་སྦྱོང་བརྡར་སྤྲོད་དགོས། ལོ༩-༡༡ ལ་སོན་སྐབས། མྱོང་ཚོར་ལ་རྒྱུས་ལོན་པ་དང་། དེའི་རྒྱུ་རྐྱེན་ཤེས་དགོས་པ། ཚུལ་དང་མཐུན་པའི་སྒོ་ནས་མྱོང་ཚོར་དེ་ཕྱིར་བརྗོད་པ། མི་ལ་བརྩི་བཀུར་བྱེད་དགོས་པའི་ཐད་ལ་སྦྱོང་བརྡར་སྤྲོད་དགོས། ལོ༡༢-༡༤ལ་སོན་སྐབས། གཞུང་དྲང་དང་དྲང་བདེན་གྱིས་གནད་དོན་ཐག་གཅོད་བྱེད་པའི་ནུས་པའི་ཐད་ལ་སྦྱོང་བརྡར་སྤྲོད་དགོས། ༡༤-༡༥ལ་སོན་སྐབས། རང་ཉིད་ཀྱི་འགན་འཁྲི་དང་། ཀུན་སྤྱོད་ལ་གཞིར་བཞག་སྟེ། གནད་དོན་ཐག་གཅོད་ཀྱི་ནུས་པའི་ཐད་ལ་སྦྱོང་བརྡར་སྤྲོད་དགོས། ལོ༡༦-༡༧ལ་སོན་སྐབས། ཀུན་སྤྱོད་དང་རྒྱུ་མཚན་ལ་བརྟེན་ནས་གནད་དོན་ཐག་གཅོད་ཀྱི་ནུས་པའི་ཐད་ལ་སྦྱོང་བརྡར་སྤྲོད་དགོས། ནུས་པ་འདི་དག་ལྡན་པའི་སླད་དུ། བྱིས་པར་ཆུང་དུས་ནས་སློབ་གསོ་དང་གསོ་སྐྱོང་གནང་དགོས་ཀྱི་འདུག ཆུང་དུས་ཀྱི་དུས་སྐབས་དེ་ཤོར་བ་ཡིན་ན། རྗེས་ཕྱོགས་དཀའ་ངལ་མང་པོར་འཕྲད་ཀྱི་ཡོད།
མཇུག་མཐར། ཏཱ་ལའི་བླ་མ་མཆོག་གིས་འདི་ལྟར་དགོངས་འཆར་གནང་། མིག་ཤེས་དང་རྣ་ཤེས་ལྟ་བུའི་ནུས་པའི་ཆ་ནས། མི་དང་དུད་འགྲོ་ཧ་ལམ་གཅིག་པ་རེད། ཐ་ན། དུད་འགྲོ་ཁ་ཤས་ལ་མི་ལས་ལྷག་པའི་ནུས་པའང་ཡོད། འོན་ཀྱང་། མིའི་ཀླད་པ་ནི་དུད་འགྲོའི་ནུས་པ་ལས་ཆེ་ཞིང་། དེས་བྱ་དངོས་ཀྱི་ངོ་བོ་དང་རང་བཞིན་ཤེས་ཐུབ་ཀྱི་ཡོད། མི་དགེ་བའི་བློ་ནི། བྱ་དངོས་ཀྱི་ཕྱིའི་སྣང་ཚུལ་ལ་བརྟེན་ནས་བྱུང་བ་ཞིག་ཡིན་ཞིང་། བློ་འདུལ་བའི་ནུས་པ་ནི། བྱ་དངོས་ཀྱི་དངོས་ཡོད་གནས་ཚུལ་ཤེས་པའི་ཐོག་ནས་བྱུང་བ་ཞིག་ཡིན། དཔེར་ན། དེང་གི་ཚད་རྡུལ་དངོས་ཁམས་རིག་པས་བྱ་དངོས་ཐམས་ཅད་ཀྱི་ངོ་བོ་ལ་སྔར་ལས་གཏིང་ཟབ་པའི་སྒོ་ནས་ངོས་འཛིན་གནང་གི་ཡོད། དེར་བརྟེན། ང་ཚོས་རང་སེམས་འདུལ་བའི་བྱ་བ་དེ་ནི། བྱ་དངོས་ཀྱི་དངོས་ཡོད་གནས་ཚུལ་ཤེས་པའི་རྨང་གཞིའི་ཐོག་ནས་འགོ་རྩོམ་དགོས་པ་ཞིག་ཡིན། དེ་ལྟ་བུའི་ནུས་པ་དེ་ལ་ང་ཚོས་ཤེས་རབ་ཅེས་བརྗོད་ཀྱི་ཡོད། དེ་བས་ན། ནང་པས་ཤེས་རབ་དང་སྙིང་རྗེ་ཟུང་འབྲེལ་བྱེད་ཀྱི་ཡོད།
སེམས་དང་ཚེ་སྲོག་གི་བགྲོ་གླེང་གི་འགྲོ་སྟངས་ལྟར། ཕྱི་དྲོ་ནི་བགྲོ་གླེང་གི་དུས་ཚོད་ཡིན། བགྲོ་གླེང་ལ་ཡང་སྡེ་ཚན་གཉིས་བགོས་ཡོད། སྡེ་ཚན་དང་པོ་ནི། ཚན་རིག་པ་ཕན་ཚུན་གྱི་བར་ལ་བགྲོ་གླེང་དང་། བསམ་འཆར། དོགས་འདྲི་གནང་བ་དེ་ཡིན། སྡེ་ཚན་གཉིས་པ་ནི། ཚོགས་ཞུགས་མང་ཚོགས་ཀྱིས་ཚན་རིག་པར་དོགས་འདྲི་བྱེད་པ་དེ་ཡིན། མང་ཚོགས་ཀྱི་ཁྲོད་ནས་སུམ་ཆའི་གཅིག་ནི་རབ་བྱུང་བ་ཡིན་སྟབས། སྐྱ་སེར་གཉིས་རེས་མོས་ཀྱི་ངང་ནས་དོགས་འདྲི་བྱེད་ཀྱི་འདུག
ཕྱི་དྲོ་བགྲོ་གླེང་མ་གནང་བའི་གོང་དུ། དགེ་རྒན་ཆེན་མོ་མེ་ཆེལ-བྷོ་ཝིན་གྱིས་ཞིབ་འཇུག་གི་དོན་ཚན་གཉིས་ཀྱི་མཐའ་མའི་གྲུབ་དོན་གྱི་སྐོར་ངོ་སྤྲོད་གནང་། དེ་ཡང་། ཆུང་བྱིས་པའི་དུས་ནས་བཟུང་སྟེ། སེམས་ཁམས་སྐྱོན་ཅན་དུ་འགྱུར་བར་སྔོན་འགོག་བྱེད་དགོས་པར་མ་ཟད། ད་དུང་དུས་ཡུན་ངེས་ཅན་ཞིག་ཏུ་དེ་ལྟར་གནང་དགོས་པར་བརྗོད། ཁོས་བསྐྱར་དུ་ནན་ཏན་གྱི་སྒོ་ནས་འདི་ལྟར་གསལ་བཤད་གནང་། ཁོ་རང་གི་ཚོགས་པས་བྱིས་པ་སྤྱི་ཚོགས་རང་བཞིན་ཅན་དུ་འགྱུར་བའི་བརྒྱུད་རིམ་ལ་ཞིབ་འཇུག་བྱས་པ་ལྟར་ན། རྒྱུད་རྒྱུ་ནི་ལས་དབང་དང་གཅིག་མཚུངས་མིན་ཞིང་། བྱིས་པ་སྤྱི་ཚོགས་རང་བཞིན་ཅན་དུ་འགྱུར་བའི་བརྒྱུད་རིམ་གྱི་ཁྲོད་ནས། ཁོར་ཡུག་གིས་རྒྱུད་རྒྱུ་ལས་ཤུགས་རྐྱེན་མང་བ་ཐེབས་ཀྱི་ཡོད་པ་ར་འཕྲོད་འདུག ཚིག་སྒྲོས་གཞན་ཞིག་གི་སྒོ་ནས་བཤད་ན། མི་སྤྱི་ཚོགས་རང་བཞིན་ཅན་དུ་འགྱུར་བ་དང་། མིའི་རང་གཤིས་གྲུབ་སྟངས་ཀྱི་ཐད་ནས། ལྷན་སྐྱེས་ཀྱིས་མ་འདང་བའི་ཆ་ཡོད་ཀྱང་། འཚར་ལོངས་བྱུང་སའི་ཁོར་ཡུག་གི་གནས་སྟངས་ལ་འགྱུར་བ་གཏོང་བའི་སྒོ་ནས། མ་འདང་བའི་ཆ་དེར་ཕལ་ཆེར་ཁ་གསབ་བྱེད་ཐུབ་པར་བརྗོད། བརྗོད་དོན་འདི་ནི་ཐེངས་འདིའི་བགྲོ་གླེང་གི་བརྗོད་བྱ་གཙོ་བོ། སྤྱི་ཚོགས་རང་བཞིན་ཅན་དང་སེམས་སྦྱོང་གི་སློབ་གསོ།(social emotional learning)ཞེས་པ་འདི་དང་འབྲེལ་ཞིང་། དེ་ཡང་ཁྱིམ་ཚང་དང་སློབ་གྲྭའི་སློབ་གསོ་ལ་བརྟེན་ནས། སྤྱི་ཚོགས་ལ་འབྲེལ་འདྲིས་དང་། སེམས་ལ་རྒྱུས་ལོན་དང་ངེས་རྟོགས་བྱེད་པ་སོགས་ཀྱི་ཐད་ལ་སྦྱོང་བརྡར་སྤྲོད་དགོས་པ་ཞིག་ཡིན།
ཚན་རིག་པ་ཚོས་བགྲོ་གླེང་གནང་སྐབས། དོན་སྙིང་ལྡན་པའི་དྲི་བ་ཞིག་བཏོན། སྔ་དྲོའི་གསུང་བཤད་རྣམས་ཀྱི་ཁྲོད་ནས། བྱིས་པའི་སྔ་སྟོད་ཀྱི་འཚར་ལོངས་སྐབས་སུ། ཁོར་ཡུག་ནི་བྱིས་པའི་རང་གཤིས་དང་སྤྱོད་ལམ་གྱི་ཐད་ལ་ཧ་ཅང་གལ་ཆེ་བའི་ནུས་པ་ཐོན་གྱིན་ཡོད་པ་ཐེངས་མང་དུ་གླེང་ཞིང་། མདོར་དྲིལ་ནས་བཤད་ན། ཁོར་ཡུག་ཅེས་བརྗོད་པ་ནི། བྱིས་པ་ཆུང་དུས་ཀྱི་སྐབས་སུ། རང་ཉིད་དང་འབྲེལ་བ་བྱེད་སའི་མི་དག་ལ་གོ་ཞིང་། དཔེར་ན། བྱིས་པ་ལ་ལྟ་སྐྱོང་གནང་མཁན་དང་། སློབ་གསོ་སྤྲོད་མཁན། ཡང་ན། ཕ་མ་དང་དགེ་རྒན་རྣམས་ཡིན། ཞིབ་འཇུག་གིས་གསར་རྙེད་བྱས་པ་ལྟར་ན། བྱིས་པ་དང་བྱིས་པར་བདག་སྐྱོང་བྱེད་མཁན་གཉིས་བར་གྱི་སེམས་ཀྱི་གནས་སྟངས་ནི་ཕན་ཚུན་ལ་ཤུགས་རྐྱེན་ཐེབས་ཀྱི་ཡོད་པར་བརྗོད། དཔེར་ན། སྐྱོ་གདུང་དང་ངལ་དུབ་ཀྱིས་ཁེངས་པའི་དགེ་རྒན་ཞིག་ཡོད་ཚེ། ཁོ་རང་གི་འཛིན་གྲྭའི་ནང་གི་སློབ་མ་རྣམས་ཀྱི་སེམས་ཁམས་ཀྱང་སྐྱོ་ཞིང་དུབ་པ་ཞིག་ཡིན། དེར་བརྟེན། བྱིས་པར་ལྟ་སྐྱོང་གནང་མཁན་གྱི་བྱམས་སྐྱོང་ནི་ཧ་ཅང་གལ་ཆེན་པོ་ཞིག་ཡིན། དེས་ང་རང་ལ་ལོ་ཤས་སྔོན་གྱི་སེམས་དང་ཚེ་སྲོག་གི་བགྲོ་གླེང་ཚོགས་ཐེངས་ཉེར་དྲུག་གི་ཐོག་སྨན་ཞབས་པའི་བྱམས་བརྩེའི་འདུ་ཤེས་སྐོར་གླེང་བ་དེ་དྲན་དུ་བཅུག་བྱུང་། གང་ལྟར། སློབ་མའི་ཁྱིམ་བདག་དང་། ནད་པའི་སྨན་པ། ཡང་ན། ནད་པའི་ཁྱིམ་མི་གང་ཞིག་ཡིན་ཡང་། ཁོ་ཚོར་རེ་བ་དང་རེ་འདུན་མང་པོ་ཞིག་བརྗོད་ཀྱི་ཡོད་ཀྱང་། ལྟ་སྐྱོང་བའི་བྱམས་བརྩེའི་བློ་དེ་སྣང་མེད་དུ་གཏོང་གི་ཡོད།
སེམས་དང་ཚེ་སྲོག་གི་བགྲོ་གླེང་འདི་ནི། ཚན་རིག་པ་དང་ཏཱ་ལའི་བླ་མ་མཆོག་ཁོ་ནའི་བར་གྱི་བགྲོ་གླེང་ཞིག་མིན་ཞིང་། ད་དུང་ཤར་ནུབ་རིག་གནས་བར་གྱི་འབྲེལ་འདྲིས་ཤིག་ཀྱང་ཡིན། རྒྱ་གར་གྱི་རིག་གནས་སྲོལ་རྒྱུན་གྱི་ཁྲོད་དུ། སེམས་དང་བློའི་སྐོར་ལ་ལོ་ངོ་སྟོང་ཕྲག་གི་རིང་དུ་ཞིབ་འཇུག་གནང་ཡོད། དེར་བརྟེན། སེམས་དང་འབྲེལ་བའི་ཞིབ་འཇུག་གི་ཁྲོད་ནས། གཞུང་ལུགས་ཀྱི་ཆ་ཡིན་ནའང་རེད། བྱེད་ཐབས་སམ་ལག་ལེན་གྱི་ཆ་ཡིན་ནའང་འདྲ། ནང་པའི་གཞུང་དུ་དེ་དག་ནི་ཧ་ཅང་ཐུན་མོང་མ་ཡིན་པ་ཞིག་ཡིན་སྟབས། དེ་དག་གི་ཐད་ནས་བསམ་ཚུལ་རྗེས་རེས་དང་ཕན་ཚུན་འབྲེལ་འདྲིས་ཇི་ལྟར་བྱེད་པ་དེ་ནི། ཧ་ཅང་དོན་སྙིང་ལྡན་པ་ཞིག་རེད། དཔེར་ན། ཚན་རིག་པ་ཚོས་རྒྱུད་རྒྱུ་ཞེས་གླེང་གི་ཡོད་ཅིང་། ནང་པའི་དགེ་འདུན་པ་ཚོས་ལས་ཞེས་གླེང་གི་ཡོད། བརྗོད་གཞི་དེའི་མཚམས་སུ་བསླེབས་པ་ན། སྔོན་ཆད་བགྲོ་གླེང་གནང་མྱོང་བའི་བརྗོད་གཞི་ཞིག་སྟེ། སེམས་དང་ཀླད་པ། ཤེས་པ་བཅས་ཀྱི་སྐོར་མི་གླེང་ཐབས་མེད་དུ་གྱུར། ཤེས་པའི་སྐོར་ནས། ནང་པ་དང་ཚན་རིག་གཉིས་ཀྱི་གོ་བ་མི་འདྲ་བ་དེ་ནི། ནུབ་ཕྱོགས་ཀྱི་རྩ་བའི་ཁྱད་པར་ཞིག་རེད།
ཚོགས་ཞུགས་མང་ཚོགས་ཀྱིས་དོགས་འདྲི་གནང་སྐབས། རྒྱ་གར་གྱི་མཁས་པ་ཞིག་གིས་སྤྲོ་སྣང་ལྡན་པའི་བསམ་འཆར་ཞིག་བཤད། ཚན་རིག་པ་རྣམས་ཀྱིས་སེམས་ཀྱི་འཚར་ལོངས་ཐད་ནས། ཆུང་བྱིས་པའི་དུས་དང་། ཐ་ན་མངལ་དུ་ཡོད་པའི་བྱིས་པའི་བར་དུ་གཏུགས་པ་ནི་ཧ་ཅང་དགའ་འོས་པ་ཤིག་རེད། ཡིན་ནའང་། དེ་ལས་ཀྱང་སྔ་བ་ཞིག་ཏུ་གཏུགས་དགོས་ཀྱི་འདུག་ཅེས་བཤད། ཁོ་རང་ནི་སྒོམ་ཉམས་ལེན་གནང་མཁན་ཞིག་ཀྱང་རེད། ཁོས་སྔོན་ཆད་སྒོམ་རྒྱག་སྐབས། སྒོམ་དུ་སྤྲོ་སྣང་ལྡན་པའི་ཉམས་མྱོང་མང་པོ་བྱུང་བའི་སྐོར་བརྗོད། དེ་ནས་ཁོས་དཔེ་མཚོན་ཞིག་བཤད་སོང་། མི་ཞིག་གི་ཕྲག་པ་ན་སྟེ། གཞན་གྱི་མདུན་སར་སོང་ནས་རང་ཉིད་ལ་གྲོགས་བྱེད་པའི་རེ་བ་ཞུས། དེ་ནས་ཁོ་རང་སྒོམ་དུ་ཞུགས་ཏེ། མི་དེ་སྐྱེས་པའི་སྐབས་དེར་སོང་བ་ན། སྨན་པས་མི་དེའི་ཕྲག་པ་ནས་བཟུང་སྟེ་མངལ་ནས་འཐེན་གྱིན་འདུག དེར་བརྟེན། མི་དེའི་ཕྲག་པ་ན་ཟུག་ལངས་ཀྱི་ཡོད་པ་རེད། ཡིན་ནའང་། དེས་མི་དེའི་ཕྲག་པ་ན་བཞིན་ཡོད་པའི་དཀའ་ངལ་དེ་སེལ་ཐུབ་མེད། ཁོ་རང་སྔར་ལས་གཏིང་ཟབ་པའི་སྒོམ་དུ་ཞུགས་ཏེ། མི་དེའི་སྐྱེ་བ་སྔོན་མར་སོང་བ་ན། སྐབས་དེར་མི་དེ་དམག་མི་ཞིག་རེད། ཁོའི་ཕྲག་སྟེང་དུ་དམག་མི་གཞན་ཞིག་གིས་མདུང་གིས་བསྣུན་འདུག མི་དེས་གནས་ཚུལ་དེ་ཤེས་རྗེས། ཕྲག་པའི་ན་ཟུག་རང་བཞིན་གྱིས་དྲག དེ་ནས། རྒྱ་གར་གྱི་མཁས་པ་དེས་སྐུའི་གསུང་སྒྱུར་ཐུབ་བསྟན་སྦྱིན་པར་དེའི་ཐད་ལ་བསམ་ཚུལ་ཅི་ཡོད་བཀའ་འདྲི་གནང་།
ཐུབ་བསྟན་སྦྱིན་པ་ཡིས་ནང་ཆོས་ལ་ལོ་མང་རིང་དོན་དུ་གཉེར་ཏེ་དགེ་བཤེས་ཀྱི་མཚན་གནས་བླངས་ཡོད་ཅིང་། དེའི་རྗེས་ནས། དབྱིན་ཡུལ་གྱི་ཀེམ་བྷི་རི་ཇི་གཙུག་ཁག་སློབ་གྲྭ་ནས་འབུམ་རམས་པའི་མཚན་གནས་བཞེས་པ་རེད་འདུག དྲི་བ་དེ་ལྟར་དྲིས་པ་ན། ཐུབ་བསྟན་སྦྱིན་པ་གད་མོ་ཞིག་ཤོར། གལ་སྲིད། ༸སྐུ་མདུན་དེར་བཞུགས་ཡོད་ཚེ། ཁོང་གིས་ཕལ་ཆེར་འདི་ལྟར་གསུངས་ངེས། “This is a Buddhist business” དེ་ནི་ནང་པའི་བྱ་བ་ཞིག་རེད། དོན་ནི། ལས་ནི་ནང་པའི་ཁྱབ་ཁོངས་ཀྱི་བརྗོད་གཞི་ཞིག་ཡིན་པ་ལས། ཚན་རིག་ཞིབ་འཇུག་གི་ཁྱབ་ཁོངས་ཤིག་མ་རེད། ཏཱ་ལའི་བླ་མ་མཆོག་གིས་སྔོན་ཞིག་ནས། ནང་པའི་ལྟ་གྲུབ་དང་། ནང་པའི་ཆོས། ནང་པའི་ཚན་རིག་བཅས་ནི་ཁ་ཁར་ཕྱེས་ཡོད། དེར་བརྟེན། དེང་གི་ཚན་རིག་པས་ནང་པའི་ཚན་རིག་གི་ཆ་དང་ལྷན་དུ་བགྲོ་གླེང་གནང་གི་ཡོད། དེ་ལྟར་ཡང་། རྒྱ་གར་གྱི་སྲོལ་རྒྱུན་རིག་གནས་ལ། སེམས་དང་འབྲེལ་བའི་ཞིབ་འཇུག་གི་ཐད་ནས་ལོ་ངོ་སྟོང་ཕྲག་རིང་གི་ལོ་རྒྱུས་ལྡན་ཞིང་། ཉམས་མྱོང་གིས་ཕྱུག་པ། བྱེད་ཐབས་སྣ་ཚོགས་ཁོང་དུ་ཆུད་ཡོད་སྟབས། ཁོང་གིས་ཚན་རིག་པ་རྣམས་ཀྱིས་དེ་དག་གི་ཐད་ལ་གུ་ཡངས་པའི་བསམ་བློ་ཞིག་འཛིན་པར་རེ་བ་གནང་ཞིང་། ནང་པའི་ཕྱོགས་ལ་མཚོན་ནའང་། ངེས་པར་དུ་ཚན་རིག་གི་སྒྲོམ་གཞི་དང་གྲུབ་འབྲས་ལ་རྒྱུས་ལོན་དང་བརྩི་བཀུར་བྱེད་དགོས་པར་གསུངས།
ཕྱི་དྲོའི་བགྲོ་གླེང་གི་སྐབས་སུ། ཚ་ཚ་འུར་འུར་གྱིས་དོགས་འདྲི་གནང་སོང་། དོགས་འདྲི་གནང་མཁན་ཁ་ཤས་ནི་ནུབ་ཕྱོགས་ནས་ཕེབས་པའི་མཁས་པ་རེད་ལ། ཁོ་ཚོ་ནི་བྱིས་པའི་སྔ་སྟོད་ཀྱི་སློབ་གསོའི་ཐད་ནས་ཉམས་མྱོང་ཕུན་སུན་ཚོགས་པ་ལྡན་ཞིང་། མང་ཚོགས་ལ་དེའི་སྐོར་ནས་གསལ་བཤད་ཀྱང་གནང་། དེ་ནས་ནང་པའི་དགེ་འདུན་པ་ཚོའི་དྲི་བ་རྣམས་ཀྱང་གཏིང་ཟབ་ལ་ཡིད་སེམས་བསྒུལ་བ་ཞིག་ཡིན་པར་མ་ཟད། བསམ་གཞིག་གི་ནུས་པ་སྐྱེན་ཞིང་། ཤེས་རྒྱ་མཐོང་རྒྱ་ཡང་ཆེན་པོ་ཞིག་རེད།
ཏཱ་ལའི་བླ་མ་མཆོག་གིས་ཚན་རིག་བགྲོ་གླེང་འདི་ནི་བོད་པའི་དགོན་སྡེ་ཁག་ཏུ་ཁ་གཏོད་ཀྱི་ཡོད་པའི་དམིགས་ཡུལ་གཅིག་ནི། ཚན་རིག་སློབ་གསོ་དགོན་སྡེ་ཁག་ཏུ་ཁྲིད་དེ། ནང་ཆོས་ལ་རྣམ་པ་གསར་པ་ཞིག་བསྐྲུན་རྒྱུ་དེ་རེད།
མ་རྩོམ་དྲ་ཐག http://xizang-zhiye.org/2018/03/%e7%ac%ac33%e5%b1%8a%e5%bf%83%e6%99%ba%e4%b8%8e%e7%94%9f%e5%91%bd%e7%a0%94%e8%ae%a8%e4%bc%9a%e7%ac%ac%e4%b8%80%e5%a4%a9%ef%bc%9a%e5%b9%bc%e5%84%bf%e6%9c%9f%e5%8f%91%e5%b1%95%e5%92%8c%e7%a4%be%e4%bc%9a/


text:
1
རྒྱ་མཚོ་ནི་ནགས་ཚལ་སློབ་ཆུང་གི་ལོ་རིམ་དྲུག་པའི་སློབ་མ་ཞིག་ཡིན། ད་ནི་སློབ་གྲྭས་དགུན་གནང་གཏོང་ལ་ཉེ། དགུན་གནང་གཏོང་ལ་ཉེ་བས། སློབ་གྲོགས་རྣམས་ཀྱི་གདོང་དུ་དགའ་སྤྲོའི་ཚོར་བ་ཀོར་རེ་འཁྱིལ་འདུག་ཅིང་། རྒྱ་མཚོ་ནི་སེམས་གཅོང་ངམ་ཅི་ཞིག་གིས་གདོང་ན་དགའ་སྤྲོའི་འཛུམ་མདངས་ཕར་ཞོག སྡུག་འདོམ་པ་གང་གིས་ཉི་མ་སྤྲིན་གྱིས་བསྒྲིབས་པ་བཞིན་ཡོངས་སུ་བཟུང་འདུག རྒྱ་མཚོས་རང་ཉིད་ཀྱི་རྐང་གི་ལྷམ་དེར་ཐེངས་གཅིག་བལྟས་ཤིང་། ཅང་མ་འགོར་བར་ཡང་བསྐྱར་རྐང་གི་ལྷམ་དེར་ཐེངས་གཅིག་བལྟས་སོང་། རྐང་གི་ལྷམ་དེས་དབྱར་ཁ་གཉིས་དང་དགུན་ཁ་གཅིག་ལ་རང་ཁྱིམ་ནས་སློབ་གྲྭ་དང་། སློབ་གྲྭ་ནས་རང་ཁྱིམ་བར་དུ་རྒྱ་མཚོ་ལ་འགྲོ་རོགས་བྱས་མྱོང་།
2
སློབ་གྲྭས་དངོས་སུ་དགུན་གནང་བཏང་བྱུང་། སློབ་གྲོགས་རྣམས་ནི་དགའ་དགའ་སྤྲོ་སྤྲོའི་ངང་ཁྱུ་དང་ཁྱུ་བྱས་ཏེ་དར་ཤུད་སྟེག་ཏུ་འགྲོ་བ་དང་སྡོང་རའི་ནང་དུ་མེ་སྒོང་བྱེད་དུ་འགྲོ་བ། གཡུལ་ཁར་སྤོ་ལོ་རྩེ་རུ་འགྲོ་བ་སོགས་ལ་ཁ་འཆམ་ནས་སློབ་གྲྭའི་ར་སྐོར་ནི་དེ་མ་ཉིད་དུ་སྟོང་སིང་ངེར་སྣང་། རྒྱ་མཚོ་ནི་སློབ་གྲོགས་ཚོ་དང་ལྷན་དུ་རྩེད་འཇོར་རོལ་ཏུ་མ་སོང་ལ། སློབ་གྲོགས་གཞན་དག་ཚོ་དང་མཉམ་དུ་ཞིང་སྡེའི་སྲང་ལམ་བརྒྱུད་དེ་ཁྱིམ་དུ་ཡང་ལོག་མ་སོང་། རྒྱ་མཚོ་གཅིག་པུ་སློབ་གྲྭའི་རྒྱབ་ལོགས་སུ་ཡོད་པའི་རྐང་ལམ་དེད་དེ་རྣང་ཞིང་གི་ཕྱོགས་སུ་འགྲོ་བཞིན་འདུག ནུབ་ཁའི་ལྷག་ཟེར་གྱི་ཁྲོད་དུ་མིག་མངས་ཀྱི་དབྱིབས་སུ་མངོན་པའི་དགུན་གྱི་རྣང་ཞིང་རེ་རེ་ནི་སྐྱ་ཐེར་ཐེར་དུ་སྣང་ལ། དེ་ནི་ཨ་མས་བཀོལ་ཚར་བའི་འབར་ཞུན་གྱི་སྒམ་སྟོང་བ་མང་པོ་ཕྱོགས་གཅིག་ཏུ་སྤུངས་པ་དང་ཀུན་ནས་མཚུངས་ཤིང་། སུ་ཚང་གི་ཡིན་པ་མི་ཤེས་པའི་བ་གླང་འགའ་ཤས་ཀྱིས་སྐྱ་ཐེར་ཐེར་གྱི་རྣང་ཞིང་སྟེང་དུ་རྩྭ་སྐྱ་སྐམ་པོ་ཤུགས་ཀྱིས་བལྡད་ཀྱིན་འདུག བལྟས་ཀྱིན་བལྟས་ཀྱིན་དེ་ནི་རྒྱ་མཚོ་རྒྱུན་པར་རྩེ་རྒྱུར་དགའ་བའི་གྲོག་མའི་ཚོགས་ཀྱིས་འབར་ཞུན་གྱི་སྒམ་སྟོང་བའི་སྟེང་དུ་འདུར་རྒྱུག་བྱེད་པ་དང་དབྱེར་མ་མཆིས། རྒྱ་མཚོ་རྣང་ཞིང་གི་ཁྲོད་དུ་རང་དགར་འགྲོ་བཞིན་འདུག ཁོས་འབར་ཞུན་གྱི་སྒམ་སྟོང་བའི་སྟེང་དུ་འདུར་རྒྱུག་བྱེད་ཀྱིན་པའི་གྲོག་མའི་ཚོགས་ཤུགས་ཀྱིས་གཅིར་འདོད་པ་བཞིན། ཁོས་གོམ་པ་སྤོ་དུས་ཤུགས་ཀྱིས་ས་འདོལ་ནང་དུ་སྤོས་འགྲོ་ལ། མཚམས་ལན་རེར་ས་རྡོག་དང་འཕྲད་ཚེ་དགྲ་བོར་འཕྲད་པ་ནང་བཞིན་འགྲོ་ཞོར་དུ་རྡོག་པས་གཞུས་འགྲོ་ཞིང་། རྣང་ཞིང་སྟེང་གི་བ་གླང་དག་ནི་འབར་ཞུན་གྱི་སྒམ་སྟོང་བའི་སྟེང་གི་གྲོག་མ་མིན་པ་ཤེས་ཏེ། རང་གི་ཞེ་སྡང་རྣང་ཞིང་སྟེང་གི་ས་རྡོག་སྟེང་དུ་བཀོལ་བ་དང་མཚུངས། འགྲོ་བཞིན་འགྲོ་བཞིན་དུ། ཁོས་རྐང་གི་ལྷམ་ལ་ཐེངས་གཅིག་བལྟས་འགྲོ་ཞིང་། ལྷམ་གྱི་སྟེང་དུ་ས་རྡུལ་འགོས་ནས་བལྟར་མི་བཟོད་ནའང་། རྒྱ་མཚོས་དེར་དོ་སྣང་མི་བྱེད་པར་མ་ཟད། སེམས་སུ་ལྷམ་རལ་འདི་ད་དུང་མི་ཐེད་པ་ཅི་ཡིན་ནམ་འདོད་ཀྱིན་པ་འདྲ། “ཨ་བ་ཨ་མ། འདི་ད་རུང་སྲ་མོ་ཞིག་རེད”རྒྱ་མཚོ་ལ་ཅུང་ཁྲོ་ལངས་པ་འདྲ། རང་ཉིད་གཅིར་རྒྱུར་དགའ་བའི་གྲོག་མ་ཞིག་གི་ཚེ་སྲོག་དང་བསྡུར་ན་སྒོར་ཉི་ཤུ་བྱིན་པའི་ལྷམ་འདིའི་ཚེ་སྲོག་ནི་ཅི་འདྲའི་སྲ་མོ་ཞིག་རེད་ཨང་། རྒྱ་མཚོ་མུ་མཐུད་དུ་མདུན་ཕྱོགས་སུ་དམིགས་མེད་དུ་འགྲོ་བཞིན་འདུག
3
མཚམས་ཤིག་ལ་རྒྱ་མཚོས་མདུན་ཕྱོགས་ཀྱི་ཆུ་རྐའི་ནང་དུ་འཁྱག་དར་ཆགས་འདུག་པ་མཐོང་། རྒྱ་མཚོར་ཚམ་ཚོམ་ཅི་ཡང་མེད་པར་འཁྱག་དར་ཐོག་ཏུ་སོང་བ་དང་། ཆུ་རྐའི་ནང་གི་འཁྱག་དར་ནི་ཧ་ཅང་སྲ་མོར་ཆགས་འདུག་པས། རྒྱ་མཚོ་འཁྱག་དར་ཐོག་ཏུ་སོང་རུང་སྔར་བཞིན་སྲ་གཟུགས་ཀྱིས་ཉལ་འདུག གློ་རྡེག་ལ། རྒྱ་མཚོ་ཤུགས་ཀྱིས་གནམ་ལ་ལྡིང་སྟེ་འཁྱག་དར་ཐོག་ཏུ་མཆོངས་པ་དང་། རྐང་འོག་གི་འཁྱག་དར་ལ་སྔར་བཞིན་སྐྱོན་ཅི་ཡང་མ་བྱུང་། རྒྱ་མཚོ་ཡང་བསྐྱར་འཁྱག་དར་ཐོག་ཏུ་ལྡིང་བ་དང་། ཨེན་ཙམ་མིན་ན་འཁྱག་དར་ཐོག་ཏུ་འབབ་དུས་རྐང་འདྲེད་ཤོར་ནས་ཐང་ལ་འགྱེལ་སོང་། རྒྱ་མཚོ་ཡང་བསྐྱར་འཁྱག་དར་ཐོག་ཏུ་ལྡིང་བྱུང་། ཧྲག་སྒྲ་ཞིག་དང་ལྷན་དུ་རྐང་འོག་གི་འཁྱག་དར་ལ་སེར་ཁ་རིམ་གྱིས་གས་ཤིང་། སེར་ཁ་གས་སྟངས་ནི་མེ་ཏོག་གི་འདབ་མ་ཕྱོགས་བཞིར་གྲོལ་བ་ནང་བཞིན། རྒྱ་མཚོའི་ལུས་པོའི་ཤུགས་ཁེལ་སའི་གནས་དེ་ལྟེ་བ་བྱས་ཏེ་རིམ་གྱིས་ཕྱོགས་བཞིར་བརྐྱངས་བྱུང་། རྒྱ་མཚོའི་གདོང་ལ་རྒྱལ་ཁའི་ངང་ཞིག་རིམ་གྱིས་རྒྱས་ཤིང་།ཡང་བསྐྱར་ཤུགས་ཀྱིས་གནམ་ལ་ལྡིང་སྟེ་ལུས་པོའི་ཤེད་ཤུགས་དག་རྐང་འོག་གི་འཁྱག་དར་ཐོག་འཁེལ་དུ་བཅུག ཁྲོག་སྒྲ་ཞིག་དང་ལྷན་དུ། རྒྱ་མཚོའི་ལུས་པོ་འཁྱག་དར་ཐོག་ཏུ་བབས་ཤིང་། རྐང་པ་ཡ་གཅིག་ནི་རྐང་འོག་གི་འཁྱག་དར་གས་པ་དང་བསྟུན་འཁྱག་དར་ཞབས་སུ་ལྷུང་བ་དང་། རྒྱ་མཚོའི་ལུས་པོ་ཡང་དེ་མ་ཉིད་དུ་འཁྱག་དར་ཐོག་ཏུ་འགྱེལ་སོང་། “ཨ་བ་ཨ་མ”རྒྱ་མཚོ་ལ་འཁྱག་སིབ་སིབ་ཀྱི་ཚོར་བ་ཞིག་རྐང་མཐིལ་ནས་རིམ་གྱིས་ལུས་ཡོངས་སུ་ཁྱབ་ཅིང་། དེ་མ་ཉིད་དུ་ཡར་ལངས་ཏེ་རྐང་པ་འཁྱག་དར་གྱི་ཞབས་ལས་ཕྱིར་འཐེན། རྐང་པ་ཡར་འཐེན་ནས་ལྟ་དུས། ལྷམ་ཡོངས་རློན་པ་བཟོས་འདུག་ཅིང་། ལྷམ་གྱི་ནང་ངོས་དང་རྐང་པའི་རྒྱ་ཚིགས་ནི་འཁྱག་དར་རྣོན་པོ་ཞིག་གིས་བྲད་དེ་ལྷམ་ནི་བརྟོལ་འདུག་པ་དང་། རྐང་པའི་རྒྱ་ཚིགས་ལ་སྐྱི་བཤུད་ཀྱང་བརྟོལ་འདུག རིམ་གྱིས་རྒྱ་མཚོའི་རྐང་པ་ལ་ཟུག་གཟེར་གྱི་ཚོར་བ་སྐྱེས་ཤིང་འཁྱག་སིབ་སིབ་ཀྱི་ཚོར་བ་དང་ལྷན་ཅིག་སྨྲ་མི་ཤེས་པའི་ཚོར་བ་ཞིག་ཏུ་གྱུར་སོང་། རྒྱ་མཚོས་ལྷམ་ཕུད་དེ་ལྟ་དུས། ལྷམ་ནི་འཁྱག་དར་གྱིས་བྲད་དེ་ཨི་ཁུང་ཆུང་ཆུང་ཞིག་བརྟོལ་འདུག་པ་དང་། རྒྱ་མཚོས་གོང་མཛུབ་ཀྱིས་ཨི་ཁུང་དེར་གཙགས་གཙགས་ལན་འགའ་བྱས་རྗེས། ལྷམ་ངོས་ཀྱི་ཨི་ཁུང་ནི་རྒྱ་མཚོའི་གོང་མཛུབ་ཆུད་པ་ཙམ་དུ་གྱུར་སོང་། འཁྱག་སིབ་སིབ་ཀྱི་ཚོར་བ་དེ་རིམ་གྱིས་ཚ་བེར་བེར་གྱི་ཚོར་བ་ཞིག་ཏུ་གྱུར་པ་དང་། རྒྱ་མཚོས་རྐང་འབོབ་ཀྱང་ཕུད་ནས་ལྟ་དུས། རྐང་པའི་རྒྱ་ཚིགས་ལ་སྐྱི་བཤུད་བརྟོལ་པ་ལས་ཁྲག་གི་གོང་བུ་འཛུམ་ཞིང་། ཁྲག་གི་ཐིགས་པ་གཅིག་རྒྱ་མཚོའི་རྐང་པའི་རྒྱ་ཚིགས་ལས་རིམ་གྱིས་མར་ཟགས་ཏེ་འཁྱག་དར་གས་པའི་བར་སྟོང་བརྒྱུད་ཆུ་ནང་དུ་ལྷུང་སོང་། དེ་ནི་རྒྱ་མཚོས་ཆུང་དུས་སུ་མང་དུ་བཟུང་མྱོང་བའི་ཆུ་འབུ་གློ་ཉལ་ཞིག་ཆུ་ནང་དུ་བསྐུངས་འདུག་པ་དང་ཀུན་ནས་མཚུངས། དེ་ནས། རྒྱ་མཚོ་ལོགས་སུ་བུད་དེ་རྣང་ཞིང་གི་ཞིང་ཚིགས་ཤིག་ཏུ་ཙོག་པུར་བསྡད་པ་དང་། ཅི་བྱེད་འདི་བྱེད་མ་ཤེས་པར་སྡོད་དུས་སུ། མདུན་ཕྱོགས་སུ་ཤེལ་གྱི་ཆག་རོ་ཞིག་འདུག་པ་མཐོང་བ་དང་། རྒྱ་མཚོས་ཡུད་ཙམ་ལ་ཤེལ་གྱི་ཆག་རོ་དེར་བལྟས་མཐར། ཚམ་ཚོམ་ཅི་ཡང་མེད་པར་ཤེལ་གྱི་ཆག་རོ་དེ་བླངས་ཏེ། ལྷམ་ཅིག་ཤོས་དེ་ལ་ཡང་ཨི་ཁུང་ཞིག་བརྟོལ་བ་དང་། ཨི་ཁུང་བརྟོལ་ཚར་རྗེས་སུ་ལྷམ་གཉི་གར་རེས་མོས་སུ་ལྟ་བཞིན་ཨི་ཁུང་ཕན་ཚུན་ཆེ་ཆུང་མེད་པ་ཞིག་འདུག་བསམས་ནས་རྒྱལ་ཁའི་འཛུམ་མདངས་ཤིག་རིམ་གྱིས་མངོན།
4
ས་རུབ་ལ་ཉེ།རྒྱ་མཚོས་རང་ཉིད་ཁྱིམ་ལ་ལོག་དགོས་པ་ཚོར་ཞིང་།ད་དུང་སྐམ་ཐག་མ་ཆོད་པའི་ལྷམ་གྱོན་ཏེ་ཡུལ་ལ་ལོག་པའི་ལམ་དུ་ཞུགས།རྒྱ་མཚོ་སྡེ་འདབས་ཀྱི་གཞུང་ལམ་འགྲམ་དུ་ཐོན་དུས།རང་དང་སྡེ་བ་གཅིག་པའི་ཚེ་རིང་ཕུ་ནུ་གཉིས་གཞུང་ལམ་འགྲམ་དུ་ཙོག་སྟེ་ཕར་འགྲོ་ཚུར་འོང་གི་རླངས་འཁོར་ལ་བལྟས་འདུག་པ་མཐོང་བ་དང་།ཚེ་རིང་ཕུ་ནུ་གཉིས་ཀྱིས་རྒྱ་མཚོ་མཐོང་བ་དང་ལྷན་ཅིག རྒྱ་མཚོའི་རྐང་ཡ་གཅིག་སྐམ་པོ་དང་ཡ་གཅིག་རློན་པ་ཡིན་པའི་ལྷམ་མཐོང་སྟེ།“རྒྱ་མཚོ།ཁྱོད་ཀྱི་ལྷམ་ལ་ཅི་བྱུང་སོང”ཟེར་བ་དང་། རྒྱ་མཚོས་རང་གི་རྐང་གི་ལྷམ་ལ་ལྟ་ཙམ་ཡང་མི་བྱེད་པར།“ཁྱོད་གཉིས་ད་དུང་ཁྱིམ་ལ་མི་ལོག་པར་ཅི་བྱེད”ཟེར། དེ་ནས། ཚེ་རིང་གི་ནུ་བོས་ཕུ་བོའི་ཁ་ནང་གི་སྐད་ཆ་འཕྲོག་པའི་ཚུལ་གྱིས“ངེད་ཚང་གི་ཨ་ཕ་དེ་རིང་རོང་བོ་ལ་རྒྱ་ལོའི་ཉོབ་ཆ①རྒྱག་ཏུ་བུད་སོང་། ཕུ་བོ་དང་ངེད་གཉིས་ལ་ཡུལ་སྐོར་ལྷམ་སྟེ་གོམ་པ་སོང་བ་དང་མཉམ་དུ་ལྷམ་གྱི་སྟེང་ནས་གློག་བཀར་བའི་ལྷམ་སོ་མ་རེ་ཉོ་ཡོང་ཟེར། དེ་བས། ཕུ་བོ་ངེད་གཉིས་ཀྱིས་ཨ་ཕ་ལ་བསྒུགས་ཡོད”ཅེས་ཟེར་བ་དང་། རྒྱ་མཚོས“འོ”ཞེས་པ་ལས་ངག་ལས་ཚིག་གཅིག་ཀྱང་མ་ཡོང་ཞིང་། རང་སྡེ་བའི་རྩེད་གྲོགས་གཉིས་ལ་འགྲོ་རྒྱུ་ཡིན་ཡང་མི་ཟེར་བར། སྡེ་བའི་དཀྱིལ་གྱི་ལམ་ཆེན་དེ་རུ་ཞུགས།
དོ་ནུབ་ཨ་ཕ་ཁྱིམ་དུ་ཡོད་དམ། ཁྱིམ་དུ་མེད་ཚེ་ནམ་གུང་ཆང་གིས་བད་དེ་ཡང་ཁྱིམ་ལ་ལོག་རྒྱུ་ཡིན་ནམ།ཁྱིམ་ལ་ལོག་སྟེ་ཡང་ཆང་སྐྱོན་བྱེད་རྒྱུ་ཡིན་ནམ།
མཚན་སྨག་གི་གཤོག་པས་རིམ་བཞིན་ནགས་ཚལ་སྡེ་བ་བཅུམ་པར་རྩོམ་དུས།དུད་ཁྱིམ་རེ་རེའི་ཡང་སྟེང་གི་དུད་ཁུང་ནང་དུ་དུ་བའི་ཀ་བ་རེ་བརྩེངས་འདུག་ཅིང་། རྒྱ་མཚོ་ནི་ནམ་རྒྱུན་དང་མི་འདྲ་བར་མི་བྲེལ་མི་དལ་ངང་རང་ཁྱིམ་གྱི་ཕྱོགས་སུ་འགྲོ་བཞིན་མཆིས།
5
ཁྱིམ་དུ་ཐོན་དུས། རྒྱ་མཚོ་ཐོག་མར་སོང་ནས་རང་ཉིད་ཀྱི་རྐང་གི་ལྷམ་དེ་ཨ་ཕའི་དབྱར་ཁའི་འདྲུད་ལྷམ་ཧྲུལ་པོ་ཞིག་ཡོད་པ་དེར་བརྗེས་པ་དང་། དཔེ་ཁུག་རྒྱབ་ལས་ལེན་བཞིན་ཐད་ཀར་གོ་ཁར་སོང་། རྨོ་མོ་དང་ཨ་མ་གཉིས་ཀྱིས་ནུབ་འཚལ་འཐུང་བར་བསྒུགས་འདུག་ཅིང་། ཨ་ཕ་ཁྱིམ་དུ་མི་འདུག ཁྱིམ་གྱི་མཁའ་དབུགས་ནང་དུ་ཧ་ཅང་སྙིང་མི་བདེ་བའི་ཚོར་བ་ཞིག་གིས་ཀུན་ནས་ཁྱབ་འདུག
ནུབ་འཚལ་འཐུང་དུས་ཁྱིམ་མིའི་བར་དུ་ནམ་རྒྱུན་དང་འདྲ་བར་ཁ་བརྡ་མང་པོ་མེད་ཅིང་། རྨོ་མོ་དང་ཨ་མའི་གདོང་ཡོངས་གཟབ་ནན་ནམ་སེམས་ཁུར་གྱི་རྣམ་འགྱུར་ཞིག་གིས་ཡོངས་སུ་བཟུང་འདུག རྒྱ་མཚོའི་སེམས་དུའང་ཧ་ཅང་གསལ་པོ་ཡིན་ཏེ། དེ་བས་རྒྱ་མཚོས་ཀྱང་ནུབ་འཚལ་རེམ་མར་བཏུངས་རྗེས། ལྷམ་སྒོ་ཁ་ནས་ཕུད་རྗེས་མལ་ཁང་དུ་ལོག་སྟེ་ཐད་ཀར་མལ་ཐུལ་ནང་དུ་འཛུལ་བྱུང་།
6
ཚེས་ཉི་ཤུའི་ཟླ་འོད་ནི་བཅོ་ལྔའི་ཟླ་འོད་ལྟར་གསལ་པོ་ཞིག་མིན་རུང་། ཟོར་དབྱིབས་ཀྱི་གཟུགས་སུ་མངོན་པའི་ཟླ་བའི་འོག་ཏུ། ཁྱོད་ཀྱིས་ནགས་ཚལ་སྡེ་བའི་སྡེ་མགོ་རུ་ཆགས་པའི་རྒྱ་མཚོ་ཚང་མཐོང་ཐུབ་ཅིང་། རྒྱ་མཚོ་ཚང་གི་མལ་ཁང་ཕྱི་རུ་བཞག་པའི་ལྷམ་ཆུང་དེ་ཡང་མཐོང་ཐུབ། ལྷམ་ཆུང་དེའི་ཡ་གཅིག་རློན་པ་དང་ཡ་གཅིག་སྐམ་པོ་ཡིན་ལ། རློན་པ་ཡིན་པའི་ལྷམ་དེ་ནི་རྣང་ཞིང་དུ་ཆུ་འདྲེན་དུས་གྱོན་པ་ནང་བཞིན་འདམ་བག་གིས་ཡོངས་སུ་བརྫིས་ནས་སྦགས་འདུག་པ་དང་། ད་དུང་ལྷམ་ཆུང་ཆ་དེར་ཨི་ཁུང་ཆེ་ཆུང་མེད་པ་གཉིས་བརྟོལ་འདུག་ཅིང་། གསལ་ལ་མི་གསལ་བའི་ཟླ་འོད་ནི་ལྷམ་གྱི་ཆེ་ཆུང་མེད་པའི་ཨི་ཁུང་བརྒྱུད་དེ་ལྷམ་ཆུང་ནང་རོལ་ཏུ་མོག་པོར་འཕྲོས་འདུག
7
རྨི་ལམ་དུ། རྨོ་མོ་ལགས་ཀྱིས་རྒྱ་མཚོ་ལ། “རྒྱ་མཚོ། ལོ་གསར་རྒད་པོ་དགུ་རོང་ཁོག་ན་འོང་གིན་འདུག ད་ནི་མ་གཉིད་ཡར་ལོངས་དང་། ལྭ་ལྭ་སོ་མ②དང་ལྷམ་སོ་མ་གོན་ནས་ལོ་གསར་རྒད་པོ་བསུ་རུ་འགྲོ”ཟེར་གྱིན་པ་རེས་གསལ་རེས་མོག་གིས་ཐོས་ཤིང་། དེར་མཐུད་ནས། རྒྱ་མཚོས་ཀྱང་སྔ་མོ་ནས་གྲ་སྒྲིག་བྱས་ཡོད་པའི་ལྭ་ལྭ་སོ་མ་དང་། ཨ་ཕས་ཉོས་ཡོང་བ་ཡིན་ཟེར་བའི་ཚོན་མདོག་གི་ལྷམ་སོ་མ་དེ་གྱོན་ཞིང་། ནགས་ཚལ་སྡེ་བའི་ལམ་ནང་དུ་རྒྱུག་མ་འདུར་གྱིས་ལོ་གསར་རྒད་པོ་བསུ་བཞིན་པ་རྨིས།
རྒྱ་མཚོས་ལྷམ་སོ་མ་གྱོན་ནས་ཞིང་གྲོང་འདིའི་སྲང་ལམ་ཐམས་ཅད་དང་། སློབ་གྲྭའི་གྲུ་ཟུར་གང་རུང་དུ་རང་གི་གོམ་པ་བཞག་ན་འདོད། ཁོས་ལྷམ་སོ་མ་གྱོན་ནས……
① རྒྱ་ལོའི་ཉོབ་ཆ། ལོ་གསར་ལ་མཁོ་བའི་དངོས་ཟོག་ཉོ་རུ་ཕྱིན་པ།
②ལྭ་ལྭ་སོ་མ། ཨ་མདོའི་ཁ་སྐད་དེ་གྱོན་གོས་གསར་བའི་དོན་དུ་འཇུག
རྩོམ་སྒྲིག་པ། མཁའ་མཚོ་སྐྱིད།


text:
གཡང་སྒྲོལ། (༤)
མཐའ་མའི་བསྐྱར་བཅོས། (༠༣༢༠༡༧༡༦༡༧) འབྲི་མཁན། གངས་དཀར་སེམས། ༠༣༢༠༡༧༡༥༥༨
( བཞི་པ། )
( བརྩམས་སྒྲུང་། )
The girl ( novel )
央卓女 ( 小說 )
དེ་རྗེས་གཡང་སྒྲོལ་ཡང་སློབ་ཐོན་ཟིན་ནས་བར་སྐབས་ཤིག་ཏུ་ནང་ལ་བསྡད་རྒྱུ་དང་། མགོ་སེར་རྒན་པོས་གཏམ་པ་ལྟར་གཟུགས་པོར་འཕྲོད་བསྟེན་དང་ཡིད་གཟབ་ཕྱིར་མ་བུའི་འཕྲོད་བསྟེན་ལྟེ་གནས་ཤིག་ཏུ་ལུས་སྦྱོང་དང་རླུང་སྦྱོང་འགྲིམ་བཞིན་ཡོད། ཟླ་བ་འགའི་རྗེས་སུ་ཕྲུ་གུ་སྐྱེ་ལ་ཉེ་བའི་ཉིན་ག་གེ་མོར། གཡང་སྒྲོལ་ལུས་སྦྱོང་ལྟེ་གནས་དེ་ནས་ཕྱིར་དོན་རྗེས་གཞུང་ལམ་ཟུར་དུ་སྤྱི་སྤྱོད་རླངས་འཁོར་སྒུག་ནས་བསྡད་སྐབས། དེ་སྔོན་ཡུལ་བསྐོར་སྤྲོ་འཆམ་ལ་སོང་བའི་སློབ་གྲོགས་དེ་དང་ངོ་ཐུག་རྒྱག མོ་རང་ཅུང་མི་བདེའི་མདོག་དང་བཅས་ཁོ་ལ་གཡོལ་བརྩིས་བྱས་ཀྱང་སློབ་གྲོགས་དེ་ཐད་ཀར་མོ་ལ་ཁ་ཕྱོགས་ནས་ཚུར་སླེབས་པ་མ་ཟད། གཡང་སྒྲོལ་ལགས། བཀྲ་ཤིས་བདེ་ལེགས། ཅེས་འཚམ་འདྲི་བྱས།
དེ་མུར་གཡང་སྒྲོལ་གྱིས་ཁོ་ལའང་འཚམ་འདྲི་བྱས་རྗེས་སྐད་ཆ་གང་ཡང་མ་བཤད་པར་ཁོ་རང་གཉིས་དེ་མུར་ཁ་གཏད་དེ་ལང་ནས་བསྡད། སློབ་གྲོགས་ཀྱིས་ང་རང་ཁྱོད་དང་སྐད་ཆ་ཏོག་ཙམ་བཤད་འདོད་འདུག ཕར་ཙམ་གྱི་ཚིག་ཇ་ཁང་དུ་ཏོག་ཙམ་ལྷོད་སྡོད་བྱ་ན་འགྲིག་གམ། དུས་ཚོད་མང་པོ་འགོར་གྱི་མ་རེད། ཅེས་གུས་ཞབས་དང་བཅས་སྨྲས་པར་གཡང་སྒྲོལ་ཐེ་ཚོམ་ཅུང་སྦྲགས་སློབ་གྲོགས་ལ་མོས་མཐུན་ཚུལ་གྱིས་མགོ་བོ་ལྡེམ་ཙམ་བྱས།
དེ་ནས་ཁོ་རང་གཉིས་གཞུང་ལམ་གཡས་ཕྱོགས་ལམ་ཟུར་གྱི་ཚིག་ཇ་ཁང་ཆུང་ངུ་དེར་འཛུལ། སློབ་གྲོགས་ཀྱིས་གཡང་སྒྲོལ་རྐུབ་སྟེགས་ཤིག་ཐོག་གདན་འདྲེན་ཞུས་རྗེས་ཁོ་རང་གཡང་སྒྲོལ་དང་མར་མཉམ་དུ་བསྡད། སློབ་གྲོགས་ཀྱིས་དལ་པོའི་ངང་། གཡང་སྒྲོལ་ལགས། ཁྱོད་ཀྱི་སྐུ་གཟུགས་བདེ་པོ་ཡིན་པས། ཁྱོད་ལ་ཕྲུ་གུ་འཁོར་ཡོད་པ་འདྲ། རེད་པས། ངས་གྲོགས་པོ་ཀྱཱོན་ས་ནས་ཤེས་སོང་། ཞེས་པར་གཡང་སྒྲོལ་གྱིས། ལགས་ཡིན། ཟླ་བ་གསུམ་ཙམ་གྱི་རྗེས་སུ་ང་ལ་ཕྲུ་གུ་བཙའ་རྒྱུ་རེད། ཅེས་བཤད། སློབ་གྲོགས་ཀྱིས་སྤྲོ་འཆམ་སོང་བའི་མཚན་མོ་དེའི་གནད་དོན་ལ་ངས་ངོ་མ་ཁྱོད་ལ་དགོངས་དག་ཞུ་དགོས་ཐེངས་མང་བསམ་ཡང་དུས་ཚོད་རན་པ་ཞིག་ཁྱོན་ནས་རག་མ་བྱུང་། དེའི་དགོང་མོར་ང་རག་བཟི་ཐག་ཆོད་དེ་གནས་ཚུལ་ག་རེ་ལྷག་མིན་གཅིག་ཀྱང་ཧ་གོ་གི་མི་འདུག དེ་འདྲ་ཡིན་དུས་ངས་ཁྱོད་ལ་གང་འདྲ་ཟེར་དགོས་མིན་ཡང་ཤེས་མ་སོང་་་ ཞེས་པར་གཡང་སྒྲོལ་གྱིས་ངོ་མ་བཤད་ན་མཚན་མོ་དེར་ངའང་རག་བཟི་ནས་གཉིད་ཡུལ་འདུག ཕྱི་ཉིན་ཞོགས་པ་མ་གཏོགས་ཁྱོད་རང་ངའི་འཁྲིས་སུ་ཉལ་ཡོད་པ་དེའང་ཤེས་ཚོར་མ་བྱུང་། གང་ལྟར་ཡང་ངེད་གཉིས་ཀྱི་བྱ་བ་སྡུག་ཆགས་གང་ཡང་བྱས་མེད་པར་ཁྱོད་རང་སེམས་འཁུར་དེ་འདྲ་མི་དགོས། ངའང་ཁྱོད་ལ་ཡིད་ཆེས་ཡོད། ཅེས་པར་སློབ་གྲོགས་ཀྱི་གདོང་ལ་གཞི་ནས་འཛུམ་དང་བཅས། ངོ་མ་དེ་འདྲ་ཡིན་པར་ཤོག ཁྱོད་ཀྱིས་ང་ལ་ཡིད་ཆེས་གནང་བར་ང་ངོ་མ་དགའ་ཡོད་ལགས། ཁྱོད་ཀྱི་སྐད་ཆ་དེ་དག་ཐོས་སྟབས་དེ་རིང་ནས་བཟུང་ངའི་སེམས་པའང་ལྷོད་ལ་བབས་ས་རེད། འོ་རེད། གཡང་སྒྲོལ་ལགས། དེའི་སྐོར་ངས་ཁྱོད་ཀྱི་བཟའ་ཟླར་འགྲེལ་བརྗོད་ཅིག་བྱ་དགོས་སམ། ཁོང་གིས་དེའི་སྐོར་ཁྱོད་ལ་དོགས་པ་མི་ཟ་བའི་རེ་བ་ཡོད། ཅེས་པར་གཡང་སྒྲོལ་གྱིས། ཁྱོད་རང་སེམས་འཕྲལ་མ་བྱེད། ཁོང་གིས་ངེད་གཉིས་ལ་དོགས་པ་ཟ་མི་སྲིད། ཁོང་མི་ཡག་པོ་ཞིག་རེད། ཅེས་བཤད། དེ་ནས་གཡང་སྒྲོལ་དང་སློབ་གྲོགས་གཉིས་ཀྱང་སེམས་ལྷོད་ལ་བབས་ཅིང་ཚིག་ཇ་འཐུང་ཞིང་སློབ་གྲོགས་ཀྱིས་དེ་རྗེས་མངར་ཟས་ཏོག་ཙམ་མངགས་པ་དེའང་མཉམ་དུ་ཟོས་ནས་བསྡད།
འོན་ཀྱང་སྟབས་མ་ལེགས་པ་ཞིག་ལ། སྐབས་དེར་མགོ་སེར་རྒས་པོ་གློ་བུར་དུ་ཚིག་ཇ་ཁང་དེར་རླུང་འཚུབ་འཚུབ་ཀྱིས་ཡར་འཛུལ་བྱུང་བ་མ་ཟད། ཐད་ཀར་གཡང་སྒྲོལ་དང་མོའི་སློབ་གྲོགས་བསྡད་སའི་མདུན་ཅོག་འཁྲིས་སུ་འབྱོར། ཁོས་གཡང་སྒྲོལ་ལ་ཁ་ཕྱོགས་ཏེ་ཅི་ཡིན་འདི་ཡིན་མེད་པར། ཁྱོད་རང་སྨན་ཁང་དུ་རྟག་དཔྱད་མ་འགྲོ་བར་འདིར་ག་རེ་བྱེད་ཀྱི་ཡོད། ད་མ་འགྲོ་ན་སྨན་པ་ལས་མཚམས་བཞག་འགྲོ་གི་རེད་དཱ། ཞེས་བཤད། གཡང་སྒྲོལ་གློ་བུར་བའི་གནས་སྟངས་དེས་ཅུང་ཧོན་འཐོར་ཞིང་། མོས་ཁྱེད་རང་སྐུ་རླུང་དེ་འདྲ་བཞེངས་དགོས་དོན་མེད་་་་་འོ་རེད། ངས་ཁྱོད་རང་གཉིས་ངོ་སྤྲོད་ཅིག་བྱེད། ཁོ་ངའི་སློབ་གྲོགས་་་ངས་ཁོ་ངོ་ཤེས་ཀྱི་ཡོད། བཤད་མི་དགོས། ད་འགྲོ ཅེས་མགོ་སེར་གྱིས་གཡང་སྒྲོལ་གྱི་སྐད་ཆ་དེ་དག་གོ་མ་ཐག་སྔར་བས་ཁོང་ཁྲོ་ཟ་བཞིན་དེ་ལྟར་ལན་བསློགས། སྐབས་དེར་གཡང་སྒྲོལ་གྱི་སློབ་གྲོགས་དེས་སྐུ་ཞབས་ལགས། ཁྱེད་རང་ཏོག་ཙམ་བཞུགས་རོགས་གནོངས། ངས་ཁྱེད་ལ་དེ་སྔོན་ནས་གསལ་བཤད་ཅིག་བྱ་བསམ་ཡོད་ཀྱང་དུས་ཚོད་ཁྱོན་ནས་རག་མ་སོང་། ཁྱེད་རང་འདིར་ཕེབས་པར་དཔེ་ཡག་པོ་བྱུང་། ང་ལ་སྐད་ཆ་ཚིག་འགའ་བཤད་དུ་ཆུགས་ ་་་་སློབ་གྲོགས་ཀྱི་སྐད་ཆ་མ་རྫོགས་སྔོན་བསམ་ཡུལ་ལས་འདས་པ་ཞིག་ལ་མགོ་སེར་རྒས་པོས་སྐད་ཆ་ཚིག་ཅིག་མ་བཤད་པར་གློ་བུར་དུ་གཡང་སྒྲོལ་གྱི་སློབ་གྲོགས་དེའི་གདོང་ལ་མཆོང་ནས་བསྟུད་མར་ཤུགས་ཀྱིས་ཁུར་ཚུར་ཐེངས་འགར་བཞུས་མ་ཐག་སློབ་གྲོགས་ཀྱི་ཁ་སྣ་གཉིས་ནས་ཁྲག་འཛར་བྱུང་། སློབ་གྲོགས་དེའང་ཧ་ལས་ཏེ་སོ་སོའི་ཁ་སྣ་གཉིས་ནས་ཐོན་པའི་ཁྲག་ཕྱི་བཞིན། མཚམས་ཞོག ཁྱོད་ཁོང་ཁྲོ་དེ་འདྲ་ཟ་དགོས་དོན་ག་རེ་རེད། ང་དང་གཡང་སྒྲོལ་ངེད་གཉིས་གཙང་མ་གཙང་རྐྱང་ཡིན། ཁྱོད་མི་སེམས་གནག་པོ་ཞིག་རེད། ཁྱོད་མི་མདོ་མེད་ཅིག་ཀྱང་རེད་འདུག གཡང་སྒྲོལ་བུ་མོ་བཟང་མོ་ཞིག་རེད། ཁྱོད་ཀྱིས་མོ་རང་ལ་མ་ཉེས་ཁག་གཡོག་མ་བྱེད་ན་བཟང་། སོགས་བཤད།
སྐབས་དེར་ཚིག་ཇ་ཁང་གི་སྦྱིན་བདག་དང་བཅས་མི་ཚོགས་ཁོ་ཚོའི་ཕྱོགས་སུ་རུབ་ཅིང་ལྟད་མོ་བལྟས་བྱུང་། མགོ་སེར་རྒས་པོས་ཁྱོད་ཀྱི་ཁྱི་ཁ་ཚུམས། མི་སྡུག་ཆགས་དེ་ཁྱོད་རང་རེད། ཁྱོད་ཀྱིས་དེ་སྔོན་བྱ་ངན་ག་རེ་བྱས་མིན་ངས་གསལ་པོར་ཧ་གོ་ཡི་ཡོད། ཁྱོད་འདྲ་པོ་ཨ་མའི་འོ་མ་མཚམས་མ་ཆད་པའི་བྱིས་པ་སྐྱག་ཕྲུག་ཅིག་ངའི་ཁ་གཏད་དུ་མིན་པ་དེ་ཤེས་པར་བྱོས། ད་སྡུག་ཚོད་ཟིན་ན་དགའ། དེ་མ་གཏོགས་ངས་ཁྱོད་རང་འོ་ཐག་མ་ཆོད་པའི་སྔོན་ལ་ཁྲིམས་ལ་བསྐྱེལ་ཆོག་གི་རེད། ཚུར་ལ་ཉོན་ཞིག ངེད་གཉིས་དབར་གྱི་དོན་དག་དེ་ངས་རྗེས་ནས་ག་ལེར་བརྩིས་རྒྱག་ཆོག ཅེས་ཁོང་ཁྲོ་མེ་ལྟར་འབར་བཞིན་ངར་སྐད་དེ་དག་བཤད་ཚར་རྗེས་ཕྱིར་འཁོར་ནས་གཡང་སྒྲོལ་གྱི་ལག་པ་ཤུགས་ཀྱིས་བཅུས་ཏེ་ཕྱེད་འཐེན་ཕྱེད་དྲུད་ལྟ་བུ་ཚིག་ཇ་ཁང་དེའི་སྒོ་ཕྱི་ལ་ཐོན་སོང་། སྦྱིན་བདག་དང་མི་གཞན་འགས་ཤུལ་དུ་ལུས་པའི་སློབ་གྲོགས་དེར་ཅི་བྱུང་འདྲི་བཞིན་སློབ་གྲོགས་ཀྱིས་ཀྱང་གཡུག་ཞོག ང་གེ་མི་འདུག དགོངས་དག ངས་འདིར་ཟིང་ཆ་བཟོས་སོང་་་་སོགས་དགོངས་དག་ཞུས་ཅིང་སྦྱིན་བདག་ལགས་སུ་ཇ་རིན་འབུལ་བར་སྦྱིན་བདག་གིས་ད་གཡུགས་ཞོག ཁྱོད་རང་མགྱོགས་ཙམ་སོང་ནས་སྨན་ཁང་ཞིག་ཏུ་རྟག་དཔྱད་བྱོས། ཟེར་བར་སློབ་མ་དེས་ཐུགས་རྗེ་ཆེ་ཞུས་ཏེ་ལག་རས་ཀྱིས་ཁོའི་ཁ་སྣ་གཉིས་བཀབ་ཅིང་ཚིག་ཇ་ཁང་དེ་ནས་སྒོ་ཕྱིར་བུད་སོང་།
ཟླ་བ་གསུམ་གྱི་རྗེས་སུ། གཡང་སྒྲོལ་གྱི་ལྟོ་བ་འབུར་དུ་ཇེ་དོད་དུ་སོང་བ་དང་མགོ་སེར་གྱིས་མོའི་སློབ་གྲོགས་དེ་ཚིག་ཇ་ཁང་དུ་རྫོག་རྗེས་ནས་བཟུང་སྔར་བཞིན་གཡང་སྒྲོལ་ལ་ཐེངས་འགར་ཁོས་དེ་སྔོན་གྱི་གནས་ཚུལ་དེའི་སྐོར་སེམས་ནང་བཞག་གི་མེད་ཚུལ་དང་། ཁོས་གཡང་སྒྲོལ་གྱི་སློབ་གྲོགས་དེ་ཐར་པར་བཏང་བ་ཡིན་ཚུལ། དེ་བས་ཁོས་མོ་རང་ལ་ད་དུང་ཡིད་ཆས་དང་བརྩེ་དུང་ཟབ་པོ་ཡོད་ལུགས་བཤད་དེ་གཡང་སྒྲོལ་གྱི་འགྲོ་འདུག་སྤྱོད་གསུམ་ལ་སྔར་ལྷག་གིས་ལྟ་རྟོག་གང་ལེགས་བྱེད་བཞིན་མཆིས། འོན་ཀྱང་དུས་མཚུངས་སུ་གཡང་སྒྲོལ་ཡང་བློ་མི་བདེ་བ་ཆགས་བཞིན་ཡོད། གང་ཡིན་ཟེར་ན། མོས་སེམས་ཚོར་རྣོ་པོ་དེས་ཉིན་རེ་བཞིན་མགོ་སེར་གྱིས་གློ་བུར་བའི་སྐབས་རེར་མོ་ལ་མིག་ལོག་ལྟ་སྟངས་དང་ལུས་འགུལ་སྤྱོད་ཙམ་གྱི་ཐོག་ནས་མགོ་སེར་གྱིས་མོའི་མདུན་ནས་ངོ་ཡག་གི་འཁྲབ་སྟོན་ཙམ་ལས་དོན་དངོས་ཐོག་མོ་རང་དང་སེམས་ཐག་ཇེ་རིང་འགྲོ་བཞིན་པ་ཤེས་བཞིན་ཡོད། མོའི་སེམས་ནང་དེ་འདྲ་བའི་རྣམ་རྟོག་ཅིག་འཆར་བར་བརྟེན། གཡང་སྒྲོལ་ག་དུས་ཡིན་ཡང་མགོ་སེར་ཕྱི་ལ་བུད་མ་ཐག་གཞན་ཉེ་འགྲམ་གྱི་ཁྱིམ་མཚེས་དང་བཅས་གྲོགས་པོ་གཞན་སར་སོང་ནས་ཁ་བརྡ་བྱེད་པ་དང་། ཡང་ན་ཁྲོམ་གཞུང་དུ་ཅ་དངོས་དང་སྔོ་ཚལ་འདྲ་ཉོ་བར་ཁ་གཡར་ནས་ཁྱིམ་ནང་བསྡད་ཡུན་ཡང་ཇེ་ཉུང་དུ་སོང་བ་དེ་ནི་མོ་རང་གནས་སྟངས་ཤིག་ལ་བྲོས་བཞིན་པ་དང་མཚུངས།
མགོ་སེར་གྱིས་ཀྱང་གཡང་སྒྲོལ་གྱི་གནས་སྟངས་དེ་ཤེས་ཚོར་བྱུང་ནས་ཐེངས་གཅིག་ཁོ་རང་གཉིས་མདུན་ཅོག་ཐོག་དགུང་ཟས་མཉམ་རོལ་སྐབས་ཁོས། གཡང་སྒྲོལ། ངའི་ནོར་བུ། དེང་སང་ཁྱེད་རང་ཁྱིམ་དུ་བསྡད་ཡུན་ཇེ་ཉུང་དང་། ཕྱི་ལ་ཇེ་མང་འགྲོ་གི་ཡོད་པ་འདྲ། ཁྱེད་རང་ཕྲུ་གུ་སྐྱེ་ལ་ཉེ་བས་ད་ཁྱེད་ཀྱིས་ཡིད་གཟབ་གང་ལེགས་གནང་སྐྱོང་ཡོད་པར་ཞུ། དེ་འདྲ་ཡིན་དུས་་་་ཁྱེད་རང་་་ མགོ་སེར་གྱིས་སྐད་ཆ་འདིར་མཚམས་བཞག་སྟེ་གཡང་སྒྲོལ་ལ་བལྟས་ནས་ལན་སྒུག་འདུག
གཡང་སྒྲོལ་གྱིས་ང་ཉིན་རྟག་པར་ཁྱིམ་དུ་བསྡད་ན་སེམས་གུ་དོགས་པོར་ཆགས་ཀྱི་འདུག སྨན་པས་ཟེར་ན་ཕྲུ་གུ་སྐྱེ་འཕེལ་ཡག་པོ་ཡོང་བའི་ཆེད་དུ་ཨ་མའི་སེམས་པ་སྐྱིད་པོ་བྱེད་དགོས་ཀྱི་རེད་གསུངས་ཀྱི་འདུག ཡིན་ཡང་ཁྱེད་རང་ཐུགས་འཁུར་རྩ་བ་ནས་མི་དགོས། ངས་ངེད་གཉིས་ཀྱི་བུ་ལ་གནོད་སྐྱོན་མི་ཡོང་བ་ཁེས་ལེན་ཆོག ཅེས་བཤད་པས་མགོ་སེར་གྱིས་དེ་ཐོས་མ་ཐག་ལམ་སེང་ཡར་ལང་སྟེ་གཡང་སྒྲོལ་ཕྱོགས་སུ་ཚུར་ཡོང་ནས་མོའི་དཔྲལ་བར་འོ་ཞིག་སྦྱོར། ངའི་སྙིང་སྡུག་ལགས། ཐུགས་རྗེ་ཆེ། ཞེས་བཤད་དེ་མུ་མཐུད་ཁོ་རང་བསྡད་སར་སོང་ནས་ཁོ་གཉིས་ལྷོད་དལ་གྱིས་དགུང་ཟས་ལ་རོལ།
——མུ་འགོད།


text:
ལྡོང་འབུམ་པའི་དགྲ་བླ་རྩེ་རྒྱལ་ངོ་སྤྲོད་མདོར་བསྡུས།
གླིང་གི་ཁྲི་དཔོན་ལྡོང་འབུམ་པའི་དགྲ་བླ་རྩེ་རྒྱལ་ནི། བོད་ཀྱི་དཔའ་བོའི་མི་སྣ་གླིང་རྗེ་གེ་སར་རྒྱལ་པོ་དང་རུས་རྒྱུད་གཅིག་པའི་ཚ་བོ་ཡིན་ལ། འདིའི་ཡབ་ཀྱི་རུས་རྒྱུད་ནི་ལྡོང་ཡེ་སྨོན་གྱི་རིགས་རྒྱུད་ལས་ཆད་པར་གྲགས་པའི་ལྡོང་ཆོས་འཕེན་ནག་པོ་ཞེས་པའི་གདུང་རིགས་སུ་གཏོགས་ལ། ལྡོང་གི་ནང་ཚན་དུ་ཁྲ་བོ་གླིང་ཞེས་པའི་རུས་རྒྱུད་ཅིག་བྱུང་བ་ཡང་། སྟག་ཚང་དཔལ་འབྱོར་བའི་ >ལས། ཕོ་བོ་(སྤོ་བོ་བྲིས་པ་ཡང་སྣང་)ལྡོང་ལ་མཆེད་དྲུག་ཡོད། །སྟོད་ན་སྤ་ཚབ་འབྲིང་ཡས་གཉིས། །བར་ན་རོ་འཛེར་རག་ཤི་གཉིས། །སྨད་ན་མི་ཉག་གྱི་ཐན་གཉིས། །ཆེ་དྲུག་(འདི་རིགས་ལ་ཡི་གེ་མ་དག་པ་འམ་འབྲི་ལུགས་མི་འདྲ་བ་ཡོད་པར་སྣང་)མཚན་ན་བཙུན་དྲུག་དེ། །བེ་རི་འདོ་དང་གླིང་བ་གཉིས། །རོ་འཛེ་ལ་ཕུ་དང་མདའ་པ་གཉིས། །གྱི་ཐན་ལ་རྒྱས་བསྡུས་ཆེ་ཆུང་གཉིས། །དེ་ཆེ་བཙུན་སྤེལ་མ་བཅུ་གཉིས་ཡིན། ། ཞེས་གསལ་བ་སོགས་ཀྱིས་ངེས་ལ། གླིང་དེ་ལ་གླིང་ཆེ་འབྲིང་ཆུང་གསུམ་གྱི་རིགས་རྒྱུད་བྱུང་ནས་རྒྱལ་ཁབ་ཏུ་ཆགས་ཚུལ་ཡང་། རྒྱའི་ཚིག་ཚང་ན། ཧྭན་གཉིས་(两汉 )ཀྱི་རྒྱལ་རབས་ནས་འབྲི་ཆུའི་སྟོད་རྒྱུད་དུ་ཧ་ཅང་སྟོབས་ཆེ་བའི་གདོང་མི་(多弥部落 )ཞེས་པའི་ཚོ་བ་ཞིག་ཡོད་ཅིང་། སྲོང་བཙན་སྒམ་པོས་བོན་ནག་(白狼国 )དང་འ་ཞྭ་(吐谷浑)དབང་དུ་བསྡུ་སྐབས་གདོང་གི་ཚོ་བས་དམག་རོགས་བྱས་རྗེས་སུ་བོད་བཙན་པོའི་དམག་ཚུགས་སུ་གྱུར་ཅིང་། དུས་རབས་དགུ་བ་ཙམ་དུ་གླིང་ཞེས་པས་རང་གི་རྒྱལ་ཁབ་བཙུགས་ཚུལ་གསལ་བར་གྲགས་པས་ཀྱང་ངེས། དེ་ལ་ལྡོང་ཆུང་རྒྱུད་ཀྱི་སེང་བློན་རྒྱལ་པོ་ཞེས་པར་ཁྲི་དཔོན་འབུམ་པ་ཞལ་དཀར་དང་། རོང་ཚ་དམར་ལེབ། འགག་ཚ་ཇོ་རུ་ཏེ་མ་རྒྱུད་མི་གཅིག་པའི་རིགས་སྲས་སྤུན་གསུམ་འཁྲུངས་པ་ལས། ཐ་ཆུང་ཇོ་རུ་ནི་ཕྱིས་སུ་གླིང་གི་རྒྱལ་པོར་གྱུར་ཏེ་མཚན་ལ་གླིང་རྗེ་གེ་སར་ཐོགས་ཤིང་། འདིའི་འཁྲུངས་ལོར་བོད་ཀྱི་གནའ་དེང་གི་ལོ་རྒྱུས་ཞིབ་འཇུག་པ་ཕལ་མོ་ཆེས་སྤྱི་ལོ ༡༠༣༨ ལ་བཞེད་ཀྱིན་ཡོད་མོད། བོད་ཀྱི་ལོ་རྒྱུས་ཆོས་འབྱུང་ཀུན་གྱི་སྔ་ཤོས་རླངས་ཀྱི་པོ་ཏི་བསེ་རུ་དང་བསྡུར་ནས་འོང་ན་ལོ་ངོ་བཅུ་ཕྲག་ལྷག་གི་ནོར་བ་ཤོར་ཨེ་ཡོད་དམ་སྙམ་པ་འདུག་པས་ད་དུང་དཔྱད་སྣེ་འཚོལ་རྒྱུ་གལ་ཆེ། མདོར་ན་དཔའ་བོ་འདི་རིགས་ནི་དོན་དངོས་ཐོག་ནས་དཔའ་རྩལ་སྐྱེན་གསུམ་ལྡན་ཞིང་། ཁོར་ཡུག་གི་མི་བསྲུན་གདུག་རྩུབ་ཅན་དག་ཚར་གཅོད་ཐུབ་པའི་མི་སྣ་དཔའ་སྟོབས་ཅན་རེ་རེ་ཡིན་པ་དང་། རླངས་ཀྱི་གྲུབ་ཐོབ་ཨ་མི་བྱང་ཆུབ་སོགས་བླ་མར་བསྟེན་ནས་གསང་སྔགས་ཉམས་སུ་བླངས་ཏེ་མཐར་འབྲས་འཇའ་ལུས་སུ་གཤེགས་པའི་དོན་དངོས་ཀྱི་མི་སྣ་དངོས་རེ་ཡིན་པ་ལ་འཁྲུལ་བ་མེད་ན་ཡང་། རྗེས་རབས་པས་བསྟོད་སྒྲུང་དང་། སྙན་ངག་གི་འུད་གོས་སོགས་ཚིག་རིས་སྣ་ཚོགས་པའི་ཡོལ་རས་ཀྱི་ཕག་ནས་དངོས་མཐུན་གཏན་ཚུགས་ཀྱི་ལོ་རྒྱུས་ཤིག་རྙེད་རྒྱུ་ཡོད་དམ་སྙམ་ན་ཡོད་དེ། དེ་ཡང་དོན་དངོས་ལོ་རྒྱུས་སྟེང་བྱུང་མྱོང་བའི་དཔའ་བོའི་མི་སྣ། ལྷ་སྲས་དགྲ་བླ་རྩེ་རྒྱལ་ལ་མཚོན་ནས་བཤད་ན། མདོ་ཁམས་སའི་རྗེ་བོ་གླིང་དཀར་ཆོས་རྒྱལ་ཆེན་པོའི་རྒྱལ་རབས་ཇི་ལྟར་བྱོན་ཚུལ་ཡུལ་སྲོལ་དང་བཅས་པ་ཉུང་ངུར་བསྡུས་པ་སྐལ་བཟང་ལྷ་ཡི་དགའ་ཚལ་སོགས། གནའ་དེང་གི་གླིང་ཚང་རྒྱལ་རྒྱས་བསྡུས་ཡོངས་བཞེད་པ་གཅིག་མཐུན་དུ་གླིང་རྗེ་གེ་སར་གྱི་ཕུ་བོ་འབུམ་པའི་ཞལ་དཀར་དང་། ཡུམ་རག་བཟའ་དགེ་མཚོ་ཟུང་གི་སྲས་སུ་ རབ་བྱུང་དང་པོའི་ལྕགས་སྟག་[ཕྱི་ལོ་༡༠༥༠]ལོར་འཁྲུངས་པར་ཞལ་མཐུན་པ་དང་། ལོ་ཚུགས་འདི་གླིང་སྒྲུང་རྟོགས་བརྗོད་ཡོངས་ཀྱི་ནང་ནས་གླིང་གེ་སར་ལོ་རྒྱུས་དངོས་དང་ཐག་ཉེ་ཞིང་། དོན་དངོས་ལོ་རྒྱུས་ཀྱི་ཆ་མང་པའི་གླིང་སྒྲུང་། ཧོར་གླིང་གཡུལ་འཐབ་ཀྱི་སྒྲུང་རྙིང་རིགས་མི་འདྲ་བ་ལྔ་ཙམ་དང་དམངས་ཁྲོད་ཀྱི་ངག་རྒྱུན་རྣམས་གོང་མཐུན་དུ་གླིང་རྗེ་གེ་སར་དགོང་གྲངས་བཅོ་ལྔའི་སྟེང་བྱང་ངམ་རིང་བདུད་ལ་ཕེབས་པ་དང་། བདུད་ཡུལ་དུ་ལོ་ཧྲིལ་བོ་དགུ་འདས་ནས་ཕྱིར་ཕེབས་སྐབས། ཧོར་ཨ་ཆེན་གྱི་དམག་དཔུང་གླིང་ལ་ཤོར་ནས་ཕུ་བོ་འབུམ་པ་ཞལ་དཀར་སྐུ་བཀྲོངས་པ་སོགས་གླིང་ལ་ཆག་འཇིག་ཆེན་པོ་ཐེབས་ཡོད་ཚུལ་དང་། ཚ་བོ་དགྲ་བླ་རྩེ་རྒྱལ་དགུང་ལོ་བཅུ་གཅིག་ཡས་མས་ལ་སླེབས་ཡོད་ཚུལ་སོགས་གསལ་བས་ཤེས་ཐུབ། མདོར་ན་འབུམ་པའི་དགྲ་བླ་རྩེ་རྒྱལ་ནི་གླིང་རྗེ་གེ་སར་གྱི་ཚ་བུ་དངོས་ཡིན་ལ། ཕྱིས་སུ་སྲས་ཀྱི་དོད་ལྟ་བུར་གྱུར་ཡོད་པ་དང་། དཔའ་ཕོ་རྩལ་བློ་ཐབས་མཁས་སོགས་གང་གི་ཆ་ནས་ཀྱང་འབུམ་པའི་རྒྱུད་པ་ཟིན་པའི་བུ་ཞིག་ཡིན་ཕྱིར། གླིང་རྗེ་གེ་སར་གྱིས་གླིང་རྒྱལ་ཁབ་སྤྱིའི་ཆབ་སྲིད་དང་དམག་དོན་གྱི་ཁེ་དབང་གཏད་ཡུལ་གྱི་རྒྱུད་འཛིན་ཁྲི་དཔོན་ཆེན་པོའི་ཐོབ་ཐང་ཅན་གཅིག་པུ་ཡིན། དེ་ནི་གླིང་རྗེ་གེ་སར་ཉིད་ཀྱི་ཞལ་ནས་བུ་མེད་ཀྱང་ཚ་བོ་བུ་ལས་ལྷག་ཅེས་གསལ་ཁ་ཅན་གསུངས་མྱོང་བའི་ངག་རྒྱུན་ལོ་རྒྱུས་དང་སྒྲུང་ཚིག་མཇལ་རྒྱུ་ཡོད་ལ། དེ་བཞིན་དུ་རྒྱལ་ཡུམ་སེང་ལྕམ་འབྲུག་མོའི་གླུ་མང་པོ་ན་ཡང་། ལྷ་སྲས་དགྲ་བླའི་མ་ཡར་ཡིན་ཞེས་མཐོང་རྒྱུ་ཡོད་པ་སོགས་ཀྱིས་མཚོན། འབུམ་པའི་དགྲ་བླ་མཆོག་གླིང་ཚང་གི་ཆབ་སྲིད་འཛིན་པའི་གདུང་རྒྱུད་ངོ་མར་གྱུར་ཡོད་པར་ཤེས་བྱེད་མང་། ལྷ་སྲས་ཁོང་གི་སྐུ་ཚེའི་ནང་གླིང་རྗེ་གེ་སར་གྱི་ཞབས་ཞུ་དང་ཤར་ཁྲ་བོ་གླིང་གི་ཇུས་དོན་གྱི་ཆེད། ཕྱོགས་སོ་སོའི་དགྲ་སྡེ་གྲངས་ཀྱིས་མི་ཆོད་པར་དམག་འདྲེན་གཡུལ་ལས་ཀྱི་སྐབས་དམག་སྤྱིའི་འགན་བླངས་ནས་བྱས་རྗེས་ཆེན་པོ་བཞག་ཡོད་པ་ནི། གནའ་བོའི་དུས་ཀྱི་སྒྲུང་རྙིང་སྨུག་གུའི་དྲེལ་རྫོང་དང་། གྲུ་གུ་གོ་རྫོང་སོགས་སུ་གསལ་བས་མཚོན་ཡོད། ལྷག་པར་ཁུ་བོ་གླིང་རྗེ་གེ་སར་མཆོག་གི་མདུན་ནས་ཐུན་མོང་དང་ཐུན་མིན་གྱི་གདམས་ཟབ་མང་དུ་གསན་ཏེ་སྐུ་ཚེའི་སྨད་ཉམས་ལེན་ལ་འབད་དེ་མཐར་འབྲས་ཡང་དག་པའི་ལམ་ནས་འཕོ་ཆེན་གྱི་སྐུ་བརྙེས་ཡོད་པའི་ཐད་དུ་ཡང་ངག་རྒྱུན་དང་རྣམ་སྒྲུང་མང་དུ་མཆིས། མདོར་ན་ཁོང་ནི་བོད་ཀྱི་དཔའ་བོའི་མི་སྣ་གྲགས་ཆེན་གྱི་གྲས་ཤིག་ཡིན་པར་མ་ཟད། བོད་ཀྱི་ལྡོང་རིགས་གླིང་གི་རུས་ཚན་ཕྱི་མ་དག་གི་ཡང་མེས་དམ་པ་ཡང་ཡིན་ཚུལ། ཁོང་དང་ཡུམ་དར་བཟའ་གཡུ་སྒྲོན་ཟུང་ལ་སྲས་ཨ་མཉེན་རྒྱལ་བ་སྐྱབས་ཟེར་བ་འཁྲུངས། སྲས་འདི་ལ་མཚན་གྱི་རྣམ་གྲངས་མང་པས་ལོ་རྒྱུས་པ་ཚོར་ཉོག་དྲ་ཅུང་བྱུང་ཨེ་ཡོད་དམ་སྙམ་པའི་དཔྱད་སྒོ་ཡང་འདུག གང་ལྟར་འདི་ཡབ་སྲས་ཀྱི་སྐུ་དུས་སུ་གླིང་རྗེ་གེ་སར་གྱི་རྣམ་འཕྲུལ་དུ་གྲགས་པའི་བོད་ཀྱི་སྐྱེས་ཆེན། ཡེལ་བ་གྲུབ་ཆེན་ཡེ་ཤེས་བརྩེགས་གླིང་གི་རྒྱལ་སར་གདན་གྲངས་ཤིང་། མེས་པོའི་ཤུལ་བཞག་གི་ནང་རྟེན་དང་ཤུལ་བཞག་མང་པོ་ལ་རང་ནོམས་རང་བདག་མཛད་ཚུལ། བྱང་རྟ་རྣ་རྣམ་གྲོལ་ཐར་པ་ཆེན་པོའི་གླིང་གི་ལོ་རྒྱུས་མདོར་བསྡུས་བཀོད་པ་བཀྲ་ཤིས་ལྷ་ཡི་རྔ་སྒྲ་དང་། གླིང་ཚང་རྒྱལ་རབས་རྣམས་སུ་གསལ་ཚུལ་སོགས་དཔྱད་གཞི་འདུག་པས་གླིང་གེ་སར་ཞིབ་འཇུག་པ་སྤྱི་དང་ལྷག་པར་གླིང་ཚང་རྒྱལ་རྒྱུད་དང་འབྲེལ་ཡོད་པ་ཚོས་ལོ་རྒྱུས་དྲང་ཕྱོགས་ནས་འཚོལ་རྒྱུ་གལ་ཆེའོ། །
ཞེས་ལེགས་སྨོན་རི་མོའི་སྒྱུ་རྩལ་སློབ་གྲྭའི་སློབ་མ་འགའ་ལ་དགོས་མཁོ་བྱུང་བ་ལྟར་སྨིན་དབུས་པོས་དཔྱད་གཞིར་༢༠༡༣ ལོའི་ཟླ་དགུ་བའི་ཚེས ༢༥ ལ་འཕྲལ་དུ་ཕུལ་བ་དགེ།


text:
ལྷུག་རྩོམ་བྱ་ཆུའི་བཞུར་རྒྱུན།
པ་དང་ང་ཚོར་དགོད་བྲོ་བའི་ཀུ་རེ་བཤད་པ་དང་བསླབ་བྱ་རེ་འགའ་གནང་བྱུང་། དེ་ནས། རིམ་བཞིན་སློབ་ ཚན་དང་པོ་སྟེ་ཁ་ཆེའི་ཕ་ལའི་བསླབ་བྱ་ཞེས་པའི་སློབ་ཚན་དེ་ཁྲིད་རྗེས། ང་རང་ཉིད་ཀྱིས་སློབ་སྦྱོང་ལ་ཧུར་ བརྩོན་བྱེད་པའི་འདུན་པ་ཞིག་གནངས་བྱུང་། དུས་ད་ལྟ་ནས་བཟུང་སྟེ། བྱ་བ་ཆུང་ངུ་ནས་བཟུང་སྟེ། ཆུ་ ཤེལ་ལྟ་བུའི་བློ་རིག་དང་། ཆུ་སྐྱེས་ལྟ་བུའི་ལང་ཚོ་ཡི་དུས་འདིར་སློབ་སྦྱོང་ལ་ཧུར་བརྩོན་བྱེད་རྒྱུ་ཡིན་པའི་དམ་ བཅའ་བཞག་པ་ཡིན།
བདག་གི་གུས་པར་འོས་བའི་དགེ་རྒན་ཀུན་འཚོ་སྐྱིད། ལྕགས་མོ་ཡག (བོན་སྐོར།)
དགེ་རྒན་ཀུན་འཚོ་སྐྱིད་ནི་ངའི་ཆེས་ཐོག་མའི་བོད་ཡིག་དགེ་རྒན་ཡིན་ལ། མོ་རང་ནི་གཟུགས་རིང་ཞིང་ ཤ་རིད་པ་དང་། མོའ ི་ངོ་གདོང་ནག་ཞིང་སྐྲ་ལོ་རིང་བ་ཞིག་ཡིན། མོ་སོང་ན་ནམ་ཡང་ལྷུན་ཆགས་ཀྱིས་འགྲོ་ སྟངས་ཤིག་ཡོད། མོ་ནམ་རྒྱུན་སློབ་ཁྲིད་མ་འཚོག་སྔོན་སློབ་ཁང་དུ་འབྱོར་ནས་ང་ཚོ་ལ་དགོད་བྲོ་བའི་ཀུ་རེ་དང་ བསླབ་བྱ་གནང་གིན་ཡོད། སློབ་ཁྲིད་འཚོག་རྗེས་ང་ཚོ་ལ་སློབ་ཁྲིད་བྱེད་པ་ཡིན་ལ་དུས་རྒྱུན་དུ་ནངས་སྔ་ལངས་ དང་དགོང་ཕྱི་ཉལ་བྱས་ཏེ་ང་ཚོ་དང་མཉམ་དུ་མོས་ང་ཚོ་ལ་སློབ་ཁྲིད་དང་ཡང་ན་སློབ་སྦྱོང་བྱེད་དུ་བཅུག་པ་ རེད། ཉི ན ་ཞི ག ་ལ་མོ ས ་ང་ཚོ ་ ཁྲི ད ་དེ ་ རྩེ ད ་དུ་སོ ང ་ནས་ངཚོ འི ་ འཛི ན ་གྲྭའི ་ སློ བ ་གྲོགས་བཀྲ་ཤི ས ་ཀྱི ས ་སྙན་ འཇེབས་ལྡན་པའི་གླུ་དབྱངས་ཤིག་བླངས་བ་ན། དགེ་རྒན་གྱིས་ང་ཚོར་འདི་ལྟར་བཤད་དེ། མི་ཞིག་ཡིན་ན་སློབ་ སྦྱོང་དང་སྒྲིག་ལམ། གླུ་དབྱངས། རྩེད་མོ་སོགས་ཕྱོགས་གང་ཐད་ནས་བཟང་ན་ད་གཟོད་སློབ་མ་ཡ་རབས་ཚད་ ལྡན་ཡིན་ཟེར། དུས་དེ་ནས་བཟུང་སྟེ་ངའི་དགེ་རྒན་གྱི་སྐད་ཆ་བཤད་པ་དེ་སེམས་ལ་དམ་པོ་བཟུང་སྟེ་ངས་ ཕྱོགས་གང་ཐད་ལ་ཧུར་བརྩོན་བྱས་པ་ཡིན།
ཕ་ཡུལ་འབྲོག་རུ་བོན་སྐོར། ཏིང་འཛིན་སྒྲོལ་མ།
ང་རང་ག་ས་གང་དུ་སོང་ཡང་ནམ་ཡང་བརྗེད་པར་དཀའ་བའི་ཕ་ཡུལ་དེ་ནི་ལྷུང་ལྷུང་དལ་གྱིས་འབབ་ པའི་བྱ་ཆུ་རིང་མོའ་ི འགྲམ་ངོགས་སུ་གནས་ཡོད་ལ་སྐྱིད་པའི་སྨན་ལྗོངས་ཤིག་སྟེ་བྱ་གཞུང་གསེར་ལྡན་རིང་མོའ་ི ཕང་བར་ཆགས་པའི་་ཕ་ཡུལ་བོན་སྐོར་རེད། ཕ་ཡུལ་དེ་ན་མིག་ལ་མཛེས་ཤིང་ཡིད་དུ་འོང་བའི་རྩྭ་ཐང་དང་རྣ་ ལ་སྙན་ཞིང་ལྷུང་ལྷུང་དལ་གྱིས་བཞུར་བའི་བྱ་ཆུ་སྔོན་མོ་བཅས་ཡོད། ཕ་ཡུལ་ལགས།
ཕ་ཡུལ།
ཁྱེད་ནི་ནམ་ཡང་ང་རང་འཚར་ལོངས་བྱུང་སའི་གཞིས་ཁྱིམ་དྲོན་མོ་ཡིན། 34
The journal includes non-political poetic and literary works, non-fiction essays, and short stories translated from Chinese and English. A m...
Published on Nov 20, 2013
The journal includes non-political poetic and literary works, non-fiction essays, and short stories translated from Chinese and English. A m...


text:
༡ ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཁོར་ཡུག་སྲུང་སྐྱོབ་ཀྱི་ཁྲིམས།
中华人民共和国环境保护法
བཅའ་ཁྲིམས་འདི་ནི། ༡༩༨༩ ་ལོར་གསར་བཟོ་དང་། ༢༠༡༤ ་ལོར་བསྐྱར་བཅོས་བྱས་ཏེ། ༢༠༡༥ ་ལོའི་ཟླ་དང་པོ་ནས་བཟུང་ལག་བསྟར་བྱས་པ་རེད། བཅའ་ཁྲིམས་འདིས་ཁོར་ཡུག་སྲུང་སྐྱོབ་ཀྱི་འགན་གཙོ་བོ་དེ་ས་གནས་སྲིད་གཞུང་གིས་ཁུར་དགོས་པར་གཏན་འབེབས་བྱས་ཏེ། སྲིད་གཞུང་གིས་ཁོར་ཡུག་གི་སྤུས་ཚད་ཉམས་པ་སོར་ཆུད་དང་མ་ཉམས་གོང་སྤེལ་སྒོས་ཁོར་ཡུག་གི་སྤུས་ཚད་གང་ཞིག་རྒྱལ་ཁབ་ཀྱིས་གཏན་ལ་ཕབ་པའི་ཚད་གཞི་ལོན་པ་བྱེད་པའི་འགན་འཁྲི་སྒྲུབ་དགོས་པར་བསྟན་ཡོད། སྲིད་གཞུང་གི་ལས་དོན་ལམ་ལྷོངས་དང་ལེགས་འགྲུབ་ཡོང་བའི་ཆེད་དུ། སྲིད་གཞུང་གི་
ཁོར་ཡུག་ལས་དོན་ལ་མང་ཚོགས་ཀྱིས་ལྟ་རྟོག་སྐུལ་འདེད་བྱེད་པའི་ཐོབ་ཐང་ཡོད་པའང་གཏན་འཁེལ་བྱས་ཡོད། བཅའ་ཁྲིམས་འདིའི་དོན་ཚན་ ༥༣ ་པའི་ཚན་པ་དང་པོའི་ནང་དུ། སྤྱི་དམངས་དང་ཁྲིམས། གང་ཟག རྩ་འཛུགས་ཚོགས་པ་ཁག་གཞན་ལ་ཁོར་ཡུག་གི་ཆ་འཕྲིན་རྒྱུས་ལོན་བྱེད་པའི་ཐོབ་ཐང་ཡོད་པ་མ་ཟད། ཁོར་ཡུག་སྲུང་སྐྱོབ་ཀྱི་ལས་དོན་ནང་དུ་མཉམ་ཞུགས་བྱེད་པ་དང་། ཁོར་ཡུག་སྲུང་སྐྱོབ་ཀྱི་ལས་དོན་ལ་ལྟ་རྟོག་སྐུལ་འདེད་བྱེད་པའི་ཐོབ་ཐང་ཡོད་ཅེས་གཏན་ལ་ཕབ་ཡོད། དེར་བརྟེན། སྤྱི་དམངས་ཀྱིས་རང་ཉིད་གནས་སའི་ཁོར་ཡུག་ལ་གཏོར་བརླག་དང་འབག་བཙོག་ཐེབས་ཀྱི་ཡོད་པར་བསམ་ན། ས་གནས་སྲིད་གཞུང་ལ་འབྲེལ་བ་བྱས་ནས་དེའི་སྐོར་གྱི་གནས་ཚུལ་ཤེས་རྟོགས་དང་། རང་ཉིད་ཁོར་ཡུག་སྲུང་སྐྱོབ་ལས་དོན་ནང་མཉམ་ཞུགས་བྱེད་པ་ནི་ཐོབ་ཐང་ལོངས་སུ་སྤྱོད་པའི་ཆ་ཤས་ཤིག་ཡིན། དེ་ནས་ས་གནས་སྲིད་གཞུང་གིས་ལོ་རེར་ཁོར་ཡུག་སྲུང་སྐྱོབ་ཀྱི་ལོ་འཁོར་སྙན་ཐོ་དང་། ལོ་དེར་ཁོར་ཡུག་དང་འབྲེལ་བའི་གནད་དོན་ཚབས་ཆེན་ཅི་བྱུང་གི་སྐོར་ལ་གསལ་བཤད་ཡི་གེ་བྲིས་ཏེ། རང་ཉིད་གང་གི་ཁོངས་སུ་གཏོགས་པའི་དམངས་ཆེན་ལྷན་ཁང་ལ་ཞུ་འབུལ་བྱས་ཏེ། དམངས་ཆེན་ལྷན་ཁང་གིས་ལྟ་རྟོག་བྱེད་དུ་འཇུག་དགོས། དོན་ཚན་འདིས། དམངས་ཆེན་ལྷན་ཁང་ནང་བྱ་བ་སྒྲུབ་བཞིན་པའི་བོད་ཁུལ་གྱི་བླ་ཆེན་མི་དྲག་དག་ལ་རང་གི་ཁོངས་གཏོགས་ཀྱི་ལྷ་སྡེ་མི་སྡེའི་སྣོད་བཅུད་ལ་གཞན་གྱིས་གཏོར་བརླག་བྱས་དང་བྱེད་བཞིན་པའི་གནས་ཚུལ་ཅི་ཡོད་ཐེར་འདོན་དང་། དཀའ་རྙོག་ཡོ་བསྲང་གི་དབང་ཚད་ཡོད་པ་གསལ་པོར་བསྟན་ཡོད། དེའི་རྒྱུ་མཚན་གྱིས། དམངས་ཆེན་རྒྱུན་ལས་ནང་བྱ་བ་སྒྲུབ་ཀྱིན་པའི་བླ་དཔོན་ཚོས་སྲིད་གཞུང་དང་ཁེ་ལས་གཉེར་མཁན་གཞན་མཉམ་འབྲེལ་སོགས་ཀྱི་གནས་སྟངས་འོག་ནས་བླ་རི། བླ་མཚོ། གནས་ཆེན་སོགས་འདུས་པའི་ཁོར་ཡུག་ལ་གཏོར་བརླག་བྱེད་པའི་རིགས་མཚམས་འཇོག་བྱེད་པར་སྐུལ་འདེད་དང་། དེར་ཚོད་འཛིན་བྱེད་པ། དེར་ཁ་གཏད་གཅོག་པའི་འགན་འཁྲི་དང་མགོ་འདྲེན་བྱེད་པའི་དབང་ཆ་ཡོད། དེ་ནི་ཁྲིམས་ལུགས་ཀྱི་རྒྱབ་རྟེན་ཡོད་པའི་དབང་ཆ་ཞིག་ཡིན། ཁྲིམས་ལུགས་དེས་སྐྱེ་ཁམས་དམར་ཐིག་ཅེས་པའི་ལམ་སྲོལ་གཏོད་དེ། སྐྱེས་ཁམས་ཉམས་ཆག་གི་ས་ཆ་གང་ཞིག་ཐིག་ཚད་བླངས་ཏེ། སྲུང་སྐྱོབ་ནན་ཏན་བྱེད་ཀྱིན་ཡོད་པས། ཚད་ཐིག་བླངས་པའི་ས་ཁོངས་དེའི་ནང་དུ་ས་བརྐོ་རྡོ་སློག་བྱེད་མཁན་བཀག་སྡོམ་དང་། ངོ་རྒོལ་བྱེད་སླ་བ་བཟོས་ཡོད། ཁོར་ཡུག་སྲུང་སྐྱོབ་ཀྱི་ལས་དོན་ནི་སྲིད་གཞུང་ཁོ་ནས་ཐེག་པའི་ལས་དོན་ཞིག་མིན་པར་གཞིགས་ཏེ། ཁྲིམས་ལུགས་འདིའི་ནང་དུ་མི་དམངས་དང་། སྐྱིད་སྡུག་ཚོགས་པ་བཅས་ལ་ཁོར་ཡུག་སྐཔོར་གྱི་ཆ་འཕྲིན་རྒྱུས་ལོན་གྱི་ཐོབ་ཐང་ཡོད་པ་དང་། ལྟ་སྐུལ། མཉམ་ཞུགས་བཅས་ཀྱི་ཐོབ་ཐང་ཡོད་པ་གཏན་འཁེལ་བྱས་ནས་ཁོར་ཡུག་དང་འབྲེལ་བའི་གནད་དོན་ལ་ས་གནས་སྲིད་གཞུང་གི་ཁོར་ཡུག་ལས་ཁུངས་ཀྱིས་དོ་སྣང་མི་བྱེད་པའམ། ཁེ་ལས་གཉེར་མཁན་དང་མཉམ་འབྲེལ་བྱས་ནས་ཁོར་ཡུག་ལ་གཏོར་བརླག་བྱེད་པ་སོགས་ཀྱི་གནས་ཚུལ་བྱུང་ན། མི་དམངས་ཀྱིས་གོང་རིམ་སྲིད་གཞུང་གི་ཞིབ་རྟོག་ལས་ཁུངས་(监察机关)ལ་ཞུ་གཏུག་བྱས་ཏེ་ཐེར་འདོན་དང་ཡོ་བསྲང་བྱེད་ཆོག་པར་བཤད་ཡོད། དེས་མི་ཚད་ཁྲིམས་དེས་སྤྱི་ཕན་གཏུག་བཤེར་གྱི་ལམ་ལུགས་ངོས་ལེན་བྱས་ཏེ། སྤྱི་ཚོགས་ཚོགས་པ་ལ་ཁོར་ཡུག་གི་ཆེད་དུ་དམངས་དོན་སྤྱི་ཕན་ཞུ་གཏུག་བྱེད་ཆོག་པའི་ཐོབ་ཐང་སྤྲད་ཡོད།
བོད་ཁུལ་ལ་མཚོན་ན། འདི་འདྲའི་ཁོར་ཡུག་སྤྱི་ཕན་གྱི་རིགས་གཏུག་བཤེར་བྱས་ཆོག་པའི་ཁོར་སྲུང་ཚོགས་པ་མང་པོ་མེད་ནའང་། ང་ཚོར་དགོན་པ་མང་པོ་ཞིག་ཡོད་པས། ང་ཚོས་མི་རིགས་རང་གི་བསམ་བློའི་རིག་གནས་དང་འཚོ་གནས་རིག་གནས་ཀྱི་ཆ་ནས་དགོན་པ་ཁག་གིས་དུས་ཡུན་རིང་པོ་ནས་ཁོར་ཡུག་སྲུང་སྐྱོབ་ཀྱི་ལས་དོན་རིམ་ཅན་དུ་བསྒྲུབས་དང་སྒྲུབ་བཞིན་པའི་གནས་བབ་ལ་ཁོར་ཡུག་སྲུང་སྐྱོབ་ཀྱི་ནུས་པ་དང་ཁྱད་ཆོས་ལྡན་པའི་ངོས་དེ་རྒྱུ་མཚཉ་དུ་བཀོད་ནས། བོད་ཁུལ་གྱི་དགོན་པ་ཁག་ཁོར་ཡུག་སྲུང་སྐྱོབ་ལས་དོན་གྱི་ཆ་ནས། སྤྱི་ཕན་གཏུག་བཤེར་བྱེད་ཆོག་པའི་ཁྲིམས་མཐུན་སྒྲིག་ཚོགས་ལྟ་བུའི་ནུས་པ་ཅན་དུ་བསྒྱུར་རྒྱུ་དང་། དེར་རྒྱལ་ཁབ་ཀྱིས་ངོས་ལེན་ཐོབ་པ་ཡིན་ན། དེས་ཀྱང་བོད་ཀྱི་སྣོད་བཅུད་སྲུང་སྐྱོབ་ལ་ཕན་པ་བླ་ལྷག་འབྱུང་ངེས་པ་ཡིན། ཁྲིམས་འགལ་གྱིས་གཏེར་ཁ་བསྔོག་པའམ་བཟོ་གྲྭ་བཙུགས་ནས་ས་ཆུ་འབག་བཙོག་བཟོས་དང་བཟོ་བཞིན་པ། བཟོ་སྲིད་པ་བཅས་ཀྱི་གནས་ཚུལ་བྱུང་བ་ཡིན་ན། རྫོང་རིམ་པའི་སྲིད་གཞུང་གིས་བཟོ་གྲྭ་དེ་དག་གི་ཡོ་བྱད་དང་འཕྲུལ་ཆས་སོགས་གཞུང་བཞེས་བྱས་ཆོག་པ་མ་ཟད་འབྲེལ་ཡོད་བཟོ་གྲྭའི་མགོ་ཁྲིད་མི་སྣ་སོགས་སྲིད་འཛིན་བཀག་ཉར་ཀྱང་བྱས་ཆོག ཡང་། སྲིད་གཞུང་གི་ལས་བྱེད་རྣམས་ཀྱིས་ལས་དོན་འཐུས་ཤོར་བཏང་ལ་བ་བརྟེན་ནས་ཁོར་ཡུག་ལ་གནོད་སྐྱོན་ཚབས་ཆེན་བཟོས་ཚེ། འབྲེལ་ཡོད་མགོ་ཁྲིད་དང་ལས་བྱེད་པ་གནས་དབྱུང་གཏོང་བའམ་རྩ་དགོངས་ཞུ་དགོས་པའི་གཏན་འཁེལ་ཀྱང་བྱས་ཡོད། དེས་ན། ས་གནས་མང་ཚོགས་ཀྱིས་ཁོར་ཡུག་ལ་དོ་སྣང་མི་བྱེད་པའི་མགོ་ཁྲིད་རིགས་ལ་རྩ་དགོངས་ཞུ་དགོས་པའི་རེ་འདུན་བཏོན་ནས། སྲིད་གཞུང་གིས་གཏན་འབེབས་ལྟར་ཁོར་སྲུང་ལས་དོན་ལ་ནན་ཏན་བྱེད་པར་སྐུལ་འདེད་བྱས་ན་འགྲིག
༢ ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཁོར་ཡུག་ཕོག་ཐུག་ཚོད་དཔག་བཅའ་ཁྲིམས།
中华人民共和国环境影响评价法
ཁྲིམས་འདི་ནི། ༢༠༠༣ ལོར་བཟོས་ཏེ། ༢༠༡༦ ་ལོར་བསྐྱར་བཅོས་བྱས་པ་རེད། ཁོར་ཡུག་ཕོག་ཐུག་ཚོད་དཔག་ཅེས་པ་ནི་འཛུགས་སྐྲུན་དང་བཀོད་འདོམས་བྱ་གཞག་གི་རྣམ་གྲངས་ཤིག་ལག་བསྟར་བྱས་པའི་རྗེས་སུ། དེས་ཁོར་ཡུག་ལ་ཕོག་ཐུག་དང་ངན་ཕྱོགས་ཀྱི་ཤན་ཤུགས་གང་དག་ཐེབས་པར་དཔྱད་པ་དང་ཚོད་དཔག་བྱེད་པའི་ལས་དོན་གྱི་རྣམ་གཞག་ཅིག་ལ་ཟེར། འཛམ་གླིང་ཤར་ནུབ་ཀྱི་རྒྱལ་ཁབ་མང་པོས་རང་བྱུང་ཁམས་ལ་གནོད་འཚེ་བྱེད་པའི་དཔལ་འབྱོར་འཕེལ་རྒྱས་དང་། དཔའ་འབྱོར་འདུ་འགོད་ཀྱི་ལས་ཀ་མཐར་ལྷུང་དག་གི་མཇུག་འབྲས་ནི་སྐྱི་གཡའ་བ་ཞིག་ཡིན་པ་ནི་དོན་དངོས་གྱིས་ར་སྤྲོད་བྱས་ཟིན་པའི་བདེན་པ་ཞིག་ཏུ་གྲུབ་ཟིན་ལ། རང་རེའི་རྒྱལ་ཁབ་ཀྱིས་ཀྱང་དེ་ལས་བསླབ་བྱ་དང་གྱོང་གུད་མི་ཉུང་བ་རག་ཟིན་པའི་དངོས་ཡོད་གནས་ཚུལ་རྒྱབ་ལྗོངས་བྱས་ཏེ། ཁོར་ཡུག་སྲུང་སྐྱོབ་བྱེད་པའི་སྲིད་བྱུས་དང་ཁྲིམས་ལུགས་འདི་དག་གཏན་ལ་ཕབ་པ་རེད། ཁོར་ཡུག་ལ་ཕོག་ཐུག་ཚོད་དཔག་བྱེད་ཡུལ་ལ་རིགས་གཉིས་ཡོད། དེ་ནི་རྒྱལ་སྲིད་སྤྱི་ཁྱབ་ཁང་དང་དེའི་ལས་ཁུངས་ཀྱིས་ས་ཆ་དང་གཙང་པོ་དང་། མཚོ་སོགས་ཇི་ལྟར་འཛུགས་སྐྲུན་དང་གསར་གཏོད། བཀོལ་སྤྱོད་བཅས་བྱེད་པའི་ལས་འཆར་ལ་ཁོར་ཡུག་ལ་ཕོག་ཐུག་ཚོད་དཔག་བྱེད་པའི་རིགས་གཅིག་དང་། སྲིད་གཞུང་རིམ་པས་གཏན་འཁེལ་བྱས་པའི་ཞིང་འབྲོག་ལས་དང་རང་བྱུང་ཐོན་ཁུངས་དང་གྲོང་ཁྱེར་འཛུགས་སྐྲུན་ལས་འཆར་གྱིས་ཁོར་ཡུག་ལ་ཕོག་ཐུག་ཅི་འབྱུང་ལ་ཚོད་དཔག་དང་བཀོད་འདོམས་བྱེད་པ་བཅས་རིགས་གཉིས་ཡོད། མདོར་ན། འཛུགས་བསྐྲུན་གྱི་ལས་གཞི་གང་ཞིག་སྤེལ་བ་ཡིན་ན། དེས་ཁོར་ཡུག་ལ་ཕོག་ཐུག་དང་ཤན་ཤུགས་གང་ཞིག་ཐེབས་རྒྱུ་ཡིན་པ་ཚོད་དཔག་བྱེད་པའི་ལམ་ལུགས་ཤིག་ཡིན། ཁྲིམས་འདིའི་རྩ་དོན་ནི། དངོས་ཡོད་གནས་ཚུལ་གཞིར་བཟུང་ནས་འཛུགས་སྐྲུན་དང་། བཀོད་འདོམས་ཀྱི་བྱ་གཞག་དང་ལས་དོན་གྱིས་སྐྱེ་ཁམས་ཁོར་ཡུག་ལ་ཕོག་ཐུག་གང་དག་འབྱུང་ངེས་པ་དེ་ཚོ་དྲང་བདེན་དང་ཁ་གསལ་གྱི་སྒོ་ནས་སྤྱི་ཚོགས་ལ་གསལ་བསྒྲགས་བྱེད་པ་དང་། ཁོར་ཡུག་ལ་ཕོག་ཐུག་ཚོད་དཔག་ཇི་ལྟར་བྱེད་དགོས་པ་དང་ཚོད་དཔག་གི་དཔྱད་འབྲས་དེར་འཛུགས་སྐྲུན་ལས་ཁུངས་དང་བཟོ་གྲྭ་སོགས་ཀྱིས་ངེས་པར་དུ་བརྩི་སྲུང་བྱས་ཏེ། ཆ་རྐྱེན་ཚང་ཞིང་དང་འཆར་གཞི་ཚད་ལྡན་ཡིན་ན་བཟོ་གྲྭ་སོགས་འཛུགས་ཆོག་པ་དང་། ཚད་ལྡན་མིན་ན་བཟོ་གྲྭ་སོགས་འཛུགས་མི་ཆོག་པ་ཡིན། དེ་ནས་བཟོ་གྲྭ་འཁོར་བསྐྱོད་དང་ཐོན་སྐྱེད་ཀྱི་སྐབས་སུའང་ཚོད་དཔག་གི་དཔྱད་འབྲས་ལྟར་ཁོར་ཡུག་སྲུང་སྐྱོབ་ཀྱི་ཆ་རྐྱེན་དང་མཐུན་པའི་སྒོ་ནས་ཐོན་སྐྱེད་བྱེད་དགོས། ཁོར་ཡུག་ལ་གནོད་པ་ཐེབས་སྲིད་པའི་ལས་གཞི་གང་རུང་ཞིག་ལ་ཚོད་དཔག་བྱེད་སྐབས། ཚོད་དཔག་བྱེད་མཁན་ཀྱང་རྒྱལ་ཁབ་ཀྱི་འབྲེལ་ཡོད་ལས་ཁུངས་ཀྱིས་ཆོག་མཆན་སྤྲད་ཅིང་ཁོར་ཡུག་ཕོག་ཐུག་ཚོད་དཔག་ཚད་དང་ལྡན་པའི་སྒོ་ནས་བྱེད་ཐུབ་པའི་ཚོགས་པ་ཞིག་ཡིན་དགོས། ཚོད་དཔག་བྱེད་སྐབས་ཉན་ཚོགས་དང་རྩོད་ཚོགས་སོགས་བསྐོང་ནས་འབྲེལ་ཡོད་ཆེད་མཁས་པ་དང་མང་ཚོགས་ཀྱི་བསམ་ཚུལ་ཀྱང་སྡུད་ལེན་བྱེད་དགོས་པ་བཅས་ནི་རྩ་དོན་ཡིན། དེས་ན་བོད་ཁུལ་ན་བཟོ་གྲྭའམ་གཏེར་ཁ་སྔོག་འདོན་གྱི་ལས་གཞི་གང་རུང་གི་མགོ་རྩོམ་པའམ་བརྩམས་ཟིན་པ་གང་ཞིག་ཡིན་ནའང་། ས་ཆ་དེའི་མང་ཚོགས་ལ་ཁོར་ཡུག་ཕོག་ཐུག་ཚོད་དཔག་གི་སྙན་ཐོ་སོགས་བལྟ་བའི་ཐོབ་ཐང་ཡོད་པ་དང་། རང་ཉིད་དང་རང་གི་འཚོ་གནས་ལ་འབྲེལ་བ་ཡོད་ན། ཁོར་ཡུག་ཕོག་ཐུག་ཚོད་དཔག་གི་ལས་དོན་ནང་དུ་མཉམ་ཞུགས་བྱས་ཏེ། རང་ལ་ཕན་གནོད་གང་གང་ཡོད་པ་ཤེས་རྟོགས་བྱེད་ཆོག་ལ། རང་ཉིད་ལ་མོས་མཐུན་ཡོད་མེད་ཀྱི་བསམ་འཆར་སོགས་བཤད་དེ། ཁོར་ཡུག་དང་རང་གི་ས་ཆུ་ལ་བདག་གཅེས་དང་སྲུང་སྐྱོབ་བྱེད་ཆོག་པས། ཁྲིམས་འདི་ཡང་ཤིན་ཏུ་གལ་ཆེ་བ་ཞིག་ཡིན།
(མུ་འགོད་བྱེད་གི་ཡིན།)


text:
ལ་རྩེའི་གསལ་བཤད་གཉིས།
ལ་རྩེ་ནས་འདི་ལོའི་ཟླ་ ༤ ཚེས་ ༢༩ ཨ་རིའི་གྲོང་ཁྱེར་ནེའུ་ཡོག་ཏུ་བོད་ཀྱི་ཡིག་གཟུགས་ཀྱི་ལས་འགུལ་ཞིག་སྤེལ་རྒྱུའི་གསལ་བསྒྲགས་ཀྱི་ནང་དུ་”ཡིག་མཁན་རེ་ནས་འདེམས་ཞུགས་ཀྱི་བརྩམས་ཆོས་གཉིས་རེ་བཏང་ཆོག” ཅེས་བཀོད་བ་འདི་འགྲེམས་སྟོན་ལ་ཞུགས་རྒྱུའི་ཚད་བཀག་ཙམ་ཡིན། ད་ལྟ་འདེམས་བསལ་བྱེད་བཞིན་པའི་དུས་སྐབས་འདིར་ཡིག་མཁན་རྣམས་ཀྱིས་ཡིག་གཟུགས་ཀྱི་བརྩམས་ཆོས་གཉིས་ལས་མང་བ་བསྐུར་ཆོག ཡང་གསལ་བསྒྲགས་དེར་བརྩམས་ཆོས་འདིར་བསྐུར་བའི་ཉིན་མཐའ་མ་དེ་ཟླ་ ༣ པའི་ཚེས་ ༡༥ ལ་གཏན་འཁེལ་བ་དེ་ད་ལྟ་ ཟླ་༣ པའི་ཚེས་ ༣༠་ བར་དུ་ཕར་འགྱངས་བྱས་ཡོད་ཡིག་མཁན་རྣམས་ལཀྱིས་དགོངས་མངའ་འཚལ།


text:
ཀན་སུའུ། མཚོ་སྔོན། སི་ཁྲོན་ཞིང་ཆེན་སོགས་སུ་ཐར་ཐོར་དུ་གནས་པའི་བོན་པོའི་ཡིག་ཆ་དག་འཚོལ་སྡུད་བྱེད་པ་དང་བོན་པོའི་རིག་གནས་ལ་ཕྱིར་རྟོག་བྱ་ཆེད། མི་རིགས་སྐད་ཡིག་ཀྱི་ལས་གཞིའི་མ་དངུལ་རོགས་སྐྱོར་འོག འབྲུག་ཐར་སོགས་ཀྱིས་གཙོ་སྒྲིག་བྱས་པའི《ཀན་སུའུ། མཚོ་སྔོན། སི་ཁྲོན་དམངས་ཁྲོད་ཀྱི་གནའ་བོའི་བོན་པོའི་ཡིག་ཆ》ཞེས་པའི་དེབ་དེ་ཀན་སུའུ་རིག་གནས་དཔེ་སྐྲུན་ཁང་གིས་དཔར་སྐྲུན་བྱས།
དེབ་ཡོངས་ཀན་སུའུ་དང་། མཚོ་སྔོན། སི་ཁྲོན་སོགས་ཀྱི་བོད་མིས་གནའ་ནས་ད་བར་དུ་བདག་ཉར་བྱས་པའི་བསྡོམས་པའི་དུམ་པ80དང་ཁག1500དེབ60རུ་བགོས་ཏེ2013ལོའི་ཟླ5པར་ཚོན་ལྡན་གྱི་ལམ་ནས་དཔར་སྐྲུན་བྱས། དཔེ་དེབ་ཀྱི་ནང་དོན་ལ་ཀན་སུའུ་དང་མཚོ་སྔོན། སི་ཁྲོན་སོགས་ཀྱི་གནའ་བོའི་བོད་རིགས་ཀྱི་བོན་པའི་ལྟ་བ་དང་སྐར་རྩིས། གསོ་རིག ཡུལ་སྲོལ་སོགས་འདུས་ཤིང་ད་ལྟའི་བར་དུ་ལོ་ངོ་སྟོང་ཕྲག་ལྷག་འདས་ཡོད་པ་དང་བོད་ཀྱི་གནའ་བོའི་བོན་པོའི་དད་མོས་དང་སྤྱི་ཚོགས་འཚོ་བ་ལ་ཞིབ་འཇུག་བྱེད་པའི་རྒྱུ་ཆ་གལ་ཆེན་ཏུ་གྱུར་ཡོད་པ་རེད།
《མདོ་ཁམས་ཕྱོགས་ཀྱི་བོད་ཀྱི་གནའ་དཔེ་ཕྱོགས་བསྡུས》ནི་གནའ་བོའི་བོད་རིགས་ཀྱི་བོན་གྱི་རིག་གནས་ཀྱི་ཉིང་བཏུས་ཤིག་ཡིན་ཏེ། དེབ་འདི་པར་སྐྲུན་བྱས་པ་ཡིས་བོན་གྱི་ཡིག་ཆའི་ཁ་སྐོང་གི་ཚུལ་དུ་གྱུར་ཞིང་གནའ་བོའི་བོད་ཀྱི་སྐད་ཡིག་དང་ཆོས་ལུགས་དད་མོས། སྨན་རྩིས། ཡིག་གཟུགས་སྒྱུ་རྩལ་སོགས་ལ་ཞིབ་འཇུག་གི་རྨང་རྡོ་བཙུགས་ཤིང་བོད་རིགས་ཞིབ་འཇུག་གི་ལམ་སྒོ་གསར་བ་ཞིག་ཕྱེས་པ་རེད།
དེབ་འདི་པར་སྐྲུན་བྱས་རྗེས་རྒྱལ་ཕྱི་ནང་གི་བོད་རིག་ཞིབ་འཇུག་པ་དག་གིས་གདེང་འཇོག་ཆེན་པོ་བྱས་པ་དང་། རྒྱལ་ཕྱི་ནང་གི་མཐོ་རིམ་སློབ་གྲྭ་དང་། ཞིབ་འཇུག་ལྟེ་གནས། བོན་པོའི་དགོན་པ་སོགས་ཀྱིས་སྔ་རྗེས་སུ་ཉོས་ཤིང་ཉར་ཚགས་བྱས་ཤིང་། དེ་ནི་དུས་རབས་གསར་བའི་སྲིད་ཇུས་འོག་གི་བོད་ཀྱི་གནའ་བོའི་རིག་གནའ་འཚོལ་སྙེག་གི་གྲུབ་འབྲས་གལ་ཆེན་ཞིག་ཏུ་གྱུར་ཡོད་ཅིང་རྒྱལ་ཕྱི་ནང་གི་བོད་ཀྱི་བོན་པོའི་ཡིག་ཆའི་སྐོང་ཆ་བསྐངས་པ་དང་བོད་རིག་ཞིབ་འཇུག་དང་རང་རེའི་རིག་གནས་རྒྱུན་འཛིན་ལ་ནུས་པ་གལ་ཆེན་ཞིག་ཐོན་ཡོད་པ་རེད།


text:
ཟླ་9ཚེས་19ཉིན། གཡུང་དྲུང་རྒྱལ་གྱིས་སྤྱི་ཁྱབ་བཟོ་འགོད་པའི་འགན་འཁུར་ཞིང་། ཞབས་བྲོ་སྒྱུ་རྩལ་པ་གྲགས་ཅན་དབྱང་ལི་ཕིང་གིས་འཁྲབ་ཚན་གྱི་སྤྱི་ཁྱབ་སྒྲིག་ཁྲིད་པ་དང་སྒྱུ་རྩལ་སྤྱི་ཁྱབ་ལྟ་སྐུལ་པའི་འགན་འཁུར་བའི་གདོད་མའི་རྣམ་པའི་གླུ་གར་ཆེ་གྲས་《བོད་ཀྱི་གསང་བ》ལི་ཅང་དུ་འཁྲབ་སྟོན་བྱས་པ་རེད།
《བོད་ཀྱི་གསང་བ》ནི་《གནས་མཇལ》དང་ 《པི་ཝང་རྒྱུད་དྲུག་མ》 《འབྲོང་རྩེད》 《འཁོར་བའི་རྨི་ལམ》 《འཁྲབ་མཇུག་གུས་འདུད》བཅས་འཁྲབ་ཚན་ལྔ་ལ་དབྱེ་ཡོད་ཅིང་། བོད་ཀྱི་ཨ་མ་རྒན་མོ་ཞིག་གིས་མཐོང་སྣང་གཙོར་བྱས་ཏེ། བོད་ཁུལ་གྱི་གླུ་དང་གར། རོལ་དབྱངས་བཅས་བརྗོད་གཞི་བྱས་ནས། གྲངས་ཉུང་མི་རིགས་ཀྱི་འཁྲབ་སྟོན་པ་100ལྷག་གིས་བོད་མི་དམངས་ཀྱི་ནས་བསྡུ་བ་དང་། ནས་གཏིང་བ་སོགས་ཀྱི་སྣང་ཚུལ་དང་། བོད་རིགས་མི་དམངས་ཀྱི་འཚོ་བའི་གོམས་སྲོལ་སོགས་ཇི་མ་ཇི་བཞིན་དུ་འཁྲབ་སྟོན་བྱས་ཡོད།


text:
མི་དམངས་དྲ་བའི་འཕྲིན། ཟླ་5ཚེས་4ཉིན། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་མི་དམངས་ཚོགས་ཁང་ཆེ་མོར་ཏེན་མག་གི་དབུ་བཞུགས་བློན་ཆེན་ལཱ་སི་མུའུ་སེན་དང་མཇལ་འཛོམས་གནང་བ་རེད།
ཞི་ཅིན་ཕིང་གིས་བསྟན་དོན། སྐྱོན་བྲལ་དང་། བརྟན་ལྷིང་། རྒྱུན་མཐུད་བཅས་ཀྱི་ཀྲུང་ཏེན་ཕྱོགས་ཡོངས་ཀྱི་འཐབ་ཇུས་རོགས་ཟླའི་འབྲེལ་བ་འཕེལ་རྒྱས་གཏོང་རྒྱུ་ནི་རྒྱལ་ཁབ་གཉིས་པོའི་ཁེ་ཕན་དང་འཚམ་པ་མ་ཟད། ཀྲུང་གོ་དང་ཡོ་རོབ་བྱང་མའི་མཉམ་ལས་དང་ཀྲུང་གོ་དང་ཡོ་རོབ་ཀྱི་འབྲེལ་བ་ཕྱོགས་ཡོངས་ནས་འཕེལ་རྒྱས་ལ་སྐུལ་འདེད་གཏོང་རྒྱུར་ཡང་ཕན་པ་ཡོད། 2016ལོ་ནི་ཀྲུང་ཏེན་རྒྱལ་ཁབ་གཉིས་པོའི་ཕྱོགས་ཡོངས་ཀྱི་འཐབ་ཇུས་རོགས་ཟླའི་འབྲེལ་བར“ཡར་རྒྱས་བརྩོན་ལེན་བྱེད་པའི་ལོ་ཞིག”ཡིན་པ་དང་། ཕྱོགས་གཉིས་པོས་རྒྱལ་ཁབ་གཉིས་ཀྱི་ཁྱབ་ཁོངས་ཁག་གི་མཉམ་ལས་ལ་ཕྱོགས་ཡོངས་ནས་འཆར་འགོད་བྱས་ཏེ་དུས་བབ་གསར་པའི་འོག་ཀྲུང་ཏེན་ཕྱོགས་གཉིས་ཀྱི་འབྲེལ་བ་སྐྱོན་བྲལ་ངང་འཕེལ་རྒྱས་མྱུར་པོ་འགྲོ་རྒྱུར་མཉམ་དུ་སྐུལ་སྤེལ་བཏང་ཡོད། ང་ཚོས་རྩེ་རིམ་ཇུས་འགོད་ལ་ཤུགས་སྣོན་བརྒྱབ་ནས་2017ལོ་དེ་ཀྲུང་ཏེན་རྒྱལ་ཁབ་གཉིས་པོའི་ཕྱོགས་ཡོངས་ཀྱི་འཐབ་ཇུས་རོགས་ཟླའི་འབྲེལ་བར“འབྲས་བཟང་སྨིན་པའི་ལོ”ཞིག་ཏུ་འགྱུར་བ་བྱེད་དགོས།
ཞི་ཅིན་ཕིང་གིས་ནན་བཤད་གནང་དོན། ཕྱོགས་གཉིས་པོས་འཐབ་ཇུས་ཀྱི་མཐོ་ཚད་དང་ཡུན་རིང་གི་ཟུར་ཕྱོགས་ནས་ཀྲུང་ཏེན་རྒྱལ་ཁབ་གཉིས་ཀྱི་འཕེལ་རྒྱས་ཁ་ཕྱོགས་འཆར་འགོད་ཡག་པོ་བྱས་ཏེ། ཕན་ཚུན་གྱི་སྲོག་ཤིང་ཁེ་ཕན་དང་དོ་སྣང་བྱ་ཡུལ་གལ་ཆེན་ལ་བརྩི་འཇོག་བྱེད་པ་དང་། རྒྱལ་ཁབ་གཉིས་པོའི་མཐོ་རིམ་དང་རིམ་ཁག་ཁྱབ་ཁོངས་ཁག་གི་མི་སྣ་འགྲོ་འོང་ལ་ཤུགས་སྣོན་རྒྱག་པ། རྒྱལ་ཁབ་གཉིས་ཀྱི་སྲིད་གཞུང་དང་། ཁྲིམས་འཛུགས་སྒྲིག་གཞི། སྲིད་ཏང་། ས་གནས། དམངས་ཁྲོད་བཅས་ཀྱི་སྤེལ་རེས་ཟབ་ཏུ་གཏོང་བ་བཅས་བྱེད་དགོས། དཔལ་འབྱོར་འཁོར་རྒྱུག་དང་། ནུས་རྒྱུ་གྲོན་ཆུང་དང་ཁོར་ཡུག་སྲུང་སྐྱོང་། བཟའ་བཅའི་བདེ་འཇགས། ཞིང་ལས་ཚན་རྩལ། བསྐྱར་སྐྱེས་ནུས་རྒྱུ་བེད་སྤྱོད། གྲོང་ཁྱེར་དང་གྲོང་རྡལ་ཅན་སོགས་ཁྱབ་ཁོངས་གཙོ་བོར་བྱས་ཏེ་ལག་རྩལ་མཐོ་བ་དང་ཟུར་བསྣན་རིན་ཐང་མཐོ་བའི་མཉམ་ལས་དཔེ་གསར་བྱེད་པ་དང“རྒྱུད་གཅིག་ལམ་གཅིག”གི་སྒྲོམ་གཞིའི་ནང་གི་མཉམ་ལས་ཁྱབ་ཁོངས་དང་བྱ་ཐབས་འཚོལ་ཞིབ་ཧུར་ཐག་བྱེད་དགོས། བྲོས་འདེད་དངུལ་འདེད་སོགས་དངོས་སྒྲུབ་མཉམ་ལས་དང་དེ་བཞིན་སྤྱི་ཚོགས་ཁྱབ་ཁོངས་ཀྱི་སྤེལ་རེས་དང་ཕན་ཚུན་མིག་དཔེ་ལྟ་རེས་ལ་མུ་མཐུད་ཤུགས་སྣོན་བརྒྱབ་ནས་ཡུལ་སྐོར་དང་དོམ་ཁྲའི་མཉམ་ལས་ཞིབ་འཇུག་དང་རྐང་རྩེད་སྤོ་ལོ་སོགས་མི་ཆོས་ཁྱབ་ཁོངས་ཀྱི་སྤེལ་རེས་མཉམ་ལས་གཏིང་ཟབ་ཏུ་གཏོང་དགོས། མཉམ་འབྲེལ་རྒྱལ་ཚོགས་དང་བྱང་སྣེའི་ལས་འཛིན་ལྷན་ཚོགས་སོགས་ཕྱོགས་མང་སྒྲོམ་གཞིའི་ནང་གི་མཐུན་སྦྱོར་ལ་ཤུགས་སྣོན་རྒྱག་པ་དང་བྱང་སྣེའི་མཉམ་ལས་རྒྱ་བསྐྱེད་གཏོང་དགོས།
ཞི་ཅིན་ཕིང་གིས། ཀྲུང་གོས་སྔ་ཕྱི་བར་གསུམ་དུ་ཡོ་རོབ་གཞི་གཅིག་ཅན་གྱི་འཕེལ་རིམ་ལ་རྒྱབ་སྐྱོར་ཞུ་བཞིན་ཡོད་ལ། ཡོ་རོབ་ཕྱོགས་དང་མཉམ་དུ་ཀྲུང་གོ་དང་ཡོ་རོབ་ཀྱི་ཞི་བདེ་དང་། འཕར་སྣོན། སྒྱུར་བཅོས། ཤེས་དཔལ་བཅས་ཕྱོགས་ཆེ་གྲས་བཞིའི་རོགས་ཟླའི་འབྲེལ་བ་འཛུགས་འདོད་ཡོད། ང་ཚོས་ཏེན་མག་སོགས་ཡོ་རོབ་བྱང་མའི་རྒྱལ་ཁབ་དབར་གྱི་སྤེལ་རེས་ལ་ཤུགས་སྣོན་བརྒྱབ་ནས་ཀྲུང་གོ་དང་ཡོ་རོབ་བྱང་མའི་མཉམ་ལས་ལ་གྲུབ་འབྲས་གསར་པ་རྒྱུན་ཆད་མེད་པ་ཐོབ་རྒྱུར་སྐུལ་འདེད་གཏོང་འདོད་ཡོད་ཅེས་གསུངས་པ་རེད།
ལཱ་སི་མུའུ་སེན་གྱིས། ཀྲུང་གོའི་དཔལ་འབྱོར་དང་སྤྱི་ཚོགས་འཕེལ་རྒྱས་མྱུར་བས་མཉམ་འབྲེལ་རྒྱལ་ཚོགས་ཀྱི་ཞི་བདེ་སྲུང་སྐྱོང་དང་གནམ་གཤིས་འགྱུར་ལྡོག་སོགས་རྒྱལ་སྤྱིའི་ལས་དོན་ཐད་ནུས་པ་གལ་ཆེན་འདོན་བཞིན་ཡོད། ཏེན་ཀྲུང་རྒྱལ་ཁབ་གཉིས་དབར་2008ལོ་ནས་ཕྱོགས་ཡོངས་ཀྱི་འཐབ་ཇུས་རོགས་ཟླའི་འབྲེལ་བ་བཙུགས་ཚུན། རྒྱལ་ཁབ་གཉིས་ཀྱི་འབྲེལ་བར་འཕེལ་རྒྱས་མྱུར་པོ་ཕྱིན་ཡོད། ཏེན་མག་གིས་ཀྲུང་གོ་གཅིག་གི་སྲིད་ཇུས་མཐའ་འཁྱོངས་བྱེད་ཀྱི་ཡོད། ཕྱོགས་གཉིས་པོའི་གཉིས་ཕན་གཉིས་ཁེའི་གཞི་ཁྱོན་ཆེ་བའི་མཉམ་ལས་ལ་དགེ་མཚན་ལྡན་པའི་གྲུབ་འབྲས་ཐོབ་ཡོད། ཏེན་མག་ཕྱོགས་ཀྱིས་ཀྲུང་གོ་ཕྱོགས་དང་མཉམ་དུ་འབད་བརྩོན་བྱས་ནས་རྒྱལ་ཁབ་གཉིས་པོའི་སྨན་བཅོས་འཕྲོད་སྦྱོར་དང་། བཟའ་བཅའ། སློབ་གསོ། རིག་གནས། ཡུལ་སྐོར། རྐང་རྩེད་སྤོ་ལོ་སོགས་ཁྱབ་ཁོངས་ཀྱི་མཉམ་ལས་ཀྱི་མི་མངོན་པའི་སྟོབས་ཤུགས་སྔོག་འདོན་གཏིང་ཟབ་བྱེད་པ་དང་ཏེན་ཀྲུང་རྒྱལ་ཁབ་གཉིས་པོའི་དཔལ་འབྱོར་ཉོ་ཚོང་མཉམ་ལས་དང་མི་ཆོས་སྤེལ་རེས་སྐས་རིམ་གསར་པ་ཞིག་ཏུ་སླེབས་རྒྱུར་སྐུལ་འདེད་བཏང་ནས། རྒྱལ་ཁབ་གཉིས་པོའི་ཕྱོགས་ཡོངས་ཀྱི་འཐབ་ཇུས་རོགས་ཟླའི་འབྲེལ་བར་སྒུལ་ཤུགས་གསར་པ་བསྣན་འདོད་ཡོད། ཏེན་མག་ཕྱོགས་ཀྱིས་ཀྲུང་གོ་ཕྱོགས་དང་རྒྱལ་སྤྱིའི་ལས་དོན་ཁྲོད་ཀྱི་སྤེལ་རེས་མཐུན་སྦྱོར་ཟབ་ཏུ་གཏོང་བ་དང་། རྒྱུན་མཐུད་འཕེལ་རྒྱས་སོགས་ཁྱབ་ཁོངས་ཀྱི་མཉམ་ལས་ལ་ཤུགས་སྣོན་རྒྱག་པ། གོ་ལ་ཧྲིལ་པོའི་རང་མོས་ཉོ་ཚོང་སྒྲིག་སྲོལ་ལ་མཉམ་དུ་སྲུང་སྐྱོང་བཅས་བྱས་ཏེ་ཡོ་རོབ་དང་ཀྲུང་གོའི་འབྲེལ་བར་འཕེལ་རྒྱས་གཏིང་ཟབ་འགྲོ་རྒྱུར་སྐུལ་འདེད་གཏོང་འདོད་ཡོད་ཅེས་གསུངས།


text:
སྨྱན་སྦྱོར་གསར་འགོད་པ་ཡིས་ཚོགས་ཆེན་གཉིས་གསར་འགོད་བྱེད་པའི་གནས་ཚུལ།
མི་དམངས་དྲ་བའི་འཕྲིན། རྒྱལ་ཡོངས་ཚོགས་ཆེན་གཉིས་ད་ལྟ་པེ་ཅིང་དུ་འཚོགས་བཞིན་ཡོད་ལ། ཚོགས་རའི་ཕྱི་ནང་གང་དུ་ཡང་། རྒྱབ་ལ་ཁུག་མ་ཁུར་བ་དང་། ལག་ཏུ་རྩིས་འཕྲུལ་དང་360འཁོར་གྱི་VRསོགས་བཅར་འདྲི་འཕྲུལ་ཆས་བསྣམས་པའི་ལས་གཅེས་མཁན་མང་པོ་ཞིག་གཟུགས་བརྙན་མཐོང་བ་རེད། གནས་འཕྲིན་སྤེལ་བ་དང་། པར་ལེན་པ། བརྙན་ཕབ་པ། ཐད་གཏོང་བྱེད་པ་གང་ཞིག་ཏུ་བྱང་ཆ་ལྡན་པ་རེད། ཁོང་ཚོ་ནི་རྐང་ལག་བདེ་པོ་ཡོད་ལ། འགྲོ་སྐྱོད་མགྱོགས་མྱུར་ལྡན་པས། རང་ཉིད་ཀྱིས་ལས་ཀ་འབད་བརྩོན་བྱས་ཏེ"ཚོགས་ཆེན་གཉིས་ཀྱི་གཏམ་བཟང"སྤེལ་བཞིན་ཡོད་པ་རེད།


text:
སྲིད་སྐྱོང་མཆོག་གིས་ཨ་རིའི་གྲོས་ཚོགས་ཀྱི་གནད་ཡོད་མི་སྣར་བོད་དོན་དམིགས་བསལ་འབྲེལ་མཐུད་པ་མགྱོགས་མྱུར་བསྐོ་གཞག་ཡོང་བའི་རེ་འདུན་ཞུས་འདུག
དེ་ཡང་ཟླ ༤ ཚེས ༡༢ ཉིན། སྲིད་སྐྱོང་བློ་བཟང་སེངྒེ་མཆོག་ཨ་རིའི་གྲོས་ཚོགས་ཀྱི་མང་གཙོ་ཚོགས་པའི་དབུ་ཁྲིད་ལྕམ་སྐུ་ནེན་སི་པེ་ལོ་སི་(Nancy Pelosi)མཆོག་དང་། ཨ་རིའི་གྲོས་ཚོགས་འཐུས་མི་སྐུ་ཞབས་ཇེམ་སི་མེཀ་གྷོ་ཝན་(James MCGovern) མཆོག་རྣམ་གཉིས་དང་མཇལ་འཕྲད་གནང་ཡོད་པ་དང་། མཇལ་འཕྲད་སྐབས་སྲིད་སྐྱོང་མཆོག་གིས་ཨ་རིའི་གཞུང་གིས་བོད་དོན་ཆེད་རོགས་དངུལ་ས་ཡ་གསུམ་འཕར་མ་གནང་བར་ཐུགས་རྗེ་ཆེ་ཞུས་ཤིང་། ཡང་ཨ་རི་དང་རྒྱ་ནག་དབར་འདྲ་མཉམ་ཐོག་གོ་སྐབས་བརྗེ་ལེན་གྱི་ཆ་རྐྱེན་དེ་དག་བོད་ནང་ལག་བསྟར་གཅིག་མཚུངས་ཡོང་རྒྱུའི་རེ་འདུན་ཡང་བཏོན་གནང་འདུག་ལ། དེ་བཞིན་རྒྱལ་ཁབ་གཉིས་འདྲ་མཉམ་ཐོག་གོ་སྐབས་བརྗེ་ལེན་བྱེད་སྐབས་བོད་ཀྱི་དངོས་ཡོད་གནས་སྟངས་ལ་རྟོག་ཞིབ་བྱ་རྒྱུའི་མཐུན་རྐྱེན་བསྐྲུན་དགོས་པ་མ་ཟད། ལྷག་པར་དུ་ཨ་རིའི་གྲོས་ཚོགས་ཀྱི་གྲོས་ཆོད་ཡིག་ཆ་ཨང ༤༢༩ ནང་བོད་ཀྱི་འགྲོ་བ་མིའི་ཐོབ་ཐང་དང་ཆོས་དད་རང་དབང་ལ་རྒྱབ་སྐྱོར་ཞུ་ཕྱོགས་ཀྱི་ཆ་རྐྱེན་དེའི་འོག ཨ་མི་རི་ཀའི་ཕྱི་སྲིད་ལས་ཁུངས་ནས་བོད་དོན་དམིགས་བསལ་འབྲེལ་མཐུད་པ་ཞིག་བསྐོ་གཞག་གནང་དགོས་པ་གསལ་འདོན་བྱས་པ་བརྒྱུད་བོད་དོན་དམིགས་བསལ་འབྲེལ་མཐུད་པ་མགྱོགས་མྱུར་བསྐོ་གཞག་ཡོང་བའི་སྐུལ་འདེད་གནང་རོགས་ཞེས་རེ་འདུན་ཞུས་འདུག ཨ་རིའི་སྲིད་འཛིན་ཊརམཔ་གྱིས་ད་བར་བོད་དོན་དམིགས་བསལ་འབྲེལ་མཐུད་པ་བསྐོ་བཞག་གནང་མེད་པ་རེད།
ཕྱོགས་མཚུངས་སྲིད་སྐྱོང་མཆོག་གིས་ཨ་རིའི་གྲོས་ཚོགས་འོག་མའི་ཕྱི་འབྲེལ་ལས་དོན་ཚོགས་ཆུང་གི་འཐུས་མི་སྐུ་ཞབས་སི་ཊིབ་ཅ་བྷོཊ་(Steve Chabot) མཆོག་དང་ཨ་རིའི་གྲོས་ཚོགས་འོག་མའི་འཐུས་མི་ལྕམ་སྐུ་ཨི་ལེ་ཡ་ན་རོ་སི་ལེ་ཊི་ནེན་(Ileana Ros-Lehtinen) མཆོག་རྣམ་གཉིས་དང་མཇལ་འཕྲད་གནང་སྟེ་ཨ་རིའི་གྲོས་ཚོགས་འཐུས་མི་རྣམ་པས་བོད་ཀྱི་རྩ་དོན་ཆེད་ཐུགས་ཁུར་དང་རྒྱབ་སྐྱོར་གནང་བར་ཐུགས་རྗེ་ཆེ་ཞུས་གནང་ཡོད་པ་རེད།
གསར་འགོད་པ་སྟག་ལྷ་རྒྱལ།